ועדת הכנסת, כנסת 18, פרוטוקול מספר 314, 2012-12-03 19:00

יריב לוין: רבותי, ערב טוב.

יריב לוין: אני פותח את הישיבה.

יריב לוין: על סדר-יומנו מספר נושאים.

יריב לוין: אני אתחיל מבקשות להתפלגות סיעות וקביעת שם הסיעות החדשות, כאשר הבקשה הראשונה היא בקשה להתפלג מסיעת קדימה, או – תאמינו או לא – בשמה כפי שהוא עד היום: "קדימה עם ציפי לבני לראשות הממשלה".

יריב לוין: בקשה שהוגשה אלי כאשר היא חתומה על-ידי חברי הכנסת יואל חסון, רוברט טיבייב, שלמה מולה, מגלי והבה, רחל אדטו, אורית זוארץ ומאיר שטרית.

יריב לוין: אני מציע, אם כך, מי מייצג כאן את מבקשי ההתפלגות?

יריב לוין: שיציג לנו את הבקשה וינמק אותה.

יריב לוין: חבר הכנסת יואל חסון, בבקשה.

יואל חסון: תודה רבה, אדוני היושב-ראש.

יואל חסון: הערב הזה הוא לא ערב פשוט.

יואל חסון: החודשים האחרונים הם חודשים לא פשוטים.

יואל חסון: המעמד הזה הוא מעמד שאני בטוח שהוא בהחלט לא קל לחברי מקדימה, ולא קל לי ולחברי המיועדים להתפלג מקדימה.

יואל חסון: אדוני היושב-ראש, אני באמת לא מעוניין להיכנס כאן לדיון הפוליטי, האידיאולוגי, הענייני של למה מתפלגים, למה עוזבים.

יריב לוין: חבר הכנסת חסון, אני אחסוך לך, גם אם אתה מעונין, במקרה של קדימה, אין מה לדון בנושא הזה.

יריב לוין: אז אנחנו יכולים להתקדם.

רונית תירוש: אין הבדלים.

יואל חסון: כולם יודעים.

יריב לוין: לא חושדים בכם שאידאולוגיה צרופה עומדת מאחורי כל העניין, אז תחסוך את העניין הזה ונתקדם.

רונית תירוש: כסף, כסף.

יואל חסון: אדוני, אם בנושא הזה עקצת, אז אני יכול להגיד שלפחות אנחנו יודעים ש-28 חברי כנסת של קדימה נבחרו כשקדימה היתה בראשות ציפי לבני, ובוחריה רצו את ציפי לבני.

יואל חסון: עדיין רוצים את ציפי לבני.

יואל חסון: ואנחנו מממשים את רצון הבוחר כדי לאפשר לציפי לבני להתמודד בבחירות הבאות באופן הניכר ביותר.

יואל חסון: מה שאני גם יכול לומר לך, שציפי לבני תתמודד בבחירות האלה בכל מצב.

יואל חסון: גם אם יהיה פילוג, וגם אם לא יהיה פילוג.

יואל חסון: אבל בכל זאת, אדוני – יחד עם העקיצה, וזה בסדר, זכותך – אני רוצה להתייחס לעניין - - -

מרינה סולודקין: היא הפסידה בפריימריז.

יואל חסון: אני רוצה להתייחס לעניין המהותי.

יואל חסון: אנחנו מודיעים על התפלגות.

יואל חסון: אנחנו מבקשים שהנושא הזה יקודם ויסתיים כאן, בוועדת הכנסת.

יואל חסון: אנחנו מבקשים את תמיכת חברי הוועדה.

יואל חסון: ומאמינים – ובוודאי יש כאן אנשים בקיאים ממני בנושאים האלה, שיסבירו את המשמעויות של החוק, של הנושא הזה, ולמה צריך לאפשר לנו ולתת לנו לעשות את הפילוג הזה.

יואל חסון: אני רוצה לומר לך, אדוני, כמו שאמרתי בתחילת דברי, הדברים הם לא פשוטים.

יואל חסון: אבל צריך לזכור, אנחנו עושים את הפילוג הזה ערב הבחירות.

יואל חסון: כל מה שקורה כאן, כל מה שיאמר כאן, כל מה שיהיה כאן, עומד למבחן הציבור.

יואל חסון: לא ניתן להשוות את הפילוג הזה לפילוג שקורה במהלך כהונתה של הכנסת.

יואל חסון: לדוגמה, כמו ששמעתי מגורמים רבים, את ההשוואה לפילוג של העצמאות מתוך מפלגת העבודה.

יואל חסון: שם היה מדובר בקבוצה שהתפלגה ממפלגה שנמצאת במקום מסוים, שתמכה בממשלה שנמצאת במקום אידיאולוגי אחר לחלוטין, עבור תפקידים בממשלה, תוך כדי הקדנציה, תוך עיוות רצון הבוחר.

יואל חסון: אנחנו עושים כאן מהלך, אדוני היושב-ראש, שהוא ערב הבחירות, עומד למבחן הציבור.

יואל חסון: ואני מאמין, מקווה ויודע שהציבור יידע לשפוט את זה לכאן ולכאן וישמע את כל הצדדים.

יואל חסון: לכן לסיכום, אני מבקש את ועדת הכנסת לאשר את ההתפלגות הזאת, כפי שצריך וכפי שהחוק מבקש כדי באמת – אדוני, עוד מעט אני למעלה משבע שנים בבניין הזה.

יואל חסון: ואני רואה את הכנסת בשבילי כמקום שאני יכול לבוא בו לידי ביטוי, לשנות ולהשפיע.

יואל חסון: ואני בהחלט, כמו חברי, רוצה לבוא להמשיך ולהשפיע בבית הזה.

יואל חסון: זה חשוב לי.

רונית תירוש: אתם מכתימים את הבית הזה.

רונית תירוש: מביישים את הבית הזה.

יואל חסון: ואני מבקש, אדוני, שנעשה את הכול כדי הדבר יישאר בגבולות הפרלמנט, ולא נאלץ – באמת אדוני, לא נאלץ – לבקש סעד במקום אחר, בבית המשפט - -

רונית תירוש: אנחנו צריכים לבקש סעד.

יואל חסון: - - אלא שהדבר הזה ייגמר כאן בכנסת.

יואל חסון: וזאת האחריות שכולנו צריכים להיות בה.

יואל חסון: ולסיכום, תראה, נזרקו כאן עכשיו רפש, ועוד כמה דברים - - -

רונית תירוש: אתם מרוויחים את זה ביושר.

יואל חסון: עוד כמה דברים מהסוג הזה.

יואל חסון: אני לא אבוא ואתחיל לספר על כל האנשים, שחלקם יושבים כאן - -

שי חרמש: ספר.

יואל חסון: - - שניהלו מגעים, אדוני היושב-ראש, להיות חלק מהקבוצה הזאת.

יואל חסון: אני לא אספר - - -

שי חרמש: ספר.

יואל חסון: אני לא אספר.

שי חרמש: למה?

שי חרמש: ספר.

יואל חסון: ואתה יודע מה, אדוני היושב-ראש?

יואל חסון: גם אתה לא תספר על כל האנשים שאתה יודע, שבמהלך הקדנציה הזאת לקחו חלק בניסיונות לפלג את קדימה, ולהצטרף לממשלה, ולקבל תפקידים ותיקים.

רונית תירוש: - - - ולא מימשו.

רונית תירוש: אתם מימשתם.

יואל חסון: אבל אני אומר באמת, בסדר, תהיה כאן הטלת רפש.

יואל חסון: הכול בסדר.

יואל חסון: בטח היא גם תהיה יום אחרי.

יואל חסון: כשמסתכלים בדיון הזה, צריך להסתכל עניינית.

יואל חסון: אני רוצה גם לומר דבר נוסף, גם כשהחל התהליך של הפילוג אני פניתי, וגם שוחחתי, גם עם יושב-ראש קדימה, גם עם אנשיו, גם עם חברי כנסת שקשורים בעניין, ואני הודעתי אז שקדימה ואנחנו נשב ונתאם את כל המהלכים הטכניים, הכספיים, הפורמאליים - -

רונית תירוש: גם כל החובות?

יואל חסון: - - תוך כדי – תקשיבי טוב – הסכמה, תוך כדי תיאום, תוך כדי פגיעה מינימלית בכל דבר שצריך להימנע.

יואל חסון: אנחנו אמרנו את זה בצורה ברורה, ואני אומר את זה כאן, לפרוטוקול ועדת הכנסת, שברגע שהתהליך יושלם, אנחנו נקיים הידברות ומגעים על מנת להסדיר את הדברים באופן הנקי, הנכון, והתקין, כפי שאגב, אני מאמין שצריך להתקיים.

יואל חסון: לכן אדוני, בשם חברי, אני מבקש מכם לאפשר לנו להתפלג.

יריב לוין: חבר הכנסת חסון, תרשה לי בכל זאת להקשות עליך כי שמעתי את הדברים שלך, אבל לא שמעתי התייחסות לכמה שאלות שבעיני הן מהותיות מאוד.

יריב לוין: קודם כל, אני מבין שאתם מבקשים היום להתפלג ממפלגת קדימה מייסודו של אריאל שרון.

יריב לוין: אתה יודע, אני חשבתי שזה יהיה בשבילכם מהלך קשה מאוד.

יריב לוין: אני חושב שלציבור – ובוודאי לנו, חברי הכנסת שצריכים להצביע כאן – מגיעה תשובה ברורה למה אתם עושים את זה.

יואל חסון: כמו שאמרתי לך, אדוני היושב-ראש, אני חושב שבחודשים האחרונים התהליך שעבר על קדימה הביא אותה למצב שהמפלגה, לצערי, נמצאת בהתרסקות.

יואל חסון: היא לא רלוונטית בבחירות האלה.

יואל חסון: אני אומר את זה בכאב - - -

יריב לוין: איזה תהליך?

יריב לוין: חבר הכנסת חסון - - -

מרינה סולודקין: רצחתם וירשתם.

יריב לוין: איזה תהליך?

מרינה סולודקין: רצחתם וירשתם.

יריב לוין: איזה תהליך?

יריב לוין: היו בחירות ולא נבחר מי שרציתם שייבחר.

יריב לוין: מה התהליך שהביא אתכם לשם.

יואל חסון: תהליך פוליטי ופנימי שהביא לחילופי הנהגה בקדימה, שבסופו של דבר הרחיק - - -

קריאה: זה היה תהליך דמוקרטי.

יואל חסון: דמוקרטי לחלוטין, לאף אחד אין ערעור על כך שזה היה תהליך דמוקרטי.

יואל חסון: שהרחיק את בוחרי קדימה.

יואל חסון: בימים האחרונים הועלו הרבה שאלות לגבי הפריימריז, שיטת הפריימריז, איכות הפריימריז.

יואל חסון: אני לא נכנס לזה, יש לכאן ולכאן.

שי חרמש: הסכמתם על זה מראש.

יואל חסון: אבל אני אומר, אדוני, 28 מנדטים הושגו בכנסת הזאת כשקדימה היתה בראשות ציפי לבני.

יואל חסון: רוב בוחריה של ציפי לבני שבחרו בקדימה נטשו את קדימה מזמן.

יואל חסון: זה דבר שניתן לראות אותו די מקרוב - - -

שי חרמש: מה היא השאירה כשהיא הלכה?

רונית תירוש: היא הגיעה לעשרה מנדטים.

שי חרמש: מה היא השאירה כשהיא הלכה?

שי חרמש: תגיד לי.

רונית תירוש: היא הגיעה לשבעה מנדטים.

רונית תירוש: היא ריסקה את קדימה.

יואל חסון: ולפיכך אני חושב - - -

יריב לוין: חבר הכנסת חסון, אתה יותר ותיק ממני בבניין הזה.

יריב לוין: אתה יודע שאם אתם רוצים – מי מכם רוצה – לרוץ במפלגה בכל מסגרת פוליטית, הוא יכול בעת הזאת.

יריב לוין: הוא יכול.

יריב לוין: אתה קודם הסברת שזה שונה מעצמאות כי את המהלך הזה אתם עושים עכשיו, ערב בחירות.

יריב לוין: אז להיפך, אני אומר, אני לא מצליח להבין.

יריב לוין: כי ערב בחירות, נתונה בידיכם האפשרות לרוץ בכל מסגרת שתבחרו.

יריב לוין: אין שום בעיה.

יריב לוין: מדוע אתם בכל זאת באים הנה?

יריב לוין: למה?

יריב לוין: מה הסיבה שאתם מבקשים מאתנו לאשר את המהלך הזה?

קריאה: כסף.

יריב לוין: אני מבקש לדעת.

יריב לוין: כל הציבור רוצה לדעת מה התשובה.

מרינה סולודקין: - - -

קריאות: - - -

יריב לוין: רבותי, תנו לו לענות.

יריב לוין: אני שאלתי אותו, לא מישהו אחר.

יריב לוין: אני רוצה לדעת – למה אתם רוצים להתפלג?

יריב לוין: אתם הרי יכולים להתמודד בכל מסגרת שתרצו גם בלי המהלך שאתם עושים כאן הערב.

יריב לוין: למה אתם - - -

יואל חסון: אני אסביר.

יואל חסון: אדוני, אבל אני חייב לך תשובה בעניין אריאל שרון.

יואל חסון: אדוני, אני הייתי ממקימי קדימה יחד עם אריאל שרון.

יואל חסון: הייתי יועצו של אריאל שרון.

יואל חסון: אריאל שרון, לצערי, לא זכה להוביל את קדימה בבחירות – וחבל, יכול להיות שכל המציאות היתה נראית אחרת.

יואל חסון: אנחנו נמצאים בעולם אחר, שאריאל שרון איננו.

יואל חסון: נאחל לו בריאות והחלמה, בעזרת ה'.

יואל חסון: הלוואי והוא היה חלק מהמערכת.

יואל חסון: אבל לשאלתך, אנחנו הגענו למסקנה שדרך ההתפלגות היא הדרך הנכונה עבורנו, לפי בדיקות שאנחנו עשינו.

יואל חסון: על מנת לקדם, לארגן ולהיערך להקמת המפלגה - -

רונית תירוש: תגיד כסף.

רונית תירוש: וזמן תשדירי בחירות.

יואל חסון: - - של ציפי לבני.

יואל חסון: ואני רוצה להתייחס לנושא הכספי.

מרינה סולודקין: רמון עשה בדיקות.

מרינה סולודקין: רמון.

שי חרמש: להקים מפלגה עולה כסף, רונית, מה את רוצה?

רונית תירוש: שיביאו ערבויות.

יואל חסון: אני רוצה להתייחס לנושא הכספי.

יואל חסון: בהינתן, אדוני היושב-ראש, שאמרתי לך, שאנחנו לא מתכוונים לקחת שקל אחד מהתקציב השוטף, ומתכוונים להגיע להסכמות בנושא הזה - -

שי חרמש: רק עם חובות.

יואל חסון: - - במאה אחוז, ולהגיע להסכמות גם בנושא החובות - - -

שי חרמש: בוא נשב היום.

יריב לוין: אתה מוכן להצהיר כאן לפרוטוקול - -

שי חרמש: בוא נגמור את החובות, ניקח את הכסף.

יריב לוין: - - שכפי שהיה, אגב, למיטב זכרוני, בשעתו כאשר אותם אנשים שערקו לקדימה ולקחו את המנדטים מהליכוד בשעתו, הם נאלצו – לא מרצונם הטוב כמובן – לשלם את חלקם היחסי באותם חובות שהיו לליכוד אז.

יריב לוין: אתה מוכן להצהיר כאן שזאת ההתחייבות שלכם גם?

יריב לוין: אני אמרתי בתחילת דברי - - -

שי חרמש: בואו נעצור את הדיון - - - את החובות ונשחרר אותם.

רונית תירוש: 1,380 מיליון - - - לכל חבר כנסת - - -

יואל חסון: אם תיתן לי רגע - - -

קריאות: - - -

יריב לוין: רבותי, אני מבקש, אני לא נכנס לסכומים.

יריב לוין: אני, ברוך ה', לא רואה החשבון של קדימה, וגם לא אהיה.

רונית תירוש: למדנו מתמטיקה בסיסית.

רונית תירוש: מתמטיקה בסיסית, 38 מיליון לחלק ל-28.

יריב לוין: חברת הכנסת תירוש, אנחנו לא גזברות קדימה כאן.

יריב לוין: אנחנו דנים בשאלה העקרונית.

יריב לוין: אין לי ספק שאם חבר הכנסת חסון יצהיר כאן, הוא יעמוד מאחורי הצהרתו, וכך הדברים יתקיימו.

יריב לוין: אני חושב שחשוב שאנחנו - - -

מרינה סולודקין: אין לו סמכות.

מרינה סולודקין: איזו סמכות יש לו?

נסים זאב: אל תתחייב לדבר שלא תוכל לעמוד מאחורי - - -

יריב לוין: רבותי, אם יהיה צורך, אני אבקש מכל אחד מהאנשים שמבקשים להתפלג שיודיע שהוא עומד מאחורי ההצהרה הזאת.

יריב לוין: אבל חזקה עלי שאם חבר הכנסת חסון יצהיר, הוא עושה את זה גם בשם חבריו.

יריב לוין: אם זה לא כך, מי מכם שנמצא כאן, שיתקן אותי.

יואל חסון: כשיסתיים תהליך ההתפלגות – אם היום או אם דרך בית המשפט – ונהפוך להיות סיעה, אני מודיע באופן ברור וחד משמעי, שאנחנו נגיע להידברות עם סיעת קדימה - - -

יריב לוין: חבר הכנסת חסון, אתם תשלמו את חלקכם בחוב או לא תשלמו?

יואל חסון: אנחנו נגיע להדברות עם סיעת קדימה - -

יריב לוין: - - -

יואל חסון: - - ואנחנו נדאג – אתה תקשיב עד הסוף, אדוני.

יואל חסון: שאלת שאלה.

יואל חסון: בכל זאת, זה שיש כאן מתלהמים אחרים, יש סיבה להם להתלהם.

יואל חסון: אתה לא צריך להתלהם.

יריב לוין: חבר הכנסת חסון, שאלתי שאלה פשוטה - -

יואל חסון: אז אני מנסה לענות.

יריב לוין: שאלה ציבורית ממדרגה ראשונה, שהתשובה עליה צריכה להיות כן.

יריב לוין: נקודה.

יריב לוין: לא יכול להיות משהו אחר.

יואל חסון: אני אומר לך בצורה - - -

יריב לוין: לא מתחכמת ולא - - -

נסים זאב: אדוני, אנחנו לא ועדה שמסדרת חובות.

יריב לוין: אתה רוצה להחליף אותי?

נסים זאב: לא, חלילה.

שי חרמש: נעצור את הדיון, נסדר את החובות ונשחרר אותם.

יריב לוין: אז תן לי לעשות - - -

נסים זאב: ואם הוא יגיד לך כן, מה, הוא יכול להתחייב?

שי חרמש: גם פורז יסכים לזה בטח.

יואל חסון: אדוני, אתה יודע, זה נחמד מאוד להתרגש מהמאורע הזה.

יואל חסון: אבל לצערי, זה לא תקדים.

יואל חסון: היו התפלגויות גם לפני.

יריב לוין: חבר הכנסת חסון, אני לא שאלתי אותך על התקדימים.

יריב לוין: שאלתי אותך שאלה שצריך לענות עליה כן.

יריב לוין: יש ציבור שעוקב אחרי מה שקורה כאן.

יריב לוין: חבר הכנסת חסון, אתה היית צריך לומר את זה מיוזמתך, כאשר הצגת את הדברים.

יריב לוין: או שאתה רוצה לומר לי שאתם רוצים לשמור לעצמכם את הפתח להתחמק מהעניין הזה.

יריב לוין: זו גם תשובה.

יריב לוין: אבל תענה.

יואל חסון: אדוני, אני מבקש ממך ללכת אחורה – ויש לי את הפרוטוקולים האלה גם – כשאי-פעם השאלה הזאת נשאלה, ונדרשה תשובה בו במקום בוועדה - - -

יריב לוין: חבר הכנסת חסון, אז היתה התחייבות כזאת, ואתה יודע את זה טוב מאוד.

יואל חסון: תן לי לסיים ולומר לך שאני אומר באופן חד משמעי שאין לנו שום כוונה לזנוח ולא להתייחס לסוגיה הזאת.

יואל חסון: אנחנו מכירים בה.

יואל חסון: אנחנו נתמודד איתה.

יואל חסון: אני זה שיזם, אדוני – ואף אחד כאן לא יכול להכחיש, אני זה שיזם – פנייה לקדימה על מנת לעשות את הנושא הזה באופן מוסדר.

יואל חסון: אתה צריך לסמוך על הדבר הזה.

יואל חסון: אין להם שום סיבה – עכשיו, אני רוצה להגיד לך, לצורך העניין, אתה מדבר על חובות.

יואל חסון: אני - - -

יריב לוין: חבר הכנסת חסון - -

יואל חסון: רגע, תן לי להתייחס.

יריב לוין: - - אם לא תענה לשאלה הזאת בתשובה כן, אתה תיצור מצב שיקשה מאוד גם על אנשים פה שרוצים לתמוך בבקשה שלך.

יריב לוין: אני מניח שאתה מבין את זה.

יריב לוין: אתה מבין שזה יכול ליצור תקדים שיגרום לכך שמפלגות שנמצאות עכשיו - - -

מגלי והבה: אתה שומע - - -

יריב לוין: חבר הכנסת והבה, אני את עמדתי אגיד אחרי שאני אשמע את כולם.

יריב לוין: אני מקיים דיון כדי להבין ולקבוע עמדה.

מגלי והבה: - - - מראש, אתה - - -

יריב לוין: אני מודיע לך שכשאני אשמע את העמדות של כולם, ואשמע את הנימוקים, אני אקבל החלטה.

יריב לוין: אצלי הדיון מתקיים כדי לגבש עמדה - -

רונית תירוש: מה, אין לך דעה עצמית?

יריב לוין: - - לא לתפארת הפרוטוקול.

יריב לוין: עכשיו אני חוזר, חבר הכנסת חסון, זה ברור לך שלעניין הזה יש השלכה על היכולת של מפלגות לקבל היום הלוואות ערב הבחירות לכנסת.

יריב לוין: יש לזה השלכה ציבורית ממדרגה ראשונה.

יריב לוין: אלה כספי ציבור.

יריב לוין: זאת החלטה שההצבעה של כל אחד כאן היא הצבעה שנוגעת לכספי ציבור במיליונים רבים של שקלים.

יריב לוין: לא במאות שקלים ולא באלפי שקלים.

יריב לוין: ולכן אני חושב שאתה צריך לבוא ולתת כאן תשובה ברורה, שתניח את דעת כל מי שיושב כאן, שאתם תישאו במלוא חלקכם בחובות כפי שהם.

יריב לוין: יהיה רואה חשבון מצד אחד, ורואה חשבון מצד שני.

יריב לוין: יישבו על המספרים ויגיעו לתוצאה.

יריב לוין: אם אין הצהרה ואין אמירה כזאת, זה דבר חמור מאוד.

יואל חסון: אתה מבקש ממני, חבר הכנסת לוין – שאני מאוד מכבד אותך – מאדם שאינו מכיר את הנתונים, אינו מכיר את המספרים, אתה מבקש ממני לבוא ולהגיד אמירה מקצועית.

יואל חסון: אתה אמרת את זה יפה, וזה היה המשפט שניסיתי להגיד, ואתה לא נותן לי לומר אותו.

יואל חסון: אני אומר בצורה ברורה, שרואה חשבון מטעמנו, רואה חשבון מטעם קדימה – כפי שנעשה במפלגות אחרות, אדוני היושב-ראש - -

רונית תירוש: לא צריך, זה 38 מיליון לחלק ל-28.

יואל חסון: - - וכפי שאתה הסכמת על הדבר הזה בפילוגים אחרים, אנחנו באופן מקצועי – רואה חשבון מטעמנו, רואה חשבון מטעם קדימה, יגיעו להסכמות על מנת לצמצם ולהגיע - - -

יריב לוין: חבר הכנסת חסון - - -

יואל חסון: תן לי רגע.

יריב לוין: היתה התחייבות.

יריב לוין: גם כאשר היתה פרישה של העצמאות, היתה התחייבות עקרונית לשאת בחלק היחסי מהחוב.

יריב לוין: לא יכול להיות משהו אחר.

יריב לוין: אם אתה מתחמק מזה, והולך ככה - - - איך זה נראה?

יואל חסון: - - - אני לא בחקירה נגדית.

יריב לוין: איך זה נראה?

יריב לוין: איך זה נראה?

יריב לוין: אתה לא בחקירה נגדית, אבל אני צריך להצביע על הבקשה שלך - -

נסים זאב: אבל איך הוא יכול להתחייב?

יריב לוין: - - ואני צריך להצביע על בסיס נתונים - - -

נסים זאב: אל תתחייב למה שאתה לא יכול, יואל, עם כל הכבוד.

מרינה סולודקין: נכון, אין לו סמכות.

קריאות: - - -

יריב לוין: ואם אתה לא מוכן להתחייב – עוד הערה אחת מהקהל - - -

רונית תירוש: די, הדיון מתנהל כמו שצריך.

יריב לוין: חבר הכנסת חסון, אני לא נכנס להתחשבנות.

יריב לוין: אני לא נכנס לספרי החשבונות ולא נכנס למספרים.

יריב לוין: זה גם לא ענייני.

יריב לוין: אני נכנס רק לעיקרון.

יריב לוין: העיקרון הוא שאם אנחנו מצביעים כאן כדי לאשר בקשת התפלגות, אני חושב שאנחנו צריכים לעשות את זה מתוך ידיעה ברורה שאתם תישאו בחלק שאתם חייבים בו בחובות.

יריב לוין: ואם אתם לא מוכנים לזה, אתם צריכים לומר את זה, כדי שכל אחד כשהוא מצביע כאן יבין את המשמעות של המהלך.

אברהם פורז: חבר הכנסת לוין, תרשה לי פה להעיר הערה, כי אני הכי בקי בקטע הזה.

אברהם פורז: כי מנוסה בזה, כי אני הייתי זה שהיה חייב כסף.

יריב לוין: רק רגע, השר לשעבר פורז - - -

רונית תירוש: גם זה שנתתם את - - -

יריב לוין: אני ארשה לך יותר מההערה.

יריב לוין: אני רק חושב - -

אברהם פורז: אני רק רוצה להסביר - - -

יריב לוין: - - יודע להסתדר - - -

ישראל חסון: מר פורז, אני מציע לך לא להתייחס לפני שתשמע את עמדותינו.

אברהם פורז: לא, אני רוצה - - -

יריב לוין: השר לשעבר פורז - - -

ישראל חסון: אני מציע לך לא להתייחס לפני שתשמע את עמדותינו.

ישראל חסון: אני מציע מפאת כבודך.

יריב לוין: חבר הכנסת חסון, בוא ניתן לו - - -

שי חרמש: - - - חלילה עוד להחזיר את החובות - - -

יריב לוין: זו הפעם הראשונה בכל הקדנציה שיואל חסון - - -

מרינה סולודקין: הוא לא החזיר חובות בעצמו.

יריב לוין: בבקשה.

אברהם פורז: חוק מימון המפלגות – אני התרגלתי שלא מפריעים לי.

אברהם פורז: אני כבר לא רגיל.

ישראל חסון: אדוני היושב-ראש, אני מבקש להתייחס מיד אחרי פורז בשביל להסביר למה עמדתנו היא לא להאמין לאף אמירה או הבטחה.

יריב לוין: חבר הכנסת חסון, האמן לי, אני אאפשר לך.

יריב לוין: אל תדאג.

יריב לוין: אני אאפשר לך - - -

ישראל חסון: מאה אחוז.

ישראל חסון: כי אם תאפשר לו - - - פורז - - -

יריב לוין: לא, הוא רוצה לסייע – חבר הכנסת חסון לא הצליח לענות בכן לשאלה כל כך אלמנטרית, אז השר לשעבר פורז רוצה לסייע לו.

יריב לוין: אני מוכן לאפשר לו לסייע לו.

אברהם פורז: קודם כל, אני רוצה להעיר פה הערה אישית.

אברהם פורז: אני הייתי בסיטואציות האלה של התפלגות, של מצב שלא עוברים בסקרים, של כל הדיכאון שזה קורה.

אברהם פורז: ואני מבין בדיוק את התחושות פה.

אברהם פורז: הדבר השני, חוק מימון המפלגות שנחקק לפני - -

מרינה סולודקין: וגם בפריימריז היית.

מרינה סולודקין: הפסדת.

אברהם פורז: - - 40 שנה קבע שמפלגה לפני בחירות מקבלת מקדמה לפי מספר חברי הכנסת שלה.

אברהם פורז: מקדמה.

אברהם פורז: ובתום הבחירות מקבלת השלמה, או צריכה להחזיר.

אברהם פורז: במשך כל השנים, מפלגה שלא עברה לא נאלצה להחזיר כלום.

אברהם פורז: היו מפלגות – התחייה, המפלגה של קהלני, מודעי.

אברהם פורז: הרבה מפלגות.

אברהם פורז: לא עברו, אף פעם לא נדרשו.

רונית תירוש: וזה בסדר?

אברהם פורז: לא נדרשו 30 שנה.

יריב לוין: רגע, האמיני לי שלשר לשעבר פורז יש ניסיון אישי אמתי.

אברהם פורז: מה לעשות, ודווקא המפלגה שלי, שהתמודדה בבחירות ב-2006, קראו לה "חץ", והיו לה תשעה חברי כנסת - - -

יריב לוין: וזו, אגב, אותה חץ שאתם מבקשים - - -

אברהם פורז: נכון, זו אותה חץ.

אברהם פורז: לכן אני בא לפה, כי אני בעל הבית של המפלגה הזאת.

אברהם פורז: אני גם יושב-ראש של המפלגה שאין לה ח"כ אחד לרפואה.

יריב לוין: אתה הבוס.

יריב לוין: אתה בזכות של עשייה רבת שנים.

יריב לוין: בבקשה.

אברהם פורז: בתום הבחירות, כשהסתבר שלא עברנו את אחוז החסימה, נדרשנו על-ידי הכנסת להחזיר את כל מקדמת המימון – הכול – תוך התעלמות מהעובדה שהוצאנו חלק גדול מהכסף בזמן מערכת הבחירות.

יריב לוין: והחזרתם?

אברהם פורז: אנחנו טענו – 30 שנה - - -

יריב לוין: אבל יש פסק דין.

אברהם פורז: אני אענה לך.

אברהם פורז: תאמין לי, כשאני אסיים את דברי, הכול יהיה ברור.

אברהם פורז: נתבענו על-ידי הכנסת.

אברהם פורז: טענתנו היתה שהחוק אומר שלא מחזירים מקדמה.

אברהם פורז: ובסופו של דבר היה הליך בבית המשפט.

אברהם פורז: בית המשפט המחוזי חייב אותנו להחזיר את כל הכסף.

אברהם פורז: וגם בית בבית המשפט העליון.

אברהם פורז: בית המשפט העליון העיר לכנסת שבנסיבות המיוחדות שנוצרו לגבינו, אין הצדקה לגבות את כל הכסף.

אברהם פורז: בפסיקה של בית המשפט החזרנו חלק מהכסף.

יריב לוין: כמה?

אברהם פורז: 1,700 מיליון.

אברהם פורז: אני גם רוצה לומר לכם שבמסמכים שהופנו אלינו, דובר גם על - - - מסך.

אברהם פורז: במילים אחרות, מפלגה שלא עוברת – והיא מודעת שהיא לא יכולה לעבור כי הסקרים גרועים – חברי הכנסת שלה והנבחרים עלולים להיתבע אישית להחזיר את הכסף.

אברהם פורז: את זה אני אומר לחברים מקדימה.

יריב לוין: כן, אבל אני לא שאלתי על החברים מקדימה, אני שאלתי עליכם.

אברהם פורז: מה התוצאה?

אברהם פורז: התוצאה המשפטית, נכון להיום, שכל מי שלא עובר צריך להחזיר את כל הכסף.

אברהם פורז: ועלולים גם לתבוע אותו אישית - - - 15% מהכסף, ואולי גם יותר.

מרינה סולודקין: בגלל זה עניין החובות הכרחי.

אברהם פורז: עכשיו כך, מקדמת מימון הבחירות נועדה לממן בחירות.

אברהם פורז: היא לא נועדה לכיסוי חובות עבר.

אברהם פורז: היא נועדה לממן הוצאה של בחירות.

רונית תירוש: פורז, מה הבטיחו לך שם, במפלגה החדשה הזאת, שאתה בא כמו עורך דין לגונן עליהם?

רונית תירוש: אני לא מבינה את זה.

רונית תירוש: אני ממש לא מצליחה להבין.

יואל חסון: לא כולם עובדים בשיטות שלך, רונית תירוש.

יואל חסון: לא לכולם צריך להבטיח.

רונית תירוש: אני?

שי חרמש: על מה נתת להם שני מיליון שקל, מר פורז?

רונית תירוש: איזה כבוד.

רונית תירוש: אני, מנהיגה מפלגה?

אברהם פורז: כי אני אוהב אותם.

שי חרמש: אתה אוהב אותם?

שי חרמש: תאהב גם אותי, תן גם לי שניים.

אברהם פורז: אם היו לי עוד שניים, הייתי נותן לך.

רונית תירוש: יואל חסון, בוא נתחיל אישית.

שי חרמש: לא באתי בזמן.

אברהם פורז: נגמר.

אברהם פורז: היה לי.

אברהם פורז: נתתי - - -

ישראל חסון: לחלק כסף של מישהו אחר, כספי ציבור, זה קל.

ישראל חסון: אדון פורז, כמה אתה מוכן לתרום - - -

יריב לוין: השר לשעבר, מכובדי - - -

ישראל חסון: באיזו יוהרה אתה מחלק כסף שלא שלך?

יריב לוין: השר לשעבר, מכובדי, אברהם פורז - - -

ישראל חסון: באיזו יוהרה אתה מחלק כסף שלא שלך?

יריב לוין: חבר הכנסת חסון, האמן לי, אני אתן לך את כל הבמה.

אברהם פורז: מותר לי להשלים?

רונית תירוש: אנחנו מכירים את הכול.

רונית תירוש: מכירים את הקלפים.

רונית תירוש: לא צריכים את ההסברים שלו.

יריב לוין: אני רוצה, ברשותך, למקד אותך.

יריב לוין: כי כל מה שאמרת עכשיו נוגע לתחזיות הפוליטיות שלך לגבי מצבה של קדימה, שהן לא מעניינות אותי עכשיו בכלל.

יריב לוין: אותי מעניין רק דבר אחד – תשובה של כן או לא לשאלה ששאלתי את חבר הכנסת יואל חסון.

יריב לוין: אם אתה יכול לעזור לו לענות, מה טוב.

יואל חסון: אדוני היושב-ראש, יש לי תשובה.

רונית תירוש: למה, מה הוא?

רונית תירוש: על איזה תקן הוא?

אברהם פורז: אני רוצה לומר לך, אחרי שאני כבר עזבתי את הכנסת – או נעזבתי - - -

שי חרמש: הנדבן, הוא הספונסר.

שי חרמש: הוא הספונסר.

שי חרמש: הוא נתן שני מיליון שקל, מותר לו לדבר.

דוד רותם: הבנתי, הוא בעל הבית של המפלגה הזאת.

קריאה: - - -

יריב לוין: רבותי, בלי דיונים מהקהל, בכל הכבוד.

קריאות: - - -

יריב לוין: רבותי, תנו - - -

אברהם פורז: נקבעו הוראות לגבי מה קורה במקרה של התפלגות.

אברהם פורז: אני חושב שמה שהחוק קובע צריך לקבוע.

אברהם פורז: אני חושב גם מעבר לזה, שצריך יהיה גם לשקול מעבר לזה.

אברהם פורז: אבל אי-אפשר לקבל כרגע התחייבות - - -

רונית תירוש: השאלה אם הם צריכים להחזיר חובות או לא.

רונית תירוש: זו השאלה.

רונית תירוש: אתה יכול לענות על זה?

רונית תירוש: תענה על זה.

אברהם פורז: אני אגיד לך משהו - - -

רונית תירוש: מה אתה מסביר לנו את כל ההסברים והחישובים?

רונית תירוש: אנחנו עשינו שיעורי בית.

רונית תירוש: אנחנו יום-יום חושבים איך להחזיר חובות לנושים.

רונית תירוש: ואני רוצה את החלק שלהם בחובות האלה.

רונית תירוש: מה אתה אומר על זה?

אברהם פורז: חבל שהגעתם לחובות האלה.

רונית תירוש: אני הגעתי לחובות?

רונית תירוש: ציפי לבני ויואל חסון הגיעו לחובות.

רונית תירוש: חוצפה.

יואל חסון: תן לי להגיב.

יואל חסון: יש לי תשובה, ואני רוצה להגיד אותה.

קריאות: - - -

רונית תירוש: ציפי לבני ויואל חסון שילמו לראשי ערים ולראשי מטות על מנת שהיא תנצח בפריימריז מול מופז.

רונית תירוש: היא הביאה אותנו לגירעון של 38 מיליון שקלים.

רונית תירוש: הם ישלמו.

אברהם פורז: חברת הכנסת תירוש, מה לעשות - - -

רונית תירוש: ואני גם לא חושבת שאתה - - -

קריאות: - - -

רונית תירוש: אתה לא מייצג אף אחד.

אחמד טיבי: אפשר לשאול אם מישהו קיבל SMS עדכני?

קריאה: - - -

רונית תירוש: מעולם לא קיבלתי שקל – שקל – מהמפלגה הזאת לאיזה אירוע שעשיתי.

רונית תירוש: אבל הגברת ציפי לבני, לקחה לנו את הכסף, והכניסה אותנו לגירעון של 38 מיליון שקלים.

רונית תירוש: אני רוצה עכשיו תספורת.

רונית תירוש: שהכנסת תאשר לי תספורת.

רונית תירוש: שתוותר לי ותעשה לי מחיקת חובות.

רונית תירוש: בושה, אלו כספי ציבור.

יריב לוין: רבותי, אני רוצה - - -

אברהם פורז: תן לי רק משפט אחרון.

ראובן ריבלין: היא לא רשאית.

רונית תירוש: אני מסכימה שהיא לא רשאית - - -

יריב לוין: משפט אחרון.

רונית תירוש: הכנסת צריכה להצביע נגד הפילוג.

יריב לוין: חברת הכנסת תירוש, תודה.

יריב לוין: משפט אחרון.

יריב לוין: חבר הכנסת פורז, בבקשה.

יריב לוין: השר לשעבר.

אברהם פורז: רבותי, המצב החוקי הוא מצב ברור.

אברהם פורז: אני הייתי כמה פעמים במצבים שעתרתי נגד הכנסת - - -

יריב לוין: חבר הכנסת פורז, אין ויכוח על המצב החוקי.

יריב לוין: אין.

אברהם פורז: אני מבין את התרעומת.

אברהם פורז: לא כדאי להביא את העניין הזה לבית במשפט - - -

יריב לוין: מאה אחוז.

יריב לוין: רבותי, תודה.

רונית תירוש: אתה בעד לשלם חובות?

רונית תירוש: זו השאלה.

יריב לוין: הבנתי.

יריב לוין: רבותי, רגע אחד.

אברהם פורז: - - - ידעו שחברי כנסת - - -

יריב לוין: רבותי, אני מדדתי פה כחמש דקות, פלוס, שהשר לשעבר פורז דיבר הרבה דברים רק, שוב, על השאלה לא ענה.

יריב לוין: עכשיו אני אחדד, חבר הכנסת חסון - - -

יואל חסון: אין צורך לחדד.

יריב לוין: לא, אני אחדד, כי אני חושב שיש צורך.

אחמד טיבי: שיקרא את ה-SMS וזהו.

יריב לוין: דווקא משום ההערה של השר לשעבר פורז יש צורך לחדד, ואני אומר לך בדיוק מדוע אני אומר את זה.

יריב לוין: רבותי, אתם עושים עכשיו מהלך שיש לו השלכה עצומה על כספי ציבור, תוך חבירה למפלגה שניהלה הליך משפטי של תקופה ארוכה מאוד עם הכנסת, לאחר שלא הסכימה לשלם את חובותיה.

יריב לוין: בסופו של דבר נפסק שהיא צריכה לשלם סכומים בלתי מבוטלים, ולמיטב הבנתי עד היום לא שילמה את כולם.

יריב לוין: יתקנו כאן אם אני טועה.

שי חרמש: שילמה הכול.

יריב לוין: לא שילמה הכול עד היום.

יריב לוין: ואתם רוצים שאנחנו נקבל כאן החלטה של מיליוני שקלים של כספי ציבור, לקחת אותם ולהכניס אותם לקופה הזאת.

יריב לוין: עכשיו אני שואל אותך על הרקע הזה, חבר הכנסת חסון – ואני לא מתווכח עם הניתוח המשפטי של המלומד ממני, השר פורז - אני רק שואל אותך על הרקע הזה.

יריב לוין: אני רוצה תשובה של כן או לא.

יואל חסון: אדוני, אני אומר את זה באמת בכבוד, אתה לא יכול לצפות ממני ששאלה כזאת תיענה בכן או לא - -

יריב לוין: הבנתי.

יואל חסון: - - כי אתה יודע - - - שניה, אתה תיתן לי לסיים.

יריב לוין: הציבור יצפה ממך.

יריב לוין: חבר הכנסת חסון, הציבור, האנשים שצריכים להצביע.

יואל חסון: תן לי לענות לך בדרך שאני בוחר בה.

יואל חסון: אמרנו בצורה ברורה שאנחנו מתחייבים לשאת בחלק היחסי של כל אחד מאתנו כסיעה בחובות, בהתאם להוראות כל דין, בחוק הנוגע לזכויות וחובות המתפלגים מסיעה.

יואל חסון: זה מה שהחוק דורש וזו התחייבותנו.

יואל חסון: אנחנו אומרים את זה בצורה ברורה.

יואל חסון: הציבור יכול - - -

רונית תירוש: יש הוראות חוק ויש תוצאה.

רונית תירוש: הוא רוצה אחר כך שאני אשלם את החובות שלהם.

יריב לוין: אתה יכול להתחייב לזה?

יואל חסון: באופן ברור.

רונית תירוש: אני אשלם את החובות שלהם?

יואל חסון: אין חוב.

יריב לוין: אין חוב?

יריב לוין: היועץ המשפטי אומר שיש חוב.

איל ינון: היום קיבלנו את יתרת החוב על-פי פרשנותו של חבר הכנסת לשעבר פורז.

איל ינון: על-פי פרשנותנו נותרה יתרה של כ-75,000 שקלים, נדמה לי.

איל ינון: אם הבקשה תאושר היום בוועדה וכספי מימון יועברו למפלגת חץ, נקזז את יתרת החוב שנותרה לפי פרשנותנו.

איל ינון: נדמה לי 78,000 - - -

יריב לוין: כבר החזרנו משהו לקופה הציבורית.

יריב לוין: כן, חבר הכנסת חסון.

יואל חסון: אני אומר בצורה ברורה - - -

אברהם פורז: הוצאות המשפט כלולות או לא כלולות בהסדר?

יואל חסון: אדוני היושב-ראש, יש כללים.

יואל חסון: כפי שהחוק, שאתה מכיר אותו היטב, קובע שכאשר יש שבעה מתפלגים צריך להתקיים הפילוג, החוק מתייחס גם לנושא של החובות.

יואל חסון: אתה גם יודע שבהיעדר הסכמה יושב-ראש הכנסת הוא זה שמכריע בסוגיה הזאת.

יואל חסון: אני אומר לך שלא יהיה היעדר הסכמה.

יואל חסון: אני אומר כאן לציבור, כפוף לכל דין ולכל חוק שאנחנו כפופים אליו, כמו כל האזרחים במדינת ישראל - וכל המהלך נעשה על-פי חוק ועל-פי הכללים – אנחנו נשתתף בחוב באופן היחסי, כמו כל אחד אחר.

רונית תירוש: 1.3 מיליון.

יואל חסון: זו תשובתי לציבור וזאת תשובתי גם לחבריי חברי הכנסת, שיודעים – ואני מבין אותם כי הייתי בסיטואציה הזאת – שהם צריכים להרים יד בעד ולקבל החלטה.

יואל חסון: אני אומר להם שנפעל על-פי כל דין, על-פי כל חוק, על-פי כל הכללים וכל ההנחיות, כפי שמתבקש מקבוצה שמתפלגת ממפלגה.

מרינה סולודקין: כמו בפריימריס.

שי חרמש: על-פי החוק - - -

יריב לוין: גם אני, כמשפטן, לא הצלחתי להבין עד הסוף.

יואל חסון: לא, זה לא הוגן מה שאתה עושה.

יריב לוין: עכשיו, רבותי, אני רוצה להמשיך ולשאול, כי גם את השאלות אני חושב שחובתנו לשאול ולקבל תשובה, כפי שתמצא לנכון.

יריב לוין: ואני רוצה להדגיש כאן, אין שום מניעה חוקית לתת איזושהי התחייבות להשתלבות ברשימה או דבר מן הסוג הזה למי מהאנשים שפורשים.

יריב לוין: מותר להם לעבור למפלגה או לסיעה אחרת ולהשתלב ברשימתה.

יריב לוין: אבל האם יש הבטחה כזאת או משהו כזה שמן הראוי שהאנשים כאן ידעו, כלפי מי מהאנשים שמתפלגים?

יריב לוין: כל הבטחה.

רונית תירוש: כן, חבל ששטרית לא פה.

רונית תירוש: הוא היה היום בטלוויזיה בערוץ הכנסת ואמר שהובטח לו מקום ריאלי.

יריב לוין: כל דבר מן הסוג הזה, שיש מקום שאנשים כאן ידעו ושראוי שהציבור ידע.

רונית תירוש: כן, אז שטרית לא נמצא, אבל אני מצטטת מה שהוא אמר בערוץ הכנסת.

רונית תירוש: הובטח לו מקום ריאלי.

רונית תירוש: אמרה לו: מקום חמישי זה ריאלי?

רונית תירוש: אמר לה: למה לא שני?

יריב לוין: מותר להבטיח מקום ריאלי.

יריב לוין: אני שואל את חבר הכנסת חסון, אני רוצה לתת לו את ההזדמנות לומר לציבור ולנו את מה שהוא חושב לנכון לומר ביחס להתחייבויות, להבטחות ולהסכמים שקיימים בין מפלגת חץ, בין אישים כאלה ואחרים שהוזכרו כחלק מאותה תנועה, ואותם אנשים שמבקשים כאן להתפלג.

יריב לוין: אני אומר לחבר הכנסת חסון: אין לך חובה חוקית לומר, יש לך רק חובה מוסרית וציבורית.

יריב לוין: תעשה כמידת הבנתך.

יואל חסון: למרות שבעיניי זו שאלה קצת פוליטית, אבל אתייחס אליה ואקח אותה מההיבט הציבורי והמוסרי, כפי שהצגת אותו.

דוד רותם: כל הוועדה הזאת היא פוליטית.

יואל חסון: אני קודם כול אומר בצורה ברורה: אין הסכם בין הסיעה העתידית לבין מפלגת חץ.

יואל חסון: שום הסכם, בשום צורה.

יריב לוין: גם לא הבנות בעל פה?

שי חרמש: אתה סומך על פורז בלי הסכם?

אברהם פורז: אל תדאגו, אני לא מבקש מקום בכנסת.

יואל חסון: יושב בא כוח המפלגה שיכול להסביר.

שי חרמש: - - -

יואל חסון: אדוני, תגן עלי שאוכל לענות לך בשקט.

יריב לוין: חבר הכנסת חרמש.

יואל חסון: אני שואל שאלה חשובה, אני רוצה - - -

ישראל חסון: תאמין לי שיש לי בסיס רציני מאוד לא להאמין לאף אחד מהדברים - - -

יריב לוין: חבר הכנסת ישראל חסון, האמן לי, אתן לך את כל הבמה בזכות.

יואל חסון: אפשר תמיד לטעון שלא מאמינים, אבל כל אחד מאתנו אומר את דבריו וצריך לקבל את האמון הבסיסי לפחות.

יואל חסון: אני אומר לך, אדוני, כפי שאמרתי שאין הסכם לבין חץ אלא רק החלטה על שיתוף פעולה, גם בעניין חברי הכנסת המתעתדים להיות חלק - - -

יריב לוין: שיתוף פעולה שאומר מה?

יואל חסון: שיתוף פעולה בין סיעת התמורה, בראשות ציפי לבני - - -

יריב לוין: מה זה החלטה?

יריב לוין: אנחנו החלטנו לשתף פעולה - -

יואל חסון: אז תשתף אתי פעולה, מצוין.

יריב לוין: - - ועכשיו מה?

אברהם פורז: זה ידוע - הם לא יכולים להתמודד אם אין מפלגה שעומדת מאחוריהם.

יריב לוין: אני מבין, השאלה האם יש איזושהי הסכמה שהפלטפורמה הזאת מועמדת כנגד משהו.

יריב לוין: האם למי משבעת האנשים שחתומים על הבקשה שבפניי יש הבטחה או התחייבות כזו או אחרת.

יריב לוין: אפשר גם להגיד שאתם לא רוצים לענות.

יואל חסון: אז אני אומר לך שאני רוצה לענות.

יואל חסון: ולהיפך, אני רוצה גם לומר לך בוודאי שחברי הכנסת שמתפלגים פה בוודאי שאנחנו רוצים שיהיו חלק מהסיעה החדשה בכנסת הבאה, חד-משמעית.

יואל חסון: אף אחד לא חתם אתם על נייר, אף אחד לא התחייב על שום דבר.

יואל חסון: יש רצון בוודאי שהקבוצה הזאת, שבעינינו היא איכותית וטובה, תהיה חלק מהמפלגה העתידית בכנסת ה-19.

יואל חסון: בוודאי, אין פה ספק.

יואל חסון: האנשים פה רוצים להיות חלק ממקבלי ההחלטות במדינת ישראל.

יואל חסון: תזכור דבר אחד מאוד חשוב, כולל השאלות שאתה שואל אדוני, שאני דווקא שמח ששאלת אותן, למרות שאני לא חייב לענות - אנחנו כולנו, גם עם כל הרפש והדברים שעוד יצאו מכאן בהמשך הערב הזה אני מאמין - - -

אחמד טיבי: יואל, גם אלה שצופים מהצד, חשוב להם שתגיד לגבי החובות כי זה מעניין אנשים.

יואל חסון: אמרתי, אתה פספסת.

אחמד טיבי: תחזור על זה.

רונית תירוש: גם החובות של חץ.

נסים זאב: הוא לא הצליח להבין פשוט.

נסים זאב: תחזור בשבילו.

יואל חסון: אני אומר לך, אדוני היושב-ראש, בצורה ברורה וזה הדבר החשוב שצריך לבוא בפני חברי הכנסת הנכבדים, שאני אחד מהם.

יואל חסון: מה שצריך לבוא לפתחנו זה שאנחנו עומדים ממש אוטוטו, קצת יותר מחודש וחצי מהיום, למבחן הציבור.

יואל חסון: הציבור ישפוט, הוא צופה, כולנו עכשיו בשידור.

יואל חסון: הציבור יצפה, יגיד, יהיו תגובות והערות.

יואל חסון: כולנו נבוא למבחן הציבור.

יואל חסון: זה הדבר שמשנה את מהות המהלך כולו בעיניי.

רונית תירוש: סוף סוף הציבור ידע - - -

יואל חסון: ובוודאי החברים שנמצאים כאן וחתומים, אנחנו רוצים שהם יהיו חלק מהמפלגה החדשה.

יואל חסון: אני אחזור עוד פעם לעניין החובות, כי זה חשוב, כדי להרגיע את חברי הכנסת באמת.

יואל חסון: אנחנו מתכוונים לפעול על-פי הנחיות החוק, שמתייחסות לסיעות מתפלגות.

רונית תירוש: והמוסר.

יואל חסון: אנחנו יודעים, כיון שאנחנו לא הראשונים, שהנהלת הכנסת, חשבות הכנסת לא תעביר שקל – אני רוצה שתדעו את זה - לתנועה החדשה אם לא תהיה הסכמה בין הסיעות לגבי פתרון העניין של החובות.

יואל חסון: זה היה בעניין עצמאות, זה היה בעניינים אחרים, זה היה בעניין קדימה והליכוד.

יואל חסון: זה כך יהיה, ואני מוכן שגורמים ציבוריים יגידו את זה.

יואל חסון: אני אומר לכם, כאיש ציבור, אני מתכוון לדבוק, יחד עם חבריי בסיעה החדשה, בכללים, בחוקים, בכל מה שמוגדר על-ידי חוק, תקנון הכנסת, החוק שנוגע להתפלגויות - - -

שי חרמש: החוק מחייב אותך להחזיר חובות.

יואל חסון: באמת, חבר הכנסת טיבי, היה רגוע בדבר הזה.

יואל חסון: אני מתחייב ציבורית לעמוד ולפעול על-פי החוק.

יריב לוין: חבר הכנסת חסון, אני רוצה עוד דבר אחד אחרון לברר אתך ואחר כך אאפשר ליושב-ראש הכנסת להתייחס, נשמע את הייעוץ המשפטי ואז את חברי סיעת קדימה שיבקשו להציג את הדברים.

יריב לוין: חבר הכנסת חסון, שאלה אחרונה.

יריב לוין: בשעתו הובא החוק שמאפשר לשבעה חברי כנסת להתפלג מסיעתם.

יריב לוין: אני זוכר, נדמה לי שאז היה מופע התרסיסים - - -

ישראל חסון: לא, מופע המסכות.

יריב לוין: המסכות.

יריב לוין: אחד המיצגים שביזו את הכנסת ביזיון גדול היה אז.

יואל חסון: אתה חלק מזה, שי חרמש.

שי חרמש: לא הייתי חלק מזה.

שי חרמש: ספריי לא החזקתי במליאה.

שי חרמש: לא ביזיתי את המליאה.

יריב לוין: חבר הכנסת חסון, אמרת אז אמירות קשות מאוד, על כך שזה מקדם שחיתות, מהלכים מושחתים ודברים מן הסוג הזה.

יריב לוין: אני חשבתי אחרת ממך אז.

יריב לוין: חשבתי שהחוק הזה נותן מרחב גמישות.

יריב לוין: זו היתה דעתי אז.

יריב לוין: אבל מאחר שדעתך אז היתה שונה, אני מבקש לדעת מה השתנה.

יואל חסון: אדוני, חשבתי ואני חושב גם היום, שהתפלגות שמתקיימת תוך כדי כהונת הכנסת, כאשר מדובר במעבר מצד לצד, הוא דבר שפסול ציבורית בעיניי.

יואל חסון: כאשר מדובר בהתפלגות ערב בחירות דעתי שונה.

יריב לוין: אמרת את זה אז?

יואל חסון: אני חושב שאמרתי את זה.

יואל חסון: אני לא יודע אם בהקשר הזה, אבל - - -

יריב לוין: לא אמרת.

יריב לוין: אחסוך לך.

יואל חסון: אין בעיה.

יואל חסון: אני לא זוכר מה אמרתי.

יריב לוין: האבחנה הדקה הזאת נולדה עכשיו.

שלמה מולה: אתה צריך לשאול שאלות ענייניות.

שלמה מולה: זו לא שאלה עניינית בכלל.

יואל חסון: גם הציבור מחפש אמונה, גם הציבור שצופה בנו.

יריב לוין: אל תתקומם, כי ההתקוממות מראה עד כמה השאלה עניינית.

יואל חסון: אדוני היושב-ראש, אני רוצה לענות לך.

שלמה מולה: אתה יכול לשאול, אבל שאלות ענייניות.

יואל חסון: אני לא טוען טענות שאני לא איש פוליטי שיש לו רצונות ויש לו יעדים ומטרות.

יואל חסון: גם אתה איש פוליטי שיש לו אג'נדה ויש לו מטרות, ואתה מתנהג כך, וזה בסדר.

יריב לוין: חבר הכנסת חסון, זה מהלך מושחת?

יריב לוין: זאת השאלה.

יריב לוין: אתה הגדרת את המהלך הזה כמהלך מושחת.

יואל חסון: אסביר לך.

יואל חסון: אני מבין שזה גם המופע שלך, אבל תן לי כמה שניות תהילה.

אחמד טיבי: מה עמדת ראש הממשלה בנושא?

יריב לוין: חבר הכנסת טיבי, בדרך כלל אתה יודע.

יריב לוין: לא?

יריב לוין: חבר הכנסת טיבי, מה שבטוח – תהיה תמיכה בדיור.

יריב לוין: זה אני מבטיח לך.

יואל חסון: אדוני, אני מתייחס לדיון הזה מאוד ברצינות ובכובד ראש.

יריב לוין: נכון.

יואל חסון: הדיון הזה לא פשוט לי, הסיטואציה לא פשוטה לי.

יריב לוין: אם כי אתם רגילים להקים מפלגות על בסיס התפלגויות.

יריב לוין: אל תעמיד פני קדוש מעונה.

יואל חסון: תן לי לסיים את התשובה שלי, ואל תשפוט אותי, אדוני.

יואל חסון: אני חושב שהניהול שלך צריך להיות ניהול קצת יותר ממתן.

יריב לוין: אני אשתדל להשתפר.

יריב לוין: בבקשה.

יואל חסון: יש לך אג'נדות, אבל שיהיה ממתן קצת.

יואל חסון: אני רוצה לומר, אדוני, בוודאי חשבתי שאותו חוק, שאנחנו יודעים שלא היה מתוך איזו מטרה תמימה, שפתאום רצו לשנות את זה מעשרה לשבעה, אלא עשו את זה במטרה לפלג אז את קדימה כדי להעביר לצד השני של הקואליציה.

רונית תירוש: אתה מדבר על חוק לבני?

יואל חסון: לכן אני פסלתי את זה.

יואל חסון: אבל אני רוצה לומר לך, אם החוק לא היה משתנה והיה נשאר עשרה חברי כנסת, אני אומר לך אדוני היושב-ראש, הייתי צריך לפעול על פי הכללים וכנראה היו היום עשרה חברי כנסת חתומים.

יריב לוין: אז מה היה כל כך נורא בחוק ההוא?

יואל חסון: אסביר למה הסתייגתי, תן לי להסביר לך.

מגלי והבה: - - -

יריב לוין: את הלילה שאתה התפלגת מהליכוד אני לא אשכח.

יריב לוין: אל תזכיר את זה אפילו ברמז.

יריב לוין: תאמין לי.

יואל חסון: אדוני, אני הסתייגתי כיוון ששינו את החוק כדי להשתמש בו לשינוי מאזן הכוחות בכנסת בניגוד לדעת הבוחר.

יואל חסון: אדוני, כל מה שאנחנו רוצים עכשיו זה רצון המחוקק.

יואל חסון: המחוקק קבע את זה, אתה קבעת את זה, בין השאר.

יריב לוין: אמרתי לך, אני הייתי בעד.

יריב לוין: אני מודאג שאדם שאמר שהחוק הזה מעודד מהלכים מושחתים בא היום ומבקש ממני להצביע בעד מהלך שהוא הגדיר אותו כמושחת.

יריב לוין: זה מה שאני שואל ועל זה אני רוצה תשובה.

יריב לוין: זה הכול.

יריב לוין: אני לא חשבתי כמוך, אמרתי לך מההתחלה.

יואל חסון: חבר הכנסת לוין, אתה מטעה את הציבור, ואני אומר לך למה אתה מטעה את הציבור.

יואל חסון: אני מסביר לך שהתנגדתי למהלך הזה אז לא מעצם זה שמותר או לא מותר להתפלג - אני לא מתנגד להתפלגות - אלא ששינו את החוק, וזאת האמת, במטרה להעביר שבעה חברי כנסת מהאופוזיציה לקואליציה, בניגוד לרצון הבוחר.

יואל חסון: זאת היתה ההתנגדות שלי.

יואל חסון: אין לי התנגדות עקרונית להתפלגות כאשר היא פועלת על-פי הכללים.

יואל חסון: אם הכנסת היתה מחליטה – ואולי זאת החלטה שצריך לעשות - שלסיעות אין אפשרות להתפלג - - -

מרינה סולודקין: אז מה עם פריימריס?

יריב לוין: חבר הכנסת חסון, רצון הבוחר אז והיום לא ידוע באותה מידה, עם כל הכבוד.

יואל חסון: ודאי שהוא ידוע.

יריב לוין: אתה באת ואמרת: זה מושחת.

יריב לוין: והיום, על בסיס אותו חוק, אתה רוצה לעשות מהלך.

יריב לוין: אני שואל אותך, אני רק רוצה שתניח את דעתי, שאתה לא מבקש ממני לתמוך במהלך מושחת.

יריב לוין: זה הכול.

יואל חסון: אסביר לך למה הוא לא מושחת.

יואל חסון: כי מהלך ההתפלגות באופן עקרוני, אין לגביו התנגדות.

יואל חסון: מה שהיה מושחת זה לקחת מתוך 28 חברי הכנסת של קדימה שבעה, שזה שבעה מנדטים מקולות של בוחרים.

יריב לוין: זה מה שאתה עושה עכשיו.

יואל חסון: אני לא עושה את זה, אדוני, תסלח13ג(1 לי.

יואל חסון: אני מסביר לך למה אני לא עושה את זה.

יואל חסון: אני לא מוכן שאתה תגיד את זה.

יריב לוין: שבע חתימות, זה מה שאני רואה.

שלמה מולה: אתה עושה דבר שלא ייעשה.

יריב לוין: זה מה שאתה עושה עכשיו.

יריב לוין: אתה לוקח שבעה אנשים מקדימה, דבר שאתה הגדרת אותו כמושחת.

יואל חסון: אתה מעוות את המציאות.

יואל חסון: מעולם לא אמרתי - - -

יריב לוין: אין פה שבע חתימות?

יואל חסון: תן לי להסביר לך.

יואל חסון: יש גבול למה שאתה אומר, אל תטעה את הציבור.

יואל חסון: לא טענתי שמהלך של התפלגות הוא מושחת.

יואל חסון: מהלך של פילוג ושינוי חוק כדי לאפשר לקחת שבעה חברי כנסת ממפלגת אופוזיציה ולהעביר אותם לתמוך בקואליציה - - -

רונית תירוש: אבל עכשיו אתה משתמש בחוק הזה.

יריב לוין: והמהלך שאתה עושה עכשיו זה לא מושחת?

יריב לוין: אני לא מבין את ההבדל.

יואל חסון: כולם הבינו את ההבדל.

יריב לוין: אף אחד לא הבין.

רונית תירוש: אתה משתמש בחוק שבעיניך הוא מושחת.

יואל חסון: אם לא תפריע לי, אדוני היושב-ראש, אסביר לך.

יואל חסון: אמרתי לך בצורה ברורה – וזה לא הוגן מה שאתה עושה - התנגדתי לפילוג שאמור לייצר קולות שיעברו מהאופוזיציה לקואליציה.

יואל חסון: אם היה באותה תקופה, למשל, פילוג שהיה לטובת מעבר והישארות באופוזיציה, זה עניין אידיאולוגי והייתי מקבל אותו.

יואל חסון: כאשר אני עובר היום - - -

רונית תירוש: גם הגמלאים רצו לעשות את זה והיית נגד.

יואל חסון: אני לא משנה את דעותיי.

יואל חסון: אני הולך עם אותה מנהיגה שהובילה את קדימה בבחירות, אני מאמין בדרכה - - -

מרינה סולודקין: - - - והפסידו בפריימריס.

יואל חסון: אדוני, אני מזכיר לך, אנחנו בסופו של דבר עושים מהלך שלא משנה את מאזן הכוחות בכנסת, הוא לא משנה את המאזן של אופוזיציה-קואליציה, הוא לא משנה את תוצאות הבחירות של 2009, אלא הוא מייצר פלטפורמה שמתמודדת בבחירות הבאות.

יואל חסון: שהציבור ישפוט את המהלכים הללו.

שי חרמש: אבל למה כסף?

יריב לוין: רבותי, תודה רבה.

דוד רותם: האם אתם מתחייבים לשלם את החלק היחסי שלכם?

יואל חסון: אמרנו חד-משמעית, בוודאי.

רונית תירוש: לא, לא אמרת את זה חד-משמעית.

יריב לוין: לא אמרת חד-משמעית.

יואל חסון: אקריא - - -

יריב לוין: - - - את מה שהקראת כבר פעמיים.

ישראל חסון: תפסיק להקריא.

ישראל חסון: החלק היחסי שלך בחוק - - -

נסים זאב: יואל, למה אתה מתחייב על מילה שאתה לא יכול לעמוד בה.

נסים זאב: אל תתחייב, תשמע לי.

שי חרמש: שיגיד כמה הוא מחזיר.

שי חרמש: 400,000 שקל.

יריב לוין: חבר הכנסת חרמש, תן לו להקריא את הדברים עוד פעם.

שי חרמש: 400,000 שקל.

יואל חסון: אני מבקש מחברי הכנסת שיסמכו על מה שאני אומר עכשיו.

שי חרמש: קשה.

יואל חסון: אנחנו מתחייבים לשאת בחלק היחסי של כל אחד מאתנו, כסיעה, בחובות בהתאם להוראות כל דין, בחוק הנוגע לזכויות וחובות - - -

שי חרמש: איל, אתה מוכן לפרש את זה?

קריאות: תן לו לומר.

יריב לוין: חבר הכנסת חרמש, תן לו לסיים.

נסים זאב: אם הדין יחייב.

נסים זאב: אין דין כזה בכלל.

יריב לוין: חבר הכנסת זאב וחבר הכנסת חרמש.

יואל חסון: החוק נתן את דעתו למצב שבו התפלגות קורית שנתיים לפני בחירות, חצי שנה לפני בחירות או יומיים לפני בחירות.

רונית תירוש: מי ישלם את ה-9 מיליון שאתה חייב?

יואל חסון: אתה יודע מה, בוא נגיד את האמת.

יריב לוין: זה רעיון טוב.

יואל חסון: אם יואל חסון רוצה עכשיו להגיד שהוא רוצה לקחת על עצמו את כל החובות של כל המדינה וכל העולם כולו, האם אני יכול לעשות את זה?

יואל חסון: האם יש כלי בחוק שמאפשר לי את זה?

יואל חסון: כולנו פועלים במסגרת של חוק, ואני מקריא לכם - - -

רונית תירוש: אז מי ישלם את החוב שלכם?

רונית תירוש: איזו חוצפן אתה שאתה חושב שאני צריכה לשלם את החוב שלך ושל חבריך בסך 9 מיליון מצטבר.

יריב לוין: חברת הכנסת תירוש, בבקשה תני לו לסיים.

רונית תירוש: אני בלחץ כי אני צריכה להתחיל לשלם חובות.

יואל חסון: אני רוצה לומר את זה לחברי הכנסת באופן נחרץ וברור – אל תפריע לי, חבר הכנסת חרמש.

יואל חסון: יש לך זמן לדבר.

יריב לוין: חבר הכנסת חרמש, תן לו.

יריב לוין: הוא רוצה להקריא את ההודעה עוד פעם.

יריב לוין: תן לו להקריא.

רונית תירוש: - - - יש 9 מיליון.

יריב לוין: זאת זכותו.

יריב לוין: די.

יואל חסון: אני חוזר ואומר: כולנו, בנושאים הכספיים והתקנוניים, פועלים בחממה חוקית תקנונית שאין לנו אפשרות לצאת ממנה.

יואל חסון: לכן אני אומר בצורה ברורה שאנחנו מתחייבים לשאת בחלק היחסי של כל אחד מאתנו, כסיעה, בחובות בהתאם להוראות כל דין בחוק.

רונית תירוש: עד תום התשלום.

מרינה סולודקין: ומה עם הפסד בפריימריס?

יואל חסון: - - - זכויות וחובות המתפלגים מסיעה.

יואל חסון: זה מה שהחוק דורש וזו התחייבותנו, בכפוף להוראות הדין סעיף 13ג(1) ו-(2) לחוק מימון המפלגות.

יואל חסון: אני מודיע לך שאנחנו נפעל על-פי כל הוראות הנחיית הייעוץ המשפטי של הכנסת, תקנון הכנסת, חשבות הכנסת.

יואל חסון: אין לי אפשרות להיות - ואתה יודע את זה אדוני, אתה משפטן - אין לי אפשרות להיות יותר מזה.

יואל חסון: אני אומר לך: אני מחויב לחוק, אפעל על-פי חוק, כמו שההתפלגות הזאת היא בקשה על-פי חוק, שצריכה להתקבל על-פי חוק.

יריב לוין: תודה רבה.

יריב לוין: חבר הכנסת חרמש, אתן לכם באריכות.

שי חרמש: הערה לסדר.

שי חרמש: אני לא מבין משפטים, אני בקושי יודע מה זה - - -

יריב לוין: גם אני לא הבנתי.

שי חרמש: האם יכול היועץ המשפטי להסביר מה המשמעות של הדבר הזה?

יריב לוין: הוא יסביר, חבר הכנסת חרמש.

יריב לוין: אני רוצה להודות ליושב-ראש הכנסת, שהגיע לדיון החשוב הזה.

שי חרמש: אני מבין בדיוק מה שצריך להבין.

ראובן ריבלין: חבר הכנסת חרמש, הדיון הזה לא רק חשוב למחנה זה או אחר, בתוך מחנה זה או אחר; הוא לא רק חשוב לחברי הכנסת ולעתידם הפוליטי המיידי והפוליטי בכלל; הוא לא רק חשוב לאידיאולוגיה הוא גם חשוב לכנסת.

ראובן ריבלין: הדרך בה אנחנו מנהלים את הדיון הזה - העם רואה את הקולות וגם שומע את המראות.

ראובן ריבלין: בחיים הפוליטיים, גם האידיאולוגיים, יש יצרים.

ראובן ריבלין: יצרים פועלים תמיד, ובוודאי בזמנים של בחירות.

ראובן ריבלין: אני רק רוצה לחזור על אמירתו של יושב-ראש ועדת החוקה, שציין כהערת אגב שוועדת הכנסת היא ועדה פוליטית, וכך גם קבע בית המשפט העליון.

ראובן ריבלין: מטבע הדברים, ועדה פוליטית, גם אם יביאו לפניה נימוקים מנימוקים שונים, ההכרעה שלה היא הכרעה פוליטית והשאלה מה הם הגבולות.

ראובן ריבלין: מה הם הגבולות, שעליהם התרעתי עוד כאשר הובא אותו חוק הידוע כ"חוק מופז".

רונית תירוש: ו"חוק לבני", אדוני היושב-ראש.

ראובן ריבלין: שהפך להיות "חוק יואל חסון".

ראובן ריבלין: למה לומר שמות כאלה או אחרים?

רונית תירוש: "חוק לבני".

ראובן ריבלין: מה זה משנה כרגע?

ראובן ריבלין: חברת הכנסת רונית תירוש, לא באתי להתווכח, באתי רק לבקש את מעמדה של הכנסת בעניין זה, כי הוא חשוב ביותר.

ראובן ריבלין: כאשר נבחרנו לכנסת זו כסיעות, שכן השיטה של הדמוקרטיה הפרלמנטרית לא מאפשרת בחירה ישירה של חברי כנסת אלא דרך סיעות שהעם בוחר בהן על-פי הרשימות המוצגות בפניו, נקבע בחוק שאליו גלשנו תוך כדי בחירתנו לכנסת ה-18 ששליש מהסיעה יכול להתפלג.

ראובן ריבלין: דורות קודמים אשר קבעו את חוק השליש - וזכיתי כבר להיות גם בדורות הקודמים, גם בדורות הנוכחים וכנראה שגם בדור הבא - לא קבעו לנו את הקריטריונים, אבל הם קבעו שוועדת הכנסת היא זאת שצריכה לאשר את ההתפלגות.

ראובן ריבלין: הקריטריון היחיד שנקבע הוא קריטריון ששליש מבקש לפרוש.

ראובן ריבלין: בעבר נתעוררה שאלה כאשר שתי חברות כנסת, מימין ומשמאל, ביקשו לפרוש מסיעתן ובאו בפני ועדת הכנסת, והן היו בודדות.

ראובן ריבלין: אחת היתה שולמית אלוני והשניה היתה גאולה כהן.

ראובן ריבלין: לימים, נדמה לי שגם יוסי שריד ביקש את אותה בקשה.

ראובן ריבלין: הם ביקשו להתפלג כתוצאה מאמונה אידיאולוגית, הן טענו שביתן זנח את הדרך שבה היה צריך ללכת והן אלו שמקיימות את אותה מחשבה ואת אותה דרך שהובטחה לבוחר.

ראובן ריבלין: הכנסת התלבטה, אבל לא שינתה את החוק שנקרא "חוק השליש".

ראובן ריבלין: במושב הראשון של הכנסת הנוכחית, שאנחנו עתידים לסיים אותה בימים אלה, הובאה הצעת החוק ונאמר ששליש מחייב, אבל סיעה שיש בה יותר מ-21 חברים, גם שבעה חברים יכולים לפרוש מהסיעה ולהקים לעצמם סיעה אחרת.

ראובן ריבלין: גם כאן נשארה אותה התניה, שוועדת הכנסת תאשר, מבלי שהמחוקק קבע שוועדת הכנסת תפעל על-פי שיקולים כאלה ואחרים.

ראובן ריבלין: לכן, נדמה לי שמליאת הכנסת - בין שאהבתי את זה ובין שלא אהבתי את זה, אבל החוק, כפי שהוא מחייב כל אזרח מחייב גם אותנו - קבעה ששבעה אנשים יכולים להקים להם סיעה מתוך סיעה שהיא גדולה מ-21 מנדטים.

ראובן ריבלין: אני מוכרח לומר גם שהתנאי המספרי היה התנאי היחיד.

ראובן ריבלין: לא אמרו: בלבד שילכו בדרך כזו או אחרת, גם לא אמרו מה הם התנאים האחרים.

ראובן ריבלין: ועדת הכנסת, שהיא ועדה פוליטית, צריכה לשאול את עצמה האם היא יכולה לקבל החלטה שונה כאשר מפצל את הסיעה רובי ריבלין או כאשר מפצל את הסיעה יריב לוין.

ראובן ריבלין: אני יכול להרגיע שלעולם שנינו לא נפצל את הסיעה, כי אנחנו גם עמדנו במבחנים כאלה בעבר.

ראובן ריבלין: האם באמת יכול לעלות על הדעת, מבחינת הפיקוח המנהלי שיש לבית המשפט על הכנסת - ואני מבקש שפיקוח זה לא נביא אותו לידי מבחן כאשר אנחנו יכולים לשקול זאת בעצמנו - שאם זו בקשה של רובי ריבלין נקבל אותה ולעומת זאת, אם זו בקשה של יריב לוין - נדחה אותה, כאשר הנימוקים הם אותם נימוקים.

ראובן ריבלין: אנחנו יכולים בהחלט לשאול את השאלה, שהיטיב לשאול אותה יושב-ראש הוועדה.

ראובן ריבלין: אני לא רוצה שהיא תישאל בהתרסה, אלא שאלה אמיתית, משום שבהחלט יש גם בפוליטיקה איזשהו מוסר ציבורי, עד כמה שהאנשים שצופים בנו היום בוודאי צוחקים.

ראובן ריבלין: אבל יש מוסר ציבורי, והמוסר הזה צריך לבוא שכאשר אנחנו, כקולקטיב, יצרנו חובות אנחנו צריכים להיות אחראים.

ראובן ריבלין: דרך אגב, סיעת עצמאות, כאשר היא התפלגה קיבלה על עצמה את כל החובות של מפלגת העבודה כדבר מובן מאליו, משום שזאת אחת ההתניות שנוצרו כתוצאה לא מחקיקת חוק, אלא כתוצאה ממשפט מקובל בכנסת עצמה.

ראובן ריבלין: אני חושב שזאת השאלה היחידה שצריכה לעמוד לנגד עינינו.

שכיב מוראד שנאן: באופן יחסי, אדוני היושב-ראש.

ראובן ריבלין: כן, בוודאי.

רונית תירוש: גם אנחנו מבקשים באופן יחסי.

יריב לוין: אפילו לא עולה על דעתי שאני צריך לשלם יותר ממה שאני חייב.

יואל חסון: גם מימון זה יחסי.

ישראל חסון: אבל גם לא עולה על דעתך לא לשלם.

ראובן ריבלין: דרך אגב, אם ישאלו אותי מי מהחסונים אני אוהב יותר – אחרי הישיבה תבוא אליי, אני אגיד לך.

שי חרמש: יש לך שלושה לבחירה.

ראובן ריבלין: חסוּן הוא חסוּן ולא חסוׂן, והוא גאה בשמו.

ראובן ריבלין: אני רוצה לחזור לדברים שחשוב שנשנן אותם לעצמנו.

ראובן ריבלין: אני חושב שהשאלה ששאל יושב-ראש הוועדה היא שאלה ציבורית, שיכולה גם להישאל כלפיו.

ראובן ריבלין: האם בזמנו חשבת שזה מוסרי אבל היום אתה חושב שזה לא מוסרי?

יריב לוין: אמרתי מראש שחשבתי אז שזה בסדר ואני חושב כך היום.

יריב לוין: רק רציתי להבין מחבר הכנסת חסון אם השתנתה עמדתו או שהוא רוצה שנתמוך במהלך שבעיניו הוא מושחת.

יריב לוין: זה הכול.

ראובן ריבלין: זאת שאלה שכל אחד מאתנו יכול לשאול את הציבור, והציבור שואל אותו.

ראובן ריבלין: מתפקידנו כאן, כוועדת הכנסת, לא להביא לידי מצב שבו ועדת הכנסת, על-פי הרוב שבה, יכולה לקבל החלטה שונה לגבי עניין שהוא אותו עניין.

ראובן ריבלין: זה דבר שאסור לנו לעשות.

ראובן ריבלין: אסור לומר: כאשר רובי ריבלין הוצא – זה כשר; כאשר יריב לוין הוצא – זה לא כשר.

ראובן ריבלין: אלה הם דברים שאסור שיהיו.

ראובן ריבלין: ולכן אני מזמין ומבקש את ועדת הכנסת לשקול את השיקולים העניינים.

ראובן ריבלין: חוקקנו חוק – אני אומר בפירוש שהתנגדתי לו, אבל כאדם שמבין את ערך הרוב במליאת הכנסת ואת החובה של כל אחד, גם אם הוא מתנגד לחוק, להקפיד עליו - אנחנו צריכים לדעת שאז שעשינו זאת.

ראובן ריבלין: אני מבקש ומזמין את הכנסת הבאה לבחון את הפרוטוקול של ישיבה זו, עד כה ולאחר מכן.

ראובן ריבלין: אינני יודע עוד מה היועץ המשפטי יאמר, אבל נדמה לי שבעניין זה ובעניין הקפדה על החוק הוא ירחיב את היריעה המשפטית.

ראובן ריבלין: אני אומר, כאנשי ציבור אנחנו צריכים לכבד את עשייתנו, גם אם היא היתה בניגוד גמור לדעתנו.

ראובן ריבלין: אסור שתתקבל החלטה שהיא בנושא של הכנסת בהתאם למבקשים את אותה בקשה.

ישראל חסון: אפשר לשאול את אדוני היושב-ראש שאלה?

ראובן ריבלין: יש שאלה אחת שהיא ממין העניין, וזאת שאלת החובות.

ראובן ריבלין: אני מסכים עם יושב-ראש הוועדה שזו שאלה שמעניינת את הכנסת.

שי חרמש: - - - הפרשנות המספרית - - -

ראובן ריבלין: הפרשנות המספרית ברורה.

ישראל חסון: אדוני היושב-ראש, האם אתה סבור שאנחנו משוחררים מהדיון המוסרי בעקבות החוק הזה?

ישראל חסון: זו שאלה עניינית: האם אנחנו חותמת גומי, כי אז זאת ועדת - - -

ראובן ריבלין: קודם כול, אני לא אומר.

ראובן ריבלין: אבל הייתי אומר שהנושא המוסרי – מה שרואים מכאן לא רואים משם.

מרינה סולודקין: זה במסגרת שיקול הדעת וניקיון כפיים - - -

ראובן ריבלין: את זה ישפוט הציבור.

ראובן ריבלין: דעתי היא כדעתך בכל נושא ניקיון הכפיים כי אני מכיר אותך היטב, אבל – ייתכן מאוד שהדברים שאנחנו אומרים פה – פוליטיקה ומוסר – הם דברים חשובים ביותר ואני מייחל ליום שבאמת המשיח יגיע ופוליטיקה ומוסר יהיו דבר - - -

ישראל חסון: אדוני היושב-ראש, אני אחדד את השאלה שלי כי התשובה שלך חשובה מאוד להמשך הדיון כי היא רוח הדיון בעיני.

ישראל חסון: האם אתה סבור שוועדת הכנסת היא גורם טכני, כי אז היועץ המשפטי בלבד היה אומר, עומד, או לא עומד – לו זקוקים בוועדת הכנסת.

ישראל חסון: האם הדיון בוועדת הכנסת יש לו גבולות שחורגים מהשאלה - - -

ראובן ריבלין: אני מודה לך על השאלה.

ראובן ריבלין: השאלה שלך היא שאלה חוקתית מהמעלה הראשונה: האם כאשר חוק קבוע, אנחנו יכולים בוועדת הכנסת לשנות את מהותו?

ראובן ריבלין: זאת שאלה רצינית ביותר, בטענות כאלה ואחרות, כי הנושא המוסרי הוא יכול להיות ברגע מסוים שונה בתכלית כאשר אנחנו מתעסקים באותו עניין בדיוק.

ראובן ריבלין: כי אנחנו נמצאים במצב שבו כאשר אנחנו מחוקקים חוק, אנחנו חושבים שזה דבר חשוב ביותר באשר גם לשבעה חברי כנסת להתפלג מסיעתם.

ראובן ריבלין: אני, אז והיום לא שניתי את דעתי.

ראובן ריבלין: אני, אז והיום לא שניתי את דעתי, אבל היא לא נתקבלה.

ראובן ריבלין: אני מציע לכנסת, כאשר היא מחוקקת חוקים, שהם למעשה חוקים יוצרים וועדת הכנסת לא יכולה לשנות אותם, לא לתת לוועדת הכנסת להכריע במקומם.

ראובן ריבלין: היא יכולה לבוא ולקבוע שיש התניות מסוימות המאפשרות זאת, וכאשר ההתניות המסוימות נתונות לוויכוח – יכולים לקיים את הוויכוח.

ראובן ריבלין: היום החוק קובע דבר אחד, גם בחוק השליש וגם – למגינת ליבי – נתקבל חוק השבעה, הוא חוק שקובע רק קריטריון אחד, מספרי.

ראובן ריבלין: המסורת של הכנסת, וטוב שכך, יצרה גם את הדרך שבה, כאשר אדם אומר: רוצה אני לצאת מביתי.

ראובן ריבלין: אומרים לו: אתה תשלם, קודם כל, את כל החובות שיצרת בביתך, יחד עם כל האחרים הנשארים.

ישראל חסון: זו נורמה שאדוני היושב-ראש - - -

שי חרמש: זה לא נוסח החוק - - -

יריב לוין: רגע, רבותי - - -

ראובן ריבלין: זאת נורמה – אני בטוח שזאת נורמה שבית המשפט יאמץ.

יואל חסון: אדוני היושב-ראש, אני רוצה אם מותר לי – יש לי שאלה אם אפשר - - -

יריב לוין: אני אאפשר לך, חבר הכנסת חסון, רק רגע.

יריב לוין: אדוני היושב-ראש, חבר הכנסת ישראל חסון, אנא.

יריב לוין: אני רוצה לפרש את שאלתך ולחדד אותה ולא לטעות.

יריב לוין: אדוני היושב-ראש, אם הבנתי נכון את מה ששואל חבר הכנסת ישראל חסון, הוא אומר:

יריב לוין: אם יושב בחדר הזה חבר כנסת שדעתו היא שהנייר הזה והבקשה הזאת נגועים בשחיתות, נגועים במנהל לא תקין, נגועים בהתנהלות בלתי ראויה בכספי ציבור – האם הוא כבול מבחינה טכנית להצביע לאשר את הבקשה, או שהוא חייב אפילו – לא יכול – יותר מזה, חייב להצביע כנגדה?

יריב לוין: זאת השאלה.

ראובן ריבלין: אנחנו נמצאים פה במלכודת שכן אנחנו קבענו בחוק דבר שהוא יוצר איזושהי הוראה מהותית, ואנחנו נותנים לוועדת הכנסת – להערכתי, ועדת הכנסת כוועדה פוליטית, היא חופשיה לומר את כל הדברים משום שהציבור רוצה לשמוע את דעתו של כל אחד בנושא כזה או אחר.

ראובן ריבלין: אם אתה שואל אותי לגבי הצבעה, אם רוב יכול לבוא ולשנות חוק, כאשר אותו רוב יכול לקבוע שהחוק הזה ובאותן נסיבות הוא כשר לצד האחר – יש לנו בעיה שעלולה להתגלגל לפתחו של בית משפט.

ראובן ריבלין: אני לא אומר, בוועדה פוליטית כל אחר יכול לומר מה שהוא רוצה.

ראובן ריבלין: הפרלמנט הוא גם מקום שבו מדברים.

ישראל חסון: אדוני היושב-ראש, סליחה שאני שואל את השאלה הזאת, משום שלדבריך יש משקל אמתי.

ישראל חסון: אני לא רוצה לשאול שום שאלה פוליטית – אני רוצה לשאול שאלות שהן חד-חד ערכיות.

ישראל חסון: והשאלה החד-חד ערכית שעומדת פה לדיון היא: האם לא ניתן לממש את הזכות הדמוקרטית להיבחר במקום אחר, בתצורה אחרת, בכל וריאציה כזאת או אחרת, ולקיים את החובה המוסרית של להיות אחראי להתנהלות שלך ויצירת חובות ברמה החד-חד ערכית שלה?

ראובן ריבלין: אמרתי שנושא החובות הוא נושא ציבורי, של הכנסת גם, וראוי שידונו בו.

ראובן ריבלין: לגבי הנושא המוסרי – הרי בסופו של דבר אם ישראל חסון יבוא היום לליכוד ויקבל את המקום כדי שייתן לנו את המימון, זה דבר שצריך הציבור לשאול את עצמו.

ראובן ריבלין: דרך אגב, אני אומר לך: זה דבר שהציבור צריך - - -

ישראל חסון: אדוני היושב-ראש, אבל - - -

ראובן ריבלין: בכוונה, הואיל ואתה יודע את יחסינו הידידותיים ברמה האישית אז לקחתי את שמך.

ראובן ריבלין: אתה יודע מה?

ראובן ריבלין: אם רובי ריבלין ירצה לבוא ולשריין את מקומו במקום והוא נותן תמורה אז הציבור ישפוט האם הוא רוצה לבחור ברובי ריבלין והאם הוא רוצה לבחור באותה המפלגה שלקחה את רובי ריבלין - - -

ישראל חסון: שאל היושב-ראש, אמר: בשאלה הזו, הקונקרטית, שבה אנחנו נמצאים, האם לתפיסתך, חובתה של ועדת הכנסת להצביע עליה?

ישראל חסון: זו השאלה לדיון.

ישראל חסון: אם התשובה היא כן – אז אני - - -

ראובן ריבלין: אני מבקש מכל אזרח למלא אחר החוקים של הכנסת.

ראובן ריבלין: עכשיו, אני רק אומר לך, בשאלה החוקית - - -

רונית תירוש: זה לא סותר את החוק, אדוני היושב-ראש, זה לא סותר.

רונית תירוש: זו תוספת שהכנסת צריכה להוסיף.

ראובן ריבלין: אני לא אמרתי.

ראובן ריבלין: אם למשל ועדת הכנסת – לא כוועדת חקירה – במקום שהיא תעביר למשטרה, למשל, בא חבר כנסת וקיבל חבילה של כסף על-מנת לשנות את מיקומו מבחינה פוליטית, זה קבלת שוחד שמתפקיד המשטרה לברר זאת, לא מתפקיד הוועדה.

ישראל חסון: זאת אומרת, אדוני, אם קיים הסכם פוליטי, לתפיסתך, הסכם פוליטי שאני מצרף את חתימתי תמורת מקום ברשימה, אני בבעיה?

רונית תירוש: ואני מביא כסף.

ראובן ריבלין: הציבור ישפוט.

ראובן ריבלין: כן – לא הוועדה תשפוט.

ישראל חסון: הציבור או המשטרה?

ראובן ריבלין: אם הדבר גובל בפלילים - - -

ישראל חסון: אני שואל אותך: הדבר חד-חד ערכי, זה נאמר בתקשורת בערוץ הכנסת - - -

ראובן ריבלין: אני אומר לך שכשאתה חוקקת את החוק או התנגדת לו, והחוק התקבל על ידנו – לא קבענו את המגבלות האלה.

ראובן ריבלין: עכשיו, כמובן שיש חוקים פליליים - - -

שי חרמש: יש לו שיקול דעת?

ישראל חסון: מה החובה של ועדת כנסת ביצירת הנורמה?

ראובן ריבלין: לכל חבר כנסת יש שיקול דעת.

ראובן ריבלין: רק שאני אומר לכם שאם שיקול הדעת משתנה בהתאם למבקש – יש לנו בעיה של הסינרגיה של הכנסת שעם כל הכבוד לכל אחד ואחד מחברי בהווה, חברי הטובים לשעבר, עם כל הכבוד היא גדולה מכל מרכיביה בכל הדורות.

יואל חסון: אני רציתי לשאול את היושב-ראש - - -

יריב לוין: אני אתן לך, יואל, להתייחס לדברים.

שי חרמש: יריב, שאלתי שאלה פשוטה, אני לא מבין במילים, אני מבין רק במספרים: יואל חסון נתן פה התחייבות מאוד-מאוד מרשימה שאני מפרש אותה - - -

רונית תירוש: הוא הקריא אותה.

שי חרמש: הוא הקריא אותה פעמיים.

שי חרמש: הוא אדם מדויק, הוא יושב לידי, אני לא כבד שמיעה – הבנתי מה הוא אומר, הוא אומר את כללי החוק.

שי חרמש: אני מבקש מהיועץ המשפטי להגיד לי תשובה פשוטה, האם מתכוון אדוני בחוק, שמה שחייבת הסיעה הזאת להחזיר זה את יתרת השוטף של השנה או כל החבילה המצטברת של ה-30 מיליון שקל?

שי חרמש: זה יכריע פה בעניין.

שי חרמש: אם האחריות היא ל-400 אלף שקל – תודה על התרומה.

שי חרמש: אם אומר יואל חסון: אני לוקח את חלקי היחסי ב-30 מיליון שקל – אני אומר:

שי חרמש: צא לדרכך ותצליח, שלח את עמי, תעזבו אותנו.

רונית תירוש: נכון.

יריב לוין: מאה אחוז.

יריב לוין: חבר הכנסת חסון, בבקשה.

יריב לוין: ואחר כך אנחנו נשמע את היועץ המשפטי.

ראובן ריבלין: הוא יכול להתחייב רק למה שהוא יכול.

יואל חסון: הקשבתי ליושב-ראש קשב רב.

יואל חסון: היושב-ראש, בצדק, עושה הפרדה – כך אני מבין – בין עניין החובות לבין עניין הצורך לאשר את ההליך.

יואל חסון: עניין החובות: הרי היה לנו מודל כזה, זה קרה בכנסת הזאת, כאשר סיעת העבודה התפלגה, נוצרה סיעה חדשה – עצמאות.

יואל חסון: העבודה, אגב, היא סיעה עם הרבה יותר חובות, היא בבעיות הרבה יותר מורכבות.

יואל חסון: היה שם הסדר, היה שם מודל.

יואל חסון: הכנסת יודעת להתמודד עם זה, הכנסת והייעוץ המשפטי והחשבות יידעו לממש באופן שווה והגיוני את החלק ואת פתרון הבעיות האלו.

יואל חסון: אני אומר בצורה חדה ומוחלטת שאני עומד במה שאמרתי ואנחנו נדבק במודל שקבעו ונקבע, על-פי החוק ועל-פי הכללים.

יואל חסון: לכן לדעתי בעניין הזה על חברי הכנסת להיות רגועים, אנחנו גם מרגישים אחריות וגם מרגישים צורך לפעול על-פי המודל שהחוק מגדיר - - -

ישראל חסון: אפשר להעביר שאלה?

יואל חסון: אל תפריע לי.

יואל חסון: רגע, ישראל.

יואל חסון: יש גורמים מקצועיים בכנסת שיידעו לעשות את הדבר הזה ובאמת לשמור על אמון הציבור והאינטרס הציבורי בכל המהלך הלא פשוט הזה.

יואל חסון: יש מודלים שהיו בעבר, אנחנו נדבק בחוק, נדבק בכללים ונעשה את מה שיהיה באופן יחסי כסיעה.

יריב לוין: תודה.

יריב לוין: איל, בבקשה.

איל ינון: כבוד היושב-ראש, יושב-ראש ועדת הכנסת וחברי הוועדה הנכבדים, מונחת בפני ועדת הכנסת בקשה של שבעה חברים מסיעת קדימה המבקשים להתפלג מהסיעה.

איל ינון: עוד מבקשים שבעת חברי הכנסת כי ועדת הכנסת תכיר בסיעתם החדשה כמייצגת את מפלגת חץ כאשר לבקשת ההתפלגות צורף מכתב מאת בא-כוח המפלגה התומך בבקשה.

איל ינון: הבקשה מוגשת בהתאם להוראות סעיף 59 לחוק הכנסת.

איל ינון: סעיף זה קבע בעבר, עד לתחילת כהונתה של הכנסת הנוכחית, כי שליש מחברי סיעה, ובלבד שהם שניים לפחות, רשאים להתפלג מהסיעה.

איל ינון: כזכור, בתחילת כהונתה של הכנסת הנוכחית, התקבלה ביוזמת הממשלה הצעת חוק, שלפיה מספיקה קבוצה של שבעה חברי כנסת כדי להתפלג, גם אם אינה מהווה שליש מהסיעה.

איל ינון: כידוע, סיעת קדימה מונה 28 חברים, ולכן לצורך התפלגות, מספיקה פנייה של שבעה, הגם שאינם שליש.

איל ינון: הדיון המתקיים כעת בפני הוועדה נעשה מכוח סעיף 60 לחוק הכנסת, הקובע כי: "נמסרה לוועדת הכנסת הודעה בכתב מטעם סיעה או חלק ממנה על התפלגות כאמור בסעיף 59, תאשר ועדת הכנסת את השינוי".

איל ינון: לאור שאלות שנשאלנו, נבקש להבהיר את גדרי סמכותה של ועדת הכנסת בבואה לאשר בקשת התפלגות.

איל ינון: השאלה המרכזית שעולה בהקשר זה היא מה גדר שיקול הדעת של ועדת הכנסת בבואה לבחון בקשות מסוג זה.

איל ינון: האם מדובר בשיקול הדעת הרגיל שאותו מפעילה הוועדה בבואה לדון בנושאים שעל סדר יומה, שיקול דעת המתאפיין בתמהיל של שיקולים שונים, ובכלל זה שיקולים אידיאולוגים ופוליטיים, או שמא מדובר בשיקול דעת מצומצם ותחום לבחינת התקיימות התנאים המפורטים בחוק?

איל ינון: עמדתנו בעניין זה, שהיא העמדה המסורתית שהביעו היועצים המשפטיים לכנסת לאורך השנים, ושגם התקבלה על ידי ועדות הכנסת לדורותיהן והפכה לנוהג, היא כי שיקול הדעת של הוועדה בעניין זה אינו שיקול הדעת הרחב והרגיל, אלא שיקול דעת מצומצם ביותר בהיקפו, המוגבל לבחינת התקיימותם של התנאים שנקבעו בחוק, קרי, האם יש בקשה מסודרת בכתב של שליש מהסיעה או שבעה חברי כנסת לפחות המעוניינים להתפלג.

איל ינון: על מה מבוססת עמדתנו זו?

איל ינון: ראשית, על התפיסה העומדת בבסיס ההוראות שעניינן פרישה והתפלגות.

איל ינון: המחוקק ביקש למנוע את תופעת הכלנתריזם, היא תופעת המעבר בין סיעות כנגד קבלת טובות הנאה, וראה כעניין שלילי מצב שבו חברי כנסת כבודדים עוזבים את הסיעה שבמסגרתה נבחרו לכנסת, ומפצלים את הזירה הפוליטית לרסיסי סיעות שלא זכו לאמון בבחירות.

איל ינון: מנגד, הכיר המחוקק בכך שישנם מצבים שבהם לא יהיה זה נכון לכלוא חברי כנסת בסיעה שהם אינם רואים עוד את עצמם חלק ממנה.

איל ינון: נקודת האיזון אותה בחר המחוקק היא זו הרואה ברצונם של קבוצת חברי כנסת המהווים לפחות שליש מהסיעה או שבעה לפחות, להתפלג מסיעתם, עניין לגיטימי, שאין מקום למנוע אותו, ואין מקום להטיל עליהם סנקציות בגינו.

איל ינון: זאת בניגוד לסנקציות אותן הטיל המחוקק על מי שעוזב את סיעתו בלי לעמוד בתנאי המספרי האמור, אותו רואה החוק כפורש.

איל ינון: ניתן כמובן לחלוק על גישה זו.

איל ינון: ייתכנו גם איזונים ותנאים אחרים, ותתכן אף ביקורת במישור הציבורי והמוסרי.

איל ינון: אך בסופו של דבר, נקודת האיזון שקבע המחוקק היא המחייבת, גם את המחוקק עצמו, וכזכור, דווקא בכנסת הזו, ובוועדה שבה אנו יושבים היום, מצאו לנכון חברי הכנסת אף להקל בתנאים להתפלגות, ובכך הביעו עמדה שיש בה כדי לחזק את התפיסה שלפיה התפלגות של קבוצת חברי כנסת היא עניין לגיטימי.

איל ינון: טעם נוסף עליו נסמכת עמדתנו הוא לשון החוק, אשר נוקטת במילים: "תאשר ועדת הכנסת את השינוי", ולא למשל במינוח שבו נוקט החוק לגבי פרישה, שביחס אליה נאמר, ואני מצטט: "לא תקבע ועדת הכנסת כי חבר הכנסת פרש מסיעתו אלא לאחר שבדקה את העובדות הנוגעות לפרישתו ומצאה כי נתקיימו המבחנים".

איל ינון: כלומר, מן הלשון במקרה של התפלגות משתמע אישור טכני ולא שיקול דעת רחב.

איל ינון: עמדתנו אינה רק נסמכת כאמור על לשון החוק ותכליתו, אלא גם על סדרה ארוכה של תקדימים שבהם אישרה ועדת הכנסת במהלך השנים התפלגויות שונות, כאשר הנפגעים הישירים מההתפלגות תמיד קיבלו על עצמם את כללי המשחק והבינו כי משנתמלאו התנאים הטכניים לא ניתן לסכל את ההתפלגות ולכן לרוב נמנעו או אפילו תמכו בבקשת ההתפלגות.

איל ינון: כך למשל, בשנת 2005 בעת ש-14 חברי כנסת מסיעת הליכוד ביקשו להתפלג ולהקים סיעה חדשה, אמר יושב ראש ועדת הכנסת דאז, חבר הכנסת רוני בר-און את הדברים הבאים, ואני מצטט: "כאשר הדרישה להתפלגות עונה לדרישות החוק, הנושאים האלה, יפים ומעניינים וחשובים ככל שיהיו אינם חלק ממערכת השיקולים של ועדת הכנסת, אם בכלל יש לה שיקולים, נוכח הוראת החוק המפורשת לפיה תאשר ועדת הכנסת את השינוי - - -

דוד רותם: למה צריך אישור של ועדת הכנסת?

דוד רותם: בשבילך זה דבר אוטומטי.

איל ינון: כבר רוני בר-און עונה לך.

איל ינון: "להבנתי, דרישת המחוקק להביא את זה לוועדת הכנסת היא לא אלמנט קונסטיטוטיבי אלא דקלרטיבי: יש שליש – מתפלגים.

איל ינון: אבל מכיוון שלא שולחים את זה במכתב או עושים את זה במסיבת עיתונאים, ברמת עבודת הפרלמנט זה צריך לעבור באיזשהו מקום.

איל ינון: אולי היה צריך לעשות את זה אצל היושב ראש, אבל העבירו את זה הנה לוועדת הכנסת.

איל ינון: " עד כאן ציטוט מדבריו של יושב-ראש ועדת הכנסת דאז.

מרינה סולודקין: ותקדים הגמלאים.

איל ינון: אבל עכשיו הדבר המעניין באמת - - -

שי חרמש: עד עכשיו לא היה מעניין?

איל ינון: הגיב לכך השר היום, חבר ועדת הכנסת דאז ונציג סיעת הליכוד שנפגעה ישירות מההתפלגות, חבר הכנסת גדעון סער, ואני מצטט אותו בתגובה לדבריו של חבר הכנסת בר-און: "אדוני היושב-ראש, אתה ציינת בצדק שסעיף 60, בביטוי "תאשר ועדת הכנסת את השינוי", בעצם מתַחם את שיקול הדעת של ועדת הכנסת לעניין אישור ההתפלגות כאשר מתקיימים התנאים בחוק לעניין שליש סיעה.

איל ינון: באופן טבעי אי אפשר לבקש ממני להרים את ידי בעד פילוג התנועה שלי ולכן אמנע בהצבעה היום.

איל ינון: " – וכך הוא עשה.

איל ינון: כאן המקום להתייחס למקרה בודד שבו בתחילה לא אושרה בקשת התפלגות שהוגשה בכנסת ה-17 על ידי שליש מחברי סיעת הגמלאים, זאת בשל אי חוקיות ברורה בהסכם שהוצג לוועדת הכנסת, בין המתפלגים לבין המפלגה אותה ביקשו לייצג.

איל ינון: כעבור ימים ספורים כאשר הודיעו המתפלגים כי ביטלו את ההסכם עם אותה מפלגה ואינם מבקשים עוד לייצגה, אושרה ההתפלגות.

איל ינון: כלומר, זהו חריג שאינו מעיד על הכלל, ובוודאי שלא ניתן ללמוד ממנו על המקרה שלפנינו או להסיק ממנו ששיקול דעתה של ועדת הכנסת הוא רחב ובלתי מוגבל.

ישראל חסון: מאיפה אתה היודע שהבקשה שלהם חוקית?

ישראל חסון: מהיכן אתה יודע אם עוד לא קיימנו דיון?

ישראל חסון: איך אתה קובע חוות דעת כזאת?

איל ינון: אני לא אמרתי שהבקשה - - -

ישראל חסון: אתה אמרת: "זה לא המקרה שעומד לפנינו".

ישראל חסון: איל, אתה קבעת עמדה.

איל ינון: תיכף אני אקבע עמדה.

ישראל חסון: אתה לא יכול לקבוע עמדה לפני ששמעת את הטענות של הצד שכנגד.

ישראל חסון: אני גם יודע מה עשית מעבר לזה.

דוד רותם: הוא יודע לספור עד שבע.

ישראל חסון: חוצפה.

ישראל חסון: הוא מדבר עם לשכת ראש הממשלה והוא מאיים עליה.

איל ינון: לבסוף, עמדתנו נשענת גם על מבחן התוצאה.

איל ינון: אימוץ העמדה לפיה לוועדת הכנסת שיקול דעת שלא לאשר התפלגות למרות שמתקיימים התנאים הקבועים בחוק, יוביל בהכרח לתוצאה שלפיה רק התפלגויות שעולות בקנה אחד עם האינטרסים של הקואליציה יאושרו בוועדת הכנסת.

איל ינון: זוהי בוודאי תוצאה בלתי סבירה, שלא אליה התכוון המחוקק, ושבכללי משחק פרלמנטריים-דמוקרטיים, לא ניתן לקבלה.

איל ינון: אשר על כן, עמדתנו היא כי ועדת הכנסת אינה רשאית לדחות בקשה להתפלגות מנימוקים שאינם נוגעים להתקיימות התנאים, ומשביקשו שבעה חברים מסיעת קדימה, בכתב, להתפלג מהסיעה, מתקיימת הדרישה הקבועה בסעיף 59(1) לחוק הכנסת, ועל ועדת הכנסת לאשר זאת.

יריב לוין: תודה.

שי חרמש: רגע, איל, שאלתי שאלה - - - מחויבות להחזרת החובות.

שי חרמש: אחרי זה שילכו לאן שרוצים, זה לא מעניין אותי.

יריב לוין: קודם כל, תשובה לשאלה של חבר הכנסת - - -

שי חרמש: שאלתי שאלה - - - אני רוצה לשמוע.

איל ינון: סעיף 13(א)(ד)(1) לחוק מימון מפלגות - - -

יריב לוין: רבותי, אנא, תכבדו את היועץ המשפטי.

איל ינון: חוק מימון מפלגות קובע את ההוראות הבאות לעניין הסדרי החובות בין חלקים שהתפלגו.

איל ינון: זה היה רצון המחוקק שרק נקבע גם כן לא מזמן.

איל ינון: נקבע בכנסת ה-16 בתוקף החל מהכנסת ה-17: "(1) חלק שהתפלג מסיעה ישתתף בהחזר חובות המפלגה שאותה סיעה ייצגה בכנסת, באופן יחסי לגובה מימון ההוצאות השוטפות שבשל ההתפלגות נגרע מהסיעה שממנה התפלג; החזר החוב יהיה מתוך ההוצאות השוטפות שלהן החלק שהתפלג זכאי עד לסיום כהונתה של אותה הכנסת, למעט 5% מיחידת מימון אחת כאמור בסעיף 3(ג) סיפה; פסקה זו תחול גם אם החלק שהתפלג התמזג עם סיעה אחרת בכנסת.

איל ינון: (2) חובת ההשתתפות של חלק, כאמור בפסקה (1), תחל בתקופה שתחילתה ביום שבו הוא זכאי למימון הוצאות שוטפות ותסתיים ביום סיום כהונתה של אותה הכנסת.

איל ינון: (3) רואה החשבון של הסיעה שממנה התפלג חלק, שמונה לפי סעיף 5א, יקבע, בהקדם האפשרי, את חובות המפלגה לענין סעיף קטן זה, וימסור על כך הודעה ליושב ראש הכנסת ולבא כוחו של החלק שהתפלג.

איל ינון: (4) רואה החשבון של הסיעה שממנה התפלג חלק יאפשר לבא כוח החלק שהתפלג או מי מטעמו לעיין במסמכים הנוגעים לחובות המפלגה; הייתה מחלוקת בנוגע לסכום חובות המפלגה – תובא המחלוקת להכרעת יושב ראש הכנסת, שיכריע בעניין בתוך 30 ימים.

איל ינון: (5) לעניין סעיף קטן זה, "חובות המפלגה" – ההפרש שבין הוצאותיה לבין הכנסותיה, בתקופה שבה החלק שהתפלג או חלק ממנו, היה חלק מהסיעה, וכן לצורך הבחירות לכנסת שאליה נבחר חלק כאמור; ואולם לא יובאו בחשבון הוצאות שהוציאה מפלגה לשם רכישת זכויות בנכסים הנשארים בידיה לאחר ההתפלגות.

איל ינון: ".

איל ינון: עד כאן ההנחיות שאתם, המחוקק, החלטתם בנוגע לחלקים שמתפלגים - - -

שי חרמש: זה כל שבע השנים?

שי חרמש: רגע, זה כל שבע השנים?

אכרם חסון: אדוני היועץ המשפטי, בבקשה אני רוצה לשאול אותך שאלה משפטית- - -

יואל חסון: - - - כל החובות המצטברים שבע שנים, איל?

יואל חסון: תענה לי.

אכרם חסון: עורך הדין איל, אני רוצה לשאול אותך איך תחייה עם חוות דעת של יועצת משפטית של הכנסת הקודמת, עורכת דין נורית, באותו מצב ישבה כאן ונתנה חוות דעת וכתבה כך: "סמכות האישור השמורה לוועדת הכנסת בסעיף 60 לחוק הכנסת אין פירושה שאין לוועדה כל שיקול דעת והיא בבחינת חותמת גומי".

אכרם חסון: אז איך בבקשה?

אכרם חסון: אתם מבלבלים את החברים.

אכרם חסון: היועצת המשפטית הקודמת אומרת משהו ואתה אומר משהו אחר.

איל ינון: חבר הכנסת אכרם חסון, אתה מנתק את חוות הדעת שלה מהמציאות - - -

אכרם חסון: אם אין לנו סמכות, אז בבקשה שהיועצים המשפטיים ידברו באותה שפה ולא צריך להזמין אותנו.

אכרם חסון: שהיושב-ראש עם היועץ המשפטי יאשרו ונגמר הסיפור.

אכרם חסון: זה לא אתי, זה לא חוקי וזה לא מכובד ואני לא חושב שבחרו ועדה כדי להיות חותמת גומי, כדי שבסופו של דבר יגידו להם: אין לכם שום סמכות.

אכרם חסון: היא כתבה כך.

ישראל חסון: יתרה מכך, איל, לולא הדיון בוועדת הכנסת לא הייתה מגלה שהמעשה לא היה חוקי כי בעקבות הדיון בוועדת הכנסת שאני אומר לך שאני תכף אבקש אותו מהיושב-ראש כשהוא ייתן לי את זכות הדיבור, שהוא דרש לשמוע מה ההסכם בין שתי המפלגות הללו, ככה התגלתה אי החוקיות.

ישראל חסון: ואני גם את זה אדרוש פה.

ישראל חסון: יושב פה אדם ששחרר שני מיליון שקל מכספי ציבור - - -

אכרם חסון: לשם שמים.

ישראל חסון: לא יודע לשם מה.

ישראל חסון: אני לא מאמין לאף מילה שנאמרת על ידי אף אחד בשם מישהו אחר.

ישראל חסון: יבואו לפה חברי הכנסת שחתמו, יצהירו שהם לא קיבלו שום דבר בתמורה ואז אני מוכן לקיים את הדיון.

ישראל חסון: הוועדה הזו והכנסת הזו לא יתנו את היד לפעילות לא חוקית.

ישראל חסון: נקודה.

יואל חסון: כדאי לתקן אותו בעניין הלא חוקית.

ישראל חסון: כן – לא חוקית.

ישראל חסון: נקודה.

יואל חסון: אתה קבעת.

יואל חסון: לא יכול להתקיים מה שהוא לא חוקי בכנסת, חבר הכנסת חסון.

ישראל חסון: אני קבעתי - - -

איל ינון: קודם כל תשובה לחבר הכנסת אכרם חסון - - -

ישראל חסון: אני אגיד לך, איל, על מה אני מבסס את הטענה שלי.

ישראל חסון: כשישבנו בסיעת קדימה כל חברי הכנסת הללו וקיימנו דיון על המצב הכספי, קם חבר הכנסת מופז ואמר: רבותי, נעשה פה שימוש נואל בכספי הציבור וחילקו בונוסים למנכ"ל המפלגה.

ישראל חסון: קם חבר הכנסת דיכטר ודרש לדעת האם חולקו בונוסים למנכ"ל המפלגה וזאת כשהמפלגה נמצאת ב-30 מיליון שקל חוב.

ישראל חסון: הסכת ושמע את דברי יושבת-ראש תנועת חץ, סליחה רגע, אני מקריא לך מהפרוטוקול - - -

רונית תירוש: מי?

רונית תירוש: ציפי לבני?

ישראל חסון: ציפי לבני.

ראובן ריבלין: תגיש תלונה למשטרה.

ישראל חסון: רגע.

ישראל חסון: אני לא רוצה.

ישראל חסון: אני אסביר לך למה אני מנהל פה - - -

אברהם פורז: היא לא יושבת-ראש של חץ, עם כל הכבוד - - -

יריב לוין: תנו לנו לשמוע, תנו לו לדבר.

ראובן ריבלין: מה תשמע?

ראובן ריבלין: תשמע עדויות?

ישראל חסון: ציפי לבני – מומחית התספורות, Mrs.

ישראל חסון: Clean – עונה לו לדיכטר, איל תקשיב לי, עונה לדיכטר: אם אתה חושב שהוא קיבל בונוס, המבקר בדק את זה ולא נמצא שום בונוס.

ישראל חסון: אדוני, אני מחזיק פה את זה – המנכ"ל קיבל 250 אלף שקל בונוס בטרמינולוגיה כזו ש-140 אלף שקל בטרמינולוגיה של בונוס.

ישראל חסון: הנה, על זה נאמר.

יואל חסון: מה זה קשור?

ישראל חסון: עכשיו, אני חושב שהבחור הזה בשום פנים ואופן לא יכול להרשות לעצמו לקבל הצהרה של יואל חסון בשם השביעיה.

ישראל חסון: יבואו לפה השביעיה, יצהירו שהם לא קיבלו ואז נמשיך לדבר ואני אביא את ההוכחות הבאות שלי.

אחמד טיבי: חודשי?

ישראל חסון: אני אביא את ההוכחות הבאות שלי.

אחמד טיבי: כמו הנאמן של - - -

יריב לוין: ההתייחסות שלך לשאלות, בבקשה.

איל ינון: אני אתייחס לחוות הגעת של היועצת המשפטית לכנסת דאז, הגברת נורית אלשטיין שנתנה אגב אותו מקרה שלא הסתרתי אותו, התקדים של מפלגת הגמלאים.

איל ינון: גם אני, אם שמת לב, ואני מניח שהקשבת לדברי, לא אמרתי שוועדת הכנסת היא חותמת גומי.

איל ינון: אמרתי ששיקול הדעת שלה הוא מצומצם ותחום, ואכן גם אני מסכים לדבריה בהקשר שנאמרו, שבמקרה חריג וקיצוני שבו היא קיבלה לידיה, אגב נדמה לי – ארבל, תתקל אותי אם אני טועה – עוד לפני הדיון בוועדת הכנסת, העתק של ההסכם בין אותה מפלגה, נדמה שקראו לה "צדק חברתי", לבין הפלג שביקש להתפלג ממפלגת הגמלאים, וגילתה בו סעיפים מפורשים, ויש לנו את ההסכם.

איל ינון: זה לא דומה לטענות שנטענות פה שהן טענות מהתחום המוסרי, מהתחום הציבורי, שאמרתי גם בדברי שלגיטימי לדחוף אותם ואתם עושים את זה היטב וזה בסדר.

איל ינון: אבל מבחינה משפטית פורמלית, לא ניתן להשוות הסכם בלתי חוקי בעליל, שהוצג לכנסת ולייעוץ המשפטי לכנסת, ושבגינו נתנה לגיטימציה לחרוג מאותה בחינה מאוד טכנית למקרה שלפנינו, שהוא מקרה קלסי של התפלגות – כמוהו היו רבים בכנסת שאפשר לתקוף אותם, עוד פעם, מוסרית, ציבורית – כל אחד בעיני המתבונן – אבל לא ניתן לצייר את ההתפלגות הזאת כהתפלגות שהיא שונה דרמטית מעשרות התפלגויות שהיו בכנסת - - -

שי חרמש: עוד לא ראינו את ההסכם.

שי חרמש: באים כך סתם ונכנסים.

שי חרמש: רובי, נו באמת.

ישראל חסון: באמת איל?

ישראל חסון: זו התפלגות קלסית?

דוד רותם: מה שיש לוועדה זה סכמות רק לדבר אחד: לראות אם יש שבעה.

דוד רותם: ומרגע זה ואילך היא לא עושה כלום.

ראובן ריבלין: תשנה את החוק, תשנה את החוק.

איל ינון: אז נכון, אז הציע חבר בר-און בלשונו העדינה, הוא אמר: יכול להיות שהיה צריך להגיש את זה ליושב-ראש ולא לוועדת הכנסת.

ראובן ריבלין: אנחנו עושים צחוק מעצמנו.

ראובן ריבלין: החוק קבע ששבעה יכולים לצאת – אתה רוצה שאנחנו נקבע איזה שבעה מותר להם?

ראובן ריבלין: זה פוליטי.

ראובן ריבלין: תשמע, בעניין הזה אני נטול כל אהדה לאיזשהו צד, אני מודיע לך חד-משמעית.

ראובן ריבלין: אבל אנחנו לא יכולים, ככנסת, לומר שאנחנו יכולים לעשות איפה ואיפה.

ראובן ריבלין: כשנוח לנו פוליטית אז נצביע בעד, וכשנוח לנו להצביע נגד – נצביע נגד.

רונית תירוש: אדוני היושב-ראש, רבותי יושבי-הראש, אני רוצה לומר ולחדד מה אנחנו רוצים - - -

ישראל חסון: אדוני היושב-ראש, 30 מיליון שקל חוב זה פוליטי?

ישראל חסון: זה פוליטי?

ישראל חסון: שני מיליון שקל זה פוליטי?

ראובן ריבלין: חבר הכנסת חסון, כאשר אני אומר לבוחרי שיש לחזור לגבולות 1947 ואני מתחייב בפניהם לעשות זאת, ולאחר מכן אני זוכה באמון הציבור ואומר להם: ארץ ישראל השלימה.

ראובן ריבלין: האם פה אין איזשהו דבר שהוא מערער את כל היסודות שוועדת הכנסת יכולה לבוא ולומר: אני לא מאשרת את הפילוג?

ישראל חסון: לא, לא.

ישראל חסון: בזה הציבור ישפוט אותך.

ראובן ריבלין: חבר הכנסת - - -

ישראל חסון: מה חבר הכנסת חסון - - -

ראובן ריבלין: חבר הכנסת חסון, אני מבין את מה שאתה אומר, אבל אני אומר לך שהחוק צריך לבוא ולקבוע מהם התנאים שבהם אנחנו יכולים, מלבד התנאי המספרי, מהם.

ראובן ריבלין: אמרתי שה-Common law, החוק הנוהג, שהתפתח כאן בכנסת יצר מצב שבו אנחנו דנים בשאלת החובות, ובהחלט היא רלוונטית וגם יש מענה לכך בחוק – הסדר ברור.

ראובן ריבלין: דרך אגב, גם אם הם לא התחייבו, ההסדר הזה יכובד - - -

ישראל חסון: - - - הוא נגמר בעוד חודש.

איל ינון: זה ההסדר.

איל ינון: יש הסדר ברור, חבר הכנסת חסון.

יריב לוין: רבותי, תודה רבה.

יריב לוין: חברת הכנסת סולודקין, בבקשה.

מרינה סולודקין: אדוני היושב-ראש, אני חושבת שאנחנו צריכים לשנות את המושג: אין עכשיו פרלמנטריזם אלא יש מושג שטריזם, כי התעייפתי במשך שלוש שנים, ששטרית כל פעם מכה ביושבת-ראש, ציפי לבני, וכל הזמן אומר שהיא נכשלה.

מרינה סולודקין: היה נמאס לי.

מרינה סולודקין: אבל אחרי שראיתי אותו כמספר 7 ברשימה, אני חושבת שזה חשוד מאוד.

מרינה סולודקין: לפי מה שאני קוראת, שומעת, יש טלפונים, יש שמועות.

מרינה סולודקין: הפעילות סביב הקמת מפלגת תנועה מאוד-מאוד חשודה.

מרינה סולודקין: זה פעילות, מה שאני אומרת, ראינו כשהיו בחירות מקדימות במפלגת הליכוד, המבקר נכנס בנושא, ואנחנו כיוונו אותו, בנושא של חיים כץ, ועשה בדיקה.

יריב לוין: חברת הכנסת סולודקין, אני מציע לא להתייחס לאנשים שלא נמצאים כאן, ולא לערבב בין הדברים.

מרינה סולודקין: בלי שמות.

מגלי והבה: אדוני היושב-ראש, להגן על חבר הכנסת שטרית לא עניין אותך, אבל על כץ – כן.

יריב לוין: חבר הכנסת והבה, מר שטרית היה צריך להיות כאן, כי הוא הגיש בקשה.

יריב לוין: אם אני יכולתי להגיע לכאן הלילה בשעה הזאת, הוא היה צריך להיות כאן.

יריב לוין: אומר לך את האמת – אתה צריך להודות לי שלא אמרתי שאם הוא איננו, אני סוגר את הישיבה והולך.

יריב לוין: יותר טוב שלא תעלה את זה אפילו.

יריב לוין: חבר הכנסת חיים כץ הוא לא נושא הדיון כאן, הוא לא נמצא כאן, הנושא לא נוגע אליו, והוא גם לא חבר הוועדה.

ישראל חסון: אדוני היושב-ראש, אולי אפשר בהזדמנות זו לבקש ממך שעד שלא יתייצבו פה חברי הכנסת וייתנו- - -

איל ינון: גם בעניין הזה אתם קבעתם את הכללים.

יריב לוין: חבר הכנסת ישראל חסון- - -

ישראל חסון: אתה קובע נורמה שערורייתית.

איל ינון: אתם קבעתם.

ישראל חסון: אז אני רוצה לשנות.

יריב לוין: אני לא אעשה את זה.

יריב לוין: אמרתי שחזקה שאם חבר הכנסת יואל חסון מצהיר בשם אנשים, והוא עומד- - -

רונית תירוש: זה מה שהוא הצהיר היום בערוץ הכנסת.

מגלי והבה: אני הייתי שם.

מגלי והבה: מה הצהיר?

יריב לוין: ואני אומר את זה מבלי לגרוע מהעובדה שראוי היה שכל אחד מהמבקשים יעשה מאמצים גדולים.

יריב לוין: חברת הכנסת סולודקין ברשות דיבור, בבקשה.

מרינה סולודקין: דבר אחד, יש אובססיה, להקים מפלגה בראשות מועמד שרוצה להיות מועמד לראשות הממשלה.

מרינה סולודקין: וגם שמעתי על ניסיונות להקים מפלגות לוויין מגזריות, שיש כסף, יש רק תנאי אחד – להגיד אצל הנשיא שהמועמד לראשות הממשלה זה יושבת-ראש של מפלגת תנועה.

דוד רותם: ביבי נתניהו.

מרינה סולודקין: מה שאני אומרת לכם, שיש הרבה דברים חשודים סביב התהליכים שמאוד לא מתאימים לכנסת.

מרינה סולודקין: תודה.

יריב לוין: תודה.

יריב לוין: חבר הכנסת חרמש, בבקשה.

שי חרמש: יריב, השיעור שמתנהל פה, ותהא התוצאה אשר תהא, הוא שיעור איום נורא לדמוקרטיה בישראל.

שי חרמש: בקדימה לא קרה שום דבר.

שי חרמש: יושבת-ראש המפלגה החליטה על פריימריז.

שי חרמש: אגב, בתקנון מפלגת קדימה, שיש בו בעייתיות לא פשוטה, רק היושב-ראש בזכות אולטימטיבית יכול להחליט על בחירות פנימיות.

שי חרמש: אין סמכות לאף אחד להחליט.

שי חרמש: בחרה הגברת ציפי לבני בתאריך מוסכם על-ידה לקיים פריימריז.

שי חרמש: קרה מה שקרה לפעמים בדמוקרטיה, לא עלינו, לא צלחה הדרך.

שי חרמש: מצופה אז, ואני מסכם 45 שנות פעילות פוליטית במפלגת העבודה, שידעה להילחם ולהפריד ולהוריד ולהעלות אשכול ושרת ובן-גוריון ופרס ורבין וברק ועמיר וכל העולם ואשתו.

שי חרמש: לא קרה שאנשים קמו, הכריזו על בחירות, והלכו ונטשו את העסק והשאירו את החובות בבית.

שי חרמש: קיבלנו שיעור חמור בדמוקרטיה.

שי חרמש: לא קיבלה את הדין, קמה והלכה.

שי חרמש: יצאה במתקפה, השאירה את החובות.

שי חרמש: השיקול היחיד לנושא פרישה הוא שיקול אידיאולוגי.

שי חרמש: איך אני יודע – אני מקריא:

שי חרמש: אם ההתפלגות הזאת היתה באה מתוך מקום – כפי שתואר - ערכי, אידיאולוגי, פתאום החברים המתפלגים לא מרגישים שהם חלק מהמפלגה כי הם לא מרגישים משויכים אליה אידיאולוגית - הייתי יכול להבין את זה; ואם לא היה קשור לזה אדם מבחוץ - הייתי מקבל את זה.

שי חרמש: אבל הם ממשיכים להתעסק בענייניהם ופורשים מהמפלגה על אף שאין שום נימוק אידיאולוגי.

שי חרמש: 27.5.2008, יואל חסון.

שי חרמש: נמשיך.

שי חרמש: דיברו על כך שהתפלגות מחד באה מתפישה אידיאולוגית.

שי חרמש: גם כשאני קורא את ההסכם ואת העקרונות, שאני לא רואה פה שום הסכם ועקרונות בינתיים, אני רואה את העקרונות הבסיסיים של המפלגה המקורית שדבר לא השתנה.

שי חרמש: אין מחלוקת אידיאולוגית.

שי חרמש: העיסוק הוא אותו עיסוק, העניין הוא אותו עניין, יש כאן קר מחלוקת אחת: אישית, פרסונלית.

שי חרמש: יואל חסון, 19.5.08. תודה.

שי חרמש: היתה פה שאלה, אם נתנו טובות הנאה, אם ביקשו טובות הנאה, אם הציעו טובות הנאה.

שי חרמש: אני מאזין לרשת ב'.

שי חרמש: ברשת ב' לשידור עולה חבר הכנסת עתניאל שנלר, שאינו רואה את עצמו היום חבר בקדימה, הוא בכלל פורש מהמשחק הזה, וכשהוא נשאל אם הציעו לו, שיגיד מה אמר.

יריב לוין: תודה.

יריב לוין: חברת הכנסת תירוש, בבקשה.

רונית תירוש: אדוני היושב-ראש, אני חושבת שהדרישה של חבר הכנסת ישראל חסון, לקחת כל אחד משבעת חברי הכנסת, ולהחתים אותם על תצהיר שלא הובטח להם כלום, זה לא מופרך.

רונית תירוש: הייתי היום בערוץ הכנסת, וישב שם השר לשעבר שטרית, חבר הכנסת שטרית, ושאלה אותו אורית נשיאל בתכניתה, האם הובטח לך לפחות מקום איזשהו?

רונית תירוש: אתה מקום שביעי?

רונית תירוש: הוא אמר: למה את חושבת שביעי?

רונית תירוש: אולי שני?

רונית תירוש: היא אמרה: תגיד באמת.

רונית תירוש: הוא אמר: הובטח לי במקום ריאלי.

רונית תירוש: אני נכחתי שם, הייתי באולפן.

רונית תירוש: אפשר לראות את זה.

רונית תירוש: זו דוגמה אחת אולי מני שש נוספות של הבטחה שניתנה בגין אותו אתנן – אתה שטרית הבאת לי את המנדט השביעי שייחלתי לו, אין פה שום אידיאולוגיה.

רונית תירוש: חבר כנסת לשעבר ציפי לבני לא קראה לאנשים או חיפשה אותם בפינצטה על-פי אידיאולוגיה מגובשת; היא אמרה: מי לאלוהים אלי, וחשבה שיבואו לפחות 13.

רונית תירוש: כשהיא ספרה, היא ראתה רק ששה, נכנסה ללחץ, ואז הציעה לעוד כמה חברים, שחלקם יושבים פה, שיצטרפו אליה.

רונית תירוש: לא משנה כמה הם דיברו בגנותה, כמה אמרו שהיא לא ראויה - זה לא משנה.

רונית תירוש: היא מחלה על כבודה, לקחה בסוף את חבר הכנסת שטרית, שמודה והודה היום בשידור חי בערוץ הכנסת, שהוא יעשה הכול כדי להיות בכנסת הבאה.

רונית תירוש: 30 שנה אמר שהוא חבר כנסת- - -

שלמה מולה: גם אני עושה הכול בשביל זה.

יואל חסון: גם את עושה הכול כדי להיות חברת כנסת.

שי חרמש: אבל לא הבטיחו לה שום דבר.

רונית תירוש: לא צריך להתבייש בזה שרוצים להיות בכנסת – המקום הוא מקום מכובד, על אף שמכובדותו הולכת ופוחתת כתוצאה ממעשים שכאלו, אבל אני מדברת על הקשר פה בין העברת מנדט לקבלת הבטחה למיקום ריאלי כזה או אחר.

רונית תירוש: וזה דבר ששאלת.

רונית תירוש: זה דבר אחד.

קריאה: מושחתים.

רונית תירוש: זה אזרח שחושב שנעשה פה מעשה שלא ייעשה.

רונית תירוש: אין לי שום עניין לכפות על חבריי להישאר כשהם לא רוצים.

רונית תירוש: שילכו.

רונית תירוש: אבל אני לא מוכנה להיכנס ללחץ ולדעת שפתאום נפלו עליי חובות שלא נתתי ידי להם.

רונית תירוש: לא קיבלתי שקל מהמפלגה הזאת שעשיתי כינוס או שלא עשיתי כינוס – מה שחבריי נהנו מאוד.

רונית תירוש: שקל לא קיבלתי - אפשר לבדוק.

רונית תירוש: ציפי לבני עם חבריה גרמה לחוב אדיר שקדימה מנסה להחזיר אותו.

רונית תירוש: חישבנו ומצאנו והתחייבנו גם לבנקים וגם לנושים אחרים על-פי תחשיב – זה מכפלות של 28 חברים.

רונית תירוש: רוצים לעזוב – שייקחו את חלקם בחוב.

רונית תירוש: זה שחבר הכנסת יואל חסון לא מסוגל לענות על שאלה פשוטה שלך, והוא מקריא מהדף, הוא נצמד למה שהחוק מגן עליו, ואני חושבת- - -

יואל חסון: זה החוק.

יואל חסון: זה לא בידי.

רונית תירוש: תגלה גדלות רוח.

רונית תירוש: החוק הוא חוק.

רונית תירוש: ואתה, מצופה ממך מוסרית ערכית, ועל זה אנחנו מדברים.

מגלי והבה: תסבירי לי- - - להיות סגן שר החוץ.

רונית תירוש: מגלי, אני שמחה שחזרת לארץ מהסיורים שלך – אולי תדאג למגזר שאתה לשמו נבחרת פה, לדרוזים, אז תעזוב בצד.

רונית תירוש: חבר הנסת לוין, תיקח את ההחלטה, על-פי חוק, תשחרר אותם, אבל מותר לך בגבולות התיחום הללו מותר לך לומר שכנסת ישראל מצפה שאתם חברי הכנסת תגלו אחריות כמו כל אזרח מהשורה.

רונית תירוש: זה לא עניין של להכריז שאני פושט רגל; לסגור חברה, לאז לפתוח יום אחרי זה חברה חדשה, דף נקי, כשאתם משאירים את הנושים ומידפקים על דלתותינו.

רונית תירוש: לא יכול להיות דבר כזה.

רונית תירוש: איך הציבור יבין את זה?

רונית תירוש: אני מבקשת שתקשור הא בהא תליא: לצד החוק שאני בעד לממש אותו ולשחרר אותם, ויפה שעת אחת קודם, אבל לומר להם: אנחנו מצפים מכם לשלם את חלקכם המלא בחוב שהצטבר – אם אני עושה את זה על מכפלות של שבעה, ואני מוותרת לציפי לבני פה על השמונה, 9 מיליון שקלים.

רונית תירוש: תחלקו 9 מיליון בכל אחד מכם, זה מביא אתכם לתקציב הבחירות.

רונית תירוש: יצא ככה מאלוהים – 1.3 מיליון שקלים.

רונית תירוש: זב מה שתקבלו ממימון בחירות, זה מה שאתם צריכים להחזיר לנושאים של קדימה.

רונית תירוש: זה מה שאני מצפה מכם, זו הקביעה שאני מצפה, זה הסיכום שאני מצפה, והכול בהתאם לחוק ובהתאם למוסר המתבקש מאתנו.

שלמה מולה: אני רוצה להבהיר לרונית, מעבר למה שיואל אמר, לגבי מימון בחירות, את לא יכולה לקחת מימון בחירות, לשלם חובות.

שלמה מולה: אין קשר.

רונית תירוש: אז מי ישלם?

רונית תירוש: או שנלמד מפורז לא לשלם.

שלמה מולה: מקדמה עתידית בלבד.

שלמה מולה: אם המפלגה עוברת את אחוז החסימה, מקבלים את מלוא הכסף- - -

שי חרמש: אין לך אחריות ל-30 מיליון?

שלמה מולה: לא אמרתי שלא.

רונית תירוש: תגיד שכן.

רונית תירוש: למה שאני אשלם?

שלמה מולה: מה שיואל חסון הקריא- - -

רונית תירוש: זה מביא אותי ל-400 אלף שקל.

יריב לוין: חבר הכנסת ישראל חסון.

ישראל חסון: אדוני היושב-ראש, ראשית, בעיניי, זה אחד הדיונים הכי עלובים שכנסת ישראל עוסקת בו, ואני מאחל לנו שלא תעסוק בדיונים מהסוג הזה לנצח נצחים, אבל לצערי, את מה שאנחנו משאירים, אני מבטיח רק, שזו רק תחילת הדרך.

ישראל חסון: דבר שני, אני לא מקבל את עמדתך, איל, ואסביר לך למה – משום שלטעמי, לבית הזה יש עוד כמה חובות, ואני חושב שאחד מהם זה לומר מהי הנורמה או לתת אמירה ביחס לנורמה.

ישראל חסון: ואני לא רוצה להתייחס – אני רוצה להתייחס עכשיו לכמה חריגות בנורמה שאנחנו מזהים.

ישראל חסון: ראשית, אני אומר לך, אדוני היושב-ראש, הסיפור של הגמלאים, כספי הציבור, היו עפים לכל רוח והיו מגיעים לידיים שלא היו מיועדות לשרת את הציבור, ותכליתם לא היה לולא היה מתקיים הדיון, והיו דורשים את התצהירים מהאנשים.

ישראל חסון: אני אומר לך – זה מה שהיה.

ישראל חסון: אני יכול להקריא לך מהפרוטוקול.

ישראל חסון: עורך הדין שייצג דרש תצהירים, ואז נפתחה תיבת פנדורה.

ישראל חסון: אני מבקש ממך בכל לשון של בקשה, ונתתי לך דוגמה אחת, למה אמירות לא מספיקות.

ישראל חסון: שי חרמש נתן לך דוגמה שנייה, למה אמירות לא מספיקות.

ישראל חסון: אני יכול עכשיו לחזור ולתת לך דוגמאות, למה אמירות, לצערי, לא מספיקות.

ישראל חסון: אני מבקש שתדרוש שהשביעייה יהיו פה, ויאמרו שאכן אין שום הסכם עם מפלגת חץ, שאני לא מאמין בפילנתרופיה שלה.

ישראל חסון: זה עם 2 מיליון שקל בקופה.

אברהם פורז: לצערי, יש פחות.

ישראל חסון: לצערך, זה מיליון ו-864.

אברהם פורז: זה מה שחזר לכנסת.

ישראל חסון: לא, זה מה שהחזרת לכנסת, נשאר לך.

ישראל חסון: היה לך 3.900.

ישראל חסון: אני יודע היטב מה היה לך.

ישראל חסון: זה עם 2 מיליון שקל בקופה.

אברהם פורז: הרי אתם תצליחו בגדול בבחירות.

שי חרמש: נעשה את זה בלעדיך, פורז.

אברהם פורז: אתם משדרים פה למעשה תבוסתנות.

שי חרמש: מבקשים אחריות.

ישראל חסון: נבל ברשות התורה – אתה מכיר את המושג, וטובל ובידו שרץ – אתה מכיר את המושג, ואני אומר לך - גם מציאות כזו קיימת.

ישראל חסון: ואני מתריע בפני הוועדה הזו, יש פה.

ישראל חסון: אני אומר: יש פה, ואני מבקש שהוועדה לא תעביר את זה – אתה רואה את זחיחות הדעת.

ישראל חסון: 2 מיליון שקל, 30 מיליון שקל, התנהלות – איל, אם אתה תשלול מאתנו את הזכות לקיים את הדיון הזה לעומק, תקשיב, ואתה תצמצם את זה לשאלה טכנית, אתה חוטא ומחטיא.

ישראל חסון: הדבר השני, ואני מבקש את הבקשה הזו.

אברהם פורז: חבר הכנסת חסון, לא מדברים ככה אל עובד ציבור בכנסת.

אברהם פורז: תעליב אותי, לא אותו.

רונית תירוש: אנחנו לא רוצים לשמוע את דעתך.

אכרם חסון: - - -

ישראל חסון: תרשה לי להשאיר את מערכת היחסים שלי עם איל ביני לבינו.

ישראל חסון: ודבר שני, אל תהיה הסמן הנורמטיבי שלי.

שי חרמש: יריב, זה לא יכול להיות.

שי חרמש: בא לפה אורח ומנהל את הדיון.

יריב לוין: רבותיי, אם יש דבר אחד שמשותף לכולנו - שכולנו נהיה פעם לשעבר.

יריב לוין: אז אני מציע שנכבד מאוד את השר פורז, שדעותיו רחוקות מאוד משלי, אבל זכויותיו עומדות לו על הרבה שנות עשייה.

יריב לוין: לכן אני אאפשר לו לדבר ולהתייחס.

יריב לוין: אני אאפשר לכולם לדבר.

יריב לוין: אין כאן מישהו שסתמתי לו את הפה.

יריב לוין: בי"ת, מכובדי השר לשעבר פורז, בבקשה ממך.

רונית תירוש: הוא ציפה שלא יבקשו ממנו את חובותיו.

רונית תירוש: זה הנורמה שאתה רוצה שנאמץ?

יריב לוין: הדיון הוא טעון.

ישראל חסון: אתה מחלק את זה למי שאתה רוצה?

ישראל חסון: מי שמך?

רונית תירוש: זה כסף של המדינה, לא שלו.

ישראל חסון: קיבלת, לא התמודדת.

ישראל חסון: אתה בא להטיף לי מוסר?

אברהם פורז: בית המשפט העליון.

רונית תירוש: ציפית לא להחזיר שקל, אמרת, כי זו היתה הנורמה, אז ממך אלמד מוסר?

ישראל חסון: חוצפה.

ישראל חסון: אתה בא לקבוע לי את הנורמה?

ישראל חסון: מי שמך בכלל?

ישראל חסון: במקום לומר: רבותיי, אני לא מתמודד, אני לא משתתף במשחק הפוליטי, קחו אותו, הוא של המדינה, אתה מחלק אותו למי שחפץ בלבך כי החוק מרשה?

ישראל חסון: זה נבל ברשות התורה, זה טובל ושרץ בידו.

ישראל חסון: הבנת?

ישראל חסון: וכדאי שתדע את זה, ואל תטיף לי מוסר מרגע זה ועד סוף הדורות, כל עוד שנינו קיימים.

ישראל חסון: לא רוצה לשמוע ממך הטפות מוסר.

ישראל חסון: אדוני היושב-ראש, אני אומר לך, כל המעשה הזה וכל הדיון פה לא פוגע בהליך הדמוקרטי.

ישראל חסון: יש אפשרות לתנועת חץ להתקיים; הדיון פה הוא רק על דבר אחד: להמשיך למעול בכספי הציבור על-ידי מיסיז קלין, ואנחנו הולכים לאשר לה תספורת כמו שאנחנו הולכים לאשר לתשובה תספורת.

ישראל חסון: אתם רוצים לאשר?

ישראל חסון: מר טיבי, אתה רוצה לאשר?

ישראל חסון: חבריי האחרים רוצים לאשר – תאשרו.

ישראל חסון: זה מה שאתם מאשרים.

ישראל חסון: אתם לא פוגעים בהליך הדמוקרטי.

ישראל חסון: הם יכולים להתמודד.

ישראל חסון: הדיון פה הוא רק על כסף, ויותר מזה - מאחר שבאידאולוגיה עסקינן, אומר לך - יושב פה חברי עתניאל שנלר.

ישראל חסון: הוא מאוד מזוהה אידיאולוגית עם ציפי לבני.

ישראל חסון: הוא יספר לך.

ישראל חסון: יושבים פה עוד חברים שקיבלו הצעות.

ישראל חסון: הם יספרו לך.

יואל חסון: חברים שפנו אלינו - אני לא אדבר על זה.

רונית תירוש: היא חיפשה שבועיים את השביעי, דבר.

רונית תירוש: ממש עשיתם מיון.

שי חרמש: הד האנטינג חודש וחצי עשו פה.

ישראל חסון: ינון, אתה יודע כמה אני מכבד אותך.

ישראל חסון: לא יכול להיות שבפני ועדת הכנסת יישב תרגיל רמייה או תתייחס אליו.

ישראל חסון: זה הכול.

ישראל חסון: לא יכול להיות.

ישראל חסון: זה מונח לפנינו.

מרינה סולודקין: עם מפלגות לוויין.

ישראל חסון: מה עוד צריך?

שי חרמש: עומד פה פילנתרופ, לקח 2 מיליון שקל כספי ציבור, ובונה מפלגה.

שי חרמש: אף אחד לא שואל, אולי תסביר לנו, מר פורז, מה הפילנתרופיה הזו?

שי חרמש: אני סקרן, תשכנע אותי על הפילנתרופיה הזאת, אני בעדך.

שי חרמש: פילנתרופ של כסף ציבורי.

איל ינון: כל הנושאים של ההסדרים הכספיים הם נושאים שיש פער – מעיון בפרוטוקולים ומהשתתפות במספר ישיבות שעסקו בתחום האלה – יש פער מאוד-מאוד גדול בין הדיונים האלה כשהם מתקיימים כאשר מונחת לפני ועדה או פורום כלשהו של הכנסת עניין ספציפי, בקשה ספציפית או מקרה ספציפי, לבין כשמתנהל הדיון כשאין על הפרק עניין ספציפי אלא דנים בסוגייה העקרונית.

איל ינון: הרי כל הטיעונים שעולים פה, עלו במהלך השנים, כשהכנסת, כשחברי הכנסת, ועדות הכנסת הרלוונטיות עסקו בסוגיות של החזרי חובות של מפלגות, של מימון מפלגות.

ישראל חסון: לא יום לפני הבחירות.

ישראל חסון: אתה מבין מה אתה עושה?

ישראל חסון: אתה יודע שחברי הכנסת האלה רשומים בוועדה המסדרת של קדימה?

שי חרמש: אפילו כל אחד מהם שילם 200 שקל להירשם ברשימה.

איל ינון: אבל כל המצבים האלה, ישראל, בעוד אתה בא אליי בטענות כמי שבעיניך מייצג כאילו את השיטה, הרי המצב הוא הפוך: אנחנו היועצים המשפטיים וגורמים נוספים בכנסת ומחוצה לה באים אליכם חברי הכנסת ולוועדות הכנסת וממליצים בפניכם על כל מיני הסדרים שונים ומשונים בעניין הסדרי מימון מפלגות, ואתם חברי הכנסת דוחים את ההסדרים האלה, ומקבלים הסדרים מקלים יותר, והקראתי לכם את ההסדר שלא התקבל לפני 50, 30 או 20 שנה אלא אך לפני שנים בודדות, שתוקפו התחיל בכנסת ה-17, ושקבע הסדר אחר למרות שעל שולחנה של ועדת החוקה באותה עת היו מונחים כל הטיעונים שמונחים פה.

איל ינון: אגב, אוצר המדינה בהחלט יכול להיות מודאג גם מדברים נוספים.

איל ינון: הרי אין היום שום יכולת לאוצר המדינה או לכנסת לומר למפלגה אם סיכוייה הם כאלה ואחרים: תוציא X מקדמות או Y מקדמות, כי המחוקק החליט לתת את המקדמות רק לפי הכוח בכנסת הנוכחית ולא לפי סקרים או לפי אילושהן הערכות, ואולי טוב שעשה ככה, רק אני אומר – יש משהו אפילו לא הוגן בכך שכשמתקיים דיון עקרוני בסוגיות האלה רוב מוחלט של חברי הכנסת בעד הסדרים מסוג אחד, וכשמתקיים דיון מהסוג הזה, רוב מוחלט בעד דיון מהסוג האחר, ועוד באים בטענות לפקידים שמנסים כל השנים להחמיר את ההסדרים, להגביר את האכיפה.

איל ינון: יספר לך השר לשעבר פורז, שאחת ההנאות שהיו לי בדיון הזה, זה שהוא יצא להגנתי, כי אנחנו נאבקים בשנים האחרונות- - -

ישראל חסון: לא רוצה שיספר לי כלום.

אברהם פורז: הוא תבע אותי.

איל ינון: לא מאבק אישי- - -

ישראל חסון: ואני חושב שזה שוויתרו לך והשאירו לך כספי ציבור- - -

אברהם פורז: בית המשפט העליון קבע.

איל ינון: לא ויתרנו לו, ותבענו אותו.

רונית תירוש: אדוני היושב-ראש, השאלה היא אם אנחנו קושרים את החוק עם המוסר.

רונית תירוש: זו השאלה היום.

יריב לוין: חבר הכנסת אכרם חסון, בבקשה.

אכרם חסון: אדוני היושב-ראש, הייתי קודם כל פונה אל היועץ המשפטי המלומד, ומבקש ממנו שידאג שישנו את החוק למען כבודם- - - ישראל.

יריב לוין: אסור לו.

יריב לוין: זה אנחנו המחוקקים.

אכרם חסון: אתה יריב צריך לדאוג, כדי לשמור על כבודם של אזרחי ישראל, כי הפרשנות ופרשנות החוק מתנגשת, היא לא כל כך ברורה, ואנשים מנצלים לרעה את הוראות החוק כדי לשדוד את הקופה הציבורית.

אכרם חסון: אם הבושה כבר עברה מחברי הכנסת, לפחות שנשאיר קצת כבוד לעם ישראל.

אכרם חסון: הרי עם ישראל שלח אותנו לכאן כדי שנייצג אותו בכבוד, כדי שנקריב למען העם, כדי שלא נדאג רק לכיסא, וצר לי שהדברים משתנים.

אכרם חסון: טוב שדיברת על הנושא הציבורי.

אכרם חסון: היתה יושבת-ראש שהשאירה, לפי הדוח שהגישו לכל חברי הכנסת, 30 מיליון שקל חובות.

אכרם חסון: יצאה.

אכרם חסון: אחרי שבעה חודשים באה לשר פורז, נותן מפלגה עם 2 מיליון שקל.

אברהם פורז: פחות.

אכרם חסון: טוב.

אכרם חסון: השר פורז נתן לה שקל, השר פורז כל הזמן התיימר ביושר, בהגינות ובאחריות.

אכרם חסון: הרי השר פורז ראה מה אמר רואה החשבון על הגברת הזאת.

אכרם חסון: שמע על התלונה שפורסמה ברבים, שמע על כל החגיגה שהיתה בקדימה.

אכרם חסון: זה לא מתיישר עם הדעות של פורז.

אכרם חסון: אלא אם יש משהו מתחת לשולחן, ואנחנו לא נאיביים.

אכרם חסון: לכן קשה לי כשהשר פורז פונה אלינו, רוצה להטיף לנו מוסר, רוצה להכניס לנו ציונות.

אכרם חסון: אני אומר לך, אדוני השר לשעבר, אם היית תורם את הכסף לניצולי השואה שמביישים את מדינת ישראל, אם היית תורם את הכסף לילדים העניים - היתוספו 68 אלף ילדים למעגל העוני, הייתי אומר שאתה עדיין שעדיין דוגל בערכים שלך ובכבוד ובאחריות שאני רוחש לך, אבל כאן שגית בגדול.

אכרם חסון: אתה הולך לתמוך באשה שלא כיבדה את הדמוקרטיה הישראלית.

אכרם חסון: היה לה 100 אלף מתפקדים - זה המפלגה הכי גדולה בארץ.

אכרם חסון: לא כיבדה את הדמוקרטיה.

אכרם חסון: עזבה הכול ובאה לחסל את התנועה הזאת.

אכרם חסון: אתמול היא אמרה שהיא לא מחפשת כסף, אז למה אתם מנצלים את הוועדה כדי לקבל את המקדמות?

אכרם חסון: אם חברינו, חברי הכנסת המכובדים, היו באים ואומרים: אנחנו פורשים, היו חוסכים לנו את הבושה, גם להם וגם לנו.

אכרם חסון: למה אתם לא פורשים?

אכרם חסון: אם אתם אנשים ישרים והגונים תפרשו בכבוד.

אכרם חסון: הרי יש חובות, אתם חלק מהחובות.

אכרם חסון: אני לא הייתי אז בחלק מהחובות האלה, ואני עכשיו נמצא שם, ואני אחראי על כל מה שקורה שם.

אכרם חסון: אז למה?

אכרם חסון: הכול אשמתו של שאול מופז שהוא זכה במסגרת הדמוקרטיה של ישראל בהפרש עצום, והאישה הזאת לא היתה יכולה לקבל את דין הבוחר והיא עכשיו קמה, מביאה כמה אנשים ומחפשת, היתה אצל האיש היקר שיושב כאן וביקשה ממנו.

רוברט טיבייב: אנחנו לא עושים פוליטיקה.

אכרם חסון: מה זה פוליטיקה?

אכרם חסון: אתם לא עושים פוליטיקה?

אכרם חסון: אתם לא עושים פוליטיקה, ריבונו של עולם?

אכרם חסון: אתם מבזים את העם, אתם מבזים את הבוחרים של כולנו.

אכרם חסון: אמרתי היום במליאה שאין צעיר במדינת ישראל שמכבד את חברי הכנסת.

אכרם חסון: אדוני, הם חושבים עלינו, העם בישראל, ובמיוחד הצעירים, שאנחנו מושחתים, אנחנו רמאים, אנחנו נצלנים, אנחנו באנו רק בשביל הכיסא.

אכרם חסון: ואני אומר לך: הפוליטיקה בכנסת הזאת הורידה אותנו לזנות.

נסים זאב: די.

נסים זאב: די.

אכרם חסון: אתה אומר לי די?

אכרם חסון: תסתכל מסביבך כאן.

שי חרמש: תסתכל מה קורה פה.

אכרם חסון: תסתכל איזו בושה.

אכרם חסון: לך תשב עם העם.

אכרם חסון: תסתובב בבתי הספר, תשמע את הילדים מה הם אומרים עלינו.

נסים זאב: תשתמש במונחים קצת אחרים.

אכרם חסון: קשה לא להגיד את המונחים האלה, כי העם אומר אותם.

אכרם חסון: העם שדאג שאתם תשבו ואנחנו נשב כאן, ואנחנו הבטחנו לעם שנייצג אותו נאמנה, שנדאג לו, ואנחנו הולכים לשדוד אותו.

אכרם חסון: כל אחד והטובה האישית, טובת ההנאה שלו.

אכרם חסון: ובא היועץ המשפטי המכובד, ואומר, אולי בצדק, שאנחנו חותמת גומי, ויועצת קודמת אומרת לא, שיש לנו זכות ואנחנו יכולים לדחות.

אכרם חסון: אז בשביל מה בוחרים חברי כנסת?

אכרם חסון: בשביל מה יש ועדת כנסת?

אכרם חסון: אתם לא ראיתם את הדוחות כאן, אנחנו מתביישים להראות לכם מה שיש כאן – שערורייה במדינת ישראל איך שהתנהל העסק הזה.

אכרם חסון: החבר'ה יכולים לפרוש.

אכרם חסון: ידידי יואל אחי, הלכנו הרבה שנים ביחד, תפרשו בכבוד, תעזבו אתכם מהתקציבים, תעזבו אתכם מהמקדמות, אם הייתם אנשים ישרים והגונים ואחראים כלפי הציבור שבחר בכם – הרי אתם לא עצמאים, יש אנשים שדאגו והכניסו אתכם לכאן, ואתם בוגדים בהם עכשיו.

מגלי והבה: אתה אחראי?

אכרם חסון: אני אחראי, בוודאי.

מגלי והבה: מי התלונן במשטרה?

אכרם חסון: התלוננתי על היושבת-ראש.

מגלי והבה: על קדימה.

אכרם חסון: לא על קדימה, אני לא התלוננתי על קדימה.

אכרם חסון: אני אתקן.

אכרם חסון: תודה רבה שעזרת לי.

אכרם חסון: אני התלוננתי על היושבת-ראש שזייפה את הבחירות לפני האחרונות.

אכרם חסון: אני התלוננתי בבת-ים כי אני אדם ישר והגון ואני אדם אחראי.

אכרם חסון: לא מנהלים אתי משא-ומתן כדי להיות במקום אחר, לא מעזים לנהל אתי משא-ומתן, כי באתי לעשות כבוד למגזר שלי, לבוחרים שלי.

אכרם חסון: אני רואה שאתם מורידים אותם, לאן אתם מורידים את המגזר הזה.

אכרם חסון: אני לא רוצה להאריך הרבה, כי זה גם לא מכבודי, זה לא מכבודי לפקח על החברים, אני אוהב אותם, הם חברים שלי, אבל אני אומר לך: המצב הזה הוא בלתי נסבל.

אכרם חסון: הוא לא אחראי.

אכרם חסון: לא יעלה על הדעת, אנשים משאירים חובות אדירים למפלגה, הורסים אותה, ויוצאים כאילו שום דבר לא קרה.

אכרם חסון: כששאלת את השאלות ואנשים לא אהבו את זה, אני יודע למה לא אהבו את זה, כי כבר אין יושר ציבורי, אין אחריות, כל אחד יכול להרוס מפלגה וללכת.

אכרם חסון: ציפי לבני אמרה: לא מעניין אותי המפלגה והעקרונות שלה, אני משתמשת במפלגה כדי לקדם את האג'נדה שלי.

אכרם חסון: האג'נדה שלה, שהיא לא מכבדת את הדמוקרטיה.

אכרם חסון: מה היא תגיד לעם מחר?

יואל חסון: היא הולכת לעם.

אכרם חסון: מה היא תגיד לעם?

אכרם חסון: היא תגיד לעם שהיא לא צד לגזרות הדמוקרטיות ולא קיבלה את הזה?

רונית תירוש: אנחנו נחשוף את הפרצוף האמיתי שלה.

אכרם חסון: אנחנו נלך לעם, ובלי הכספים שלנו.

שי חרמש: עזוב את הכסף, לך.

אכרם חסון: אל תלכו עם הכסף שלנו.

אכרם חסון: יואל, תחסוך לנו את הבושה הזאת, תחסוך לנו עם החברים היקרים.

אכרם חסון: תעמדו ותגידו: אנחנו פורשים, לא רוצים שום מקדמות, הייתי מבין אתכם.

יואל חסון: אנחנו פועלים על-פי החוק, נקודה.

יואל חסון: נפעל על-פי החוק, נקודה.

רונית תירוש: אתה יודע טוב מאוד שיש לקונה בחוק.

רונית תירוש: אתה יודע שיש לקונה בחוק.

יריב לוין: רבותי.

יריב לוין: רבותי.

רונית תירוש: תהיה ישר, תהיה מוסרי - - -

אכרם חסון: אנחנו מתנגדים בתוקף - - -

יואל חסון: - - - אנחנו רואים ב - - - המודל שעל-פיו נהגנו.

יואל חסון: נקודה.

אכרם חסון: אני מסכם.

אכרם חסון: אנחנו מתנגדים בתוקף.

אכרם חסון: אנחנו משוכנעים שיש הסכמים ויש דברים, ואנחנו כבר שמענו מה נאמר.

אכרם חסון: לא הכול ברור כאן, לכן הדבר לא מכבודו של שום חבר שיושב כאן, גם אלה שפורשים.

אכרם חסון: אני מציע שנדחה ונצביע נגד למען כבודם של האנשים ששלחו אותנו לכאן.

יריב לוין: תודה רבה.

יריב לוין: חבר הכנסת עתניאל שנלר, בבקשה.

עתניאל שנלר: תודה רבה, אדוני היושב-ראש, אני רוצה להרגיע את כולם.

עתניאל שנלר: פורז, אתה כבר שם, אני בדרך.

אברהם פורז: אגב, אני רוצה להגיד לכם: אל תיבהלו, אפשר להיות בחוץ, זה לגמרי לא רע.

אכרם חסון: הכבוד הוא להיות בחוץ ולא להישאר במצבים כאלה.

אכרם חסון: לא לייצג את העם כך.

יריב לוין: חבר הכנסת עתניאל שנלר ברשות דיבור.

יריב לוין: בבקשה.

יריב לוין: אנא.

עתניאל שנלר: תודה.

עתניאל שנלר: משום שידוע שמבחינתי זהX וזה Y, ובכוונה לא התייחסתי במונחים של הלכה ברגע זה כשאמרתי שזה כזה וזה כזה, השארתי רק X ו-Y, לכן אני יכול לדבר חופשי.

עתניאל שנלר: שמי הוזכר כאן כמה פעמים, ואני רוצה להבהיר, ולכן ביקשתי רשות דיבור.

עתניאל שנלר: ביקשתי להתפלג, ביקשתי לנצל את החוק הזה בעבר.

עתניאל שנלר: לא היינו שבעה, כל הניסיון להתפלג היה על בסיס מהות החוק שאמר שאם יש לקבוצת אנשים תחושה או הרגשה שהם לא שייכים אידיאולוגית, הם יכולים לבקש להתפלג, ואני חושב שזה נכון.

עתניאל שנלר: נכנסתי למפלגה שהיתה מרכז-ימין, מצאתי את עצמי בין מרצ לבין חד"ש, או בין מפלגת העבודה למרצ; נכנסתי למפלגה שמכבדת את היהדות, ומצאתי את עצמי מנסה לחוקק חוקים נגד היהדות.

עתניאל שנלר: אגב, אני מתפלא על אנשי ש"ס, מה ששמעתי שהם הולכים להצביע.

עתניאל שנלר: אני פשוט לא מבין, אבל קטונתי מלהבין.

רונית תירוש: הם הולכים להצביע בעד - - -

עתניאל שנלר: אמרו לי שיש אנשים כדמותי בתנועה הזאת והביאו את חברי, יואל חסון, שהיה יושב-ראש צעירי הליכוד, ומצאתי שבהחלט הוא יכול היום עם הדעות שלו להיות יושב-ראש צעירי מרצ במקרה הטוב.

עתניאל שנלר: ולכן היה בהחלט-בהחלט מצג שווא.

עתניאל שנלר: על מצג השווא הזה ביקשתי להתפלג עם חברי.

עתניאל שנלר: לצערי זה "לא היה ראוי", ושמענו כאן פרוטוקולים שהקריא חבר הכנסת שי חרמש בהקשר אחר.

עתניאל שנלר: לכן אני סבור שצדק יושב-ראש הכנסת, חבר הכנסת ריבלין, החוק הזה הוא באמת רע.

עתניאל שנלר: החוק הזה רע פעמיים.

עתניאל שנלר: פעם אחת שהוא שם רף בעיני גבוה יותר, יותר מדי.

עתניאל שנלר: אם אנשים מרגישים שזה לא המקום שלהם כי היה מצג שווא והם רומו, או משהו השתנה והם לא יכלו להיות חלק, מדוע לקבוע שבעה?

עתניאל שנלר: שבע שנות עבדות?

עתניאל שנלר: אתה יודע, בשנת שמיטה יוצאים לחופשה - -

שי חרמש: מה שבע?

שי חרמש: מה כמה?

עתניאל שנלר: - - מדוע לא פחות אם באמת מבחינה אידיאולוגית סרנו מהדרך?

דוד רותם: אפשרי להתפלג מהכנסת.

דוד רותם: ..

עתניאל שנלר: דבר שני, אני חושב שכאן צריכים לבוא ולעשות שינוי מהותי בחוק, ואני אנסה לנמק ואגיע למסקנה מה אני חושב שצריך להיות כאן.

עתניאל שנלר: צריך את החוק הזה לשנות כך שהוא יחול עד היום שבו מכריזים על הקדמת הבחירות, כי זו מהות החוק, וזה גם הוויכוח שיש בשולחן הזה.

עתניאל שנלר: הרי אחרי הכרזת הבחירות אפשר לא רק להתפלג, אפשר לפרוש.

עתניאל שנלר: הרי אם אדם רוצה לעזוב, הוא יכול ללכת לאיזו מפלגה שהוא רוצה.

עתניאל שנלר: כל החוק הזה נועד עד לפני הכרזה על בחירות.

עתניאל שנלר: אמרו אז: אל תלך, וקבעו שבעה, ואז הסדרים וכלכלה.

עתניאל שנלר: כל מה שבא אחרי הכרזת הבחירות, אין לו משמעות לפילוג.

עתניאל שנלר: יכולה להיות פרישה, כי ממילא אפשר ללכת לכל מפלגה שרוצים.

עתניאל שנלר: דא עקא, שכל הוויכוח כאן הוא נטו כסף.

עתניאל שנלר: תחליטו מה שתחליטו, אין לי זכות הצבעה כאן ממילא, כי אני לא חבר ועדה – תחליטו מה שתחליטו, אבל הכול פרסה.

עתניאל שנלר: כלפי הציבור תגידו את האמת.

עתניאל שנלר: מי שרוצה לעזוב היום את קדימה, יכול לעזוב את קדימה, ולא משנה אם הם שבעה, שישה או חמישה או אחד.

עתניאל שנלר: כל הסיפור הוא רק כסף.

שכיב מוראד שנאן: מימון.

עתניאל שנלר: רק כסף ומימון.

עתניאל שנלר: אין כאן שום דבר.

עתניאל שנלר: יש כאן מפלגה אחת שצברו בה חובות של 40-30 מיליון, אינני יודע כמה, כתוצאה מהחובות הללו המפלגה הזאת לא מצליחה לקיים פעילות סבירה כזאת או אחרת, והסקרים מדברים בעד עצמם.

עתניאל שנלר: יש כאן מפלגה חדשה שרוצה להכניס כסף ואין לה מקור, אז היא לוקחת את ליטרת הבשר מהמפלגה שמתמודדת לשרוד.

עתניאל שנלר: אני לא בעד או נגד, זה לא משנה כהוא זה, כי אני בוודאי לא אצביע לא לזה ולא לזה, שלא יהיו ספקות, אבל אני חושב שצריך להגיד לציבור שהסיפור הוא אך ורק כסף.

עתניאל שנלר: לכן צדק חבר הכנסת יואל חסון, הציבור יכריע באשר ליושר האידיאולוגי, באשר ליושר הכלכלי, הכספי, המוסרי, ואני מציע לחברי שיש בהם עוד קורטוב של אידיאולוגיה לחשוב היטב-היטב מה הם מצביעים גם אם הם קיבלו הנחיות כאלה או אחרות.

יריב לוין: תודה רבה.

יריב לוין: חבר הכנסת טיבייב.

יריב לוין: אתה רצית הערה?

יריב לוין: בבקשה.

רוברט טיבייב: אני רציתי לדבר.

יריב לוין: בבקשה.

רוברט טיבייב: תודה.

רוברט טיבייב: אני יושב פה ויש לי הרגשה שאני יושב בוועדת האתיקה בגלל כל המושגים: מוסר, אתיקה וכל הדברים האלה.

רוברט טיבייב: קצת מוזר לי שאני יושב דווקא בוועדה הזאת.

רוברט טיבייב: חברי דיברו על החובות של קדימה, אני רוצה רק להזכיר להם גם על התקציב של קדימה.

רוברט טיבייב: כשהיו לנו הצבעות בתוך המפלגה, לא צריך להגיד שחוץ מחבר כנסת אחד, אכרם חסון, שלא הצביע בעד התקציב, כי אז הוא לא היה חבר כנסת, כולם, כולל כולם, הצביעו - - -

רונית תירוש: מה הברירה?

רונית תירוש: אפשר לעבוד בלי להעביר תקציב?

ישראל חסון: שיקרו לך בנתונים.

ישראל חסון: קראתי לך איך שיקרו לך בנתונים.

יוליה שמאלוב-ברקוביץ: רוברט, עלי אל תדבר, אני אף פעם לא הצבעתי בעד התקציב הזה.

יוליה שמאלוב-ברקוביץ: דבר על מי שהצביע, ואל תגיד "כולם".

עתניאל שנלר: אני מאשר, אני הצבעתי כי לא הבנתי מה כתוב שם ואף אחד לא סיפר לי את האמת.

יוליה שמאלוב-ברקוביץ: אני לא הצבעתי.

רוברט טיבייב: יש פרוטוקולים של הוועדה לענייני מפלגות שהצביעו כולם.

רוברט טיבייב: אני לא רוצה להגיד מי הצביע נגד.

רונית תירוש: בסדר, אבל אנחנו לוקחים אחריות גם על מה שהצבענו.

רונית תירוש: אתה לא לוקח אחריות על מה שהצבעת.

רונית תירוש: יש שם חובות, קח אחריות.

רוברט טיבייב: דרך אגב, הצבעתי נגד - -

רונית תירוש: אז אל תיקח אחריות על החובות בגלל שהצבעת נגד.

רוברט טיבייב: - - אם כבר מדברים על מוסר ועל אתיקה ועל חובות.

רוברט טיבייב: יואל, אתה מפריע לי.

יואל חסון: סליחה.

רוברט טיבייב: אני רוצה להמשיך.

יריב לוין: רבותי.

יריב לוין: חבר הכנסת חרמש, אנא תנו לחבר הכנסת טיבייב - - -

רונית תירוש: מה זה משנה?

רונית תירוש: זה פוטר אותו מהחוק?

יריב לוין: חברת הכנסת תירוש, תני לו לומר דברים.

רוברט טיבייב: הממשלה חוקקה חוק, אותה ממשלה שאתם, רבותי, רוצים להיכנס אליה, רק שראש הממשלה לא רוצה אתכם, זה כל הסיפור.

רוברט טיבייב: למה?

רוברט טיבייב: יריב, אני באמת לא כל כך מבין אותך.

רוברט טיבייב: אתה יודע שאני מאוד מכבד אותך, אם באמצע הקדנציה ראש הממשלה היה משיג שבעה חברי כנסת, היית בעד?

רוברט טיבייב: אני שואל שאלה.

רוברט טיבייב: היית שואל את השאלות הקשות שאתה שואל עכשיו?

עתניאל שנלר: כשאנחנו עמדנו בפני הדחה, הם שאלו.

עתניאל שנלר: קיבלתי גם מכתב והם שאלו: האם יש לך הסכם חתום?

עתניאל שנלר: הגישו תביעה נגדי.

רוברט טיבייב: אני זוכר.

עתניאל שנלר: הוועדה חקרה ודרשה.

עתניאל שנלר: לא כתוב, לא בעל-פה ולא משל היה.

עתניאל שנלר: אני רק אומר את האמת.

רוברט טיבייב: אני לא מדבר על ההסכם, אני מדבר על החוק, על החוק היבש נטו.

רוברט טיבייב: הממשלה החליטה שהתנאי היחיד זה שבעה חברי כנסת - -

שכיב מוראד שנאן: הכנסת.

שכיב מוראד שנאן: הכנסת.

רוברט טיבייב: - - לא חובות, לא שום דבר, לא כלום ולא נעליים.

רוברט טיבייב: זה כול.

יריב לוין: חבר הכנסת טיבייב, אתה צודק בזה, אבל הבירור העובדתי אנחנו מחויבים לעשות, כי בסוף אנחנו רוצים להצביע עד כמה שניתן על בסיס העובדות והנתונים הנכונים - -

רוברט טיבייב: אני מסכים אתך לחלוטין.

יריב לוין: - - ואגב, כך בדיוק נהגנו באותה ישיבה שהזכיר קודם חבר הכנסת שנלר.

רוברט טיבייב: יריב, אני הולך אתך, אני מסכים אתך לחלוטין.

רוברט טיבייב: לגבי החובות.

רוברט טיבייב: לפני חודשיים היתה לי שיחה ארוכה עם יושב-ראש המפלגה, שאול מופז, ואמרתי לו: אני בקדימה עד הסוף, אלא מה, אם ציפי לבני מקימה מפלגה, אני הולך אתה, וזה הכול.

רוברט טיבייב: אין לי שום הסכמים.

רוברט טיבייב: אני לא בטוח, אני כמעט יכול להבטיח לכל אחד ואחד - - -

ישראל חסון: רוברט, אל תבטיח.

עתניאל שנלר: אל תבטיח, תהיה זהיר.

ישראל חסון: אל תבטיח, תבטיח על עצמך.

יואל חסון: יש חוק, נעמוד בחוק.

רוברט טיבייב: חברים, קיבלתי את ההערה.

רוברט טיבייב: אני מעיד על עצמי, לא קיבלתי שום הבטחה.

רוברט טיבייב: תודה רבה.

יריב לוין: מאה אחוז, תודה רבה.

יריב לוין: חבר הכנסת נסים זאב.

יריב לוין: אפשר, בבקשה.

יריב לוין: נתתי מטבע הדברים לבעלי העניין לדבר קודם.

נסים זאב: אני גם חלק מהעניין, מה לעשות.

עתניאל שנלר: מה קיבלת?

יריב לוין: חבר הכנסת נסים זאב, זאת אמירה שעוד עלולה לעמוד למשפט.

נסים זאב: אני רוצה לומר לך, אנחנו פה כמעט שעתיים פלוס - -

אברהם מיכאלי: יש תיקון חצות עוד מעט.

נסים זאב: - - תזכרו שיש עוד אירועים - - -

שי חרמש: לראות את נסים שעתיים לא מדבר, זו סנסציה בפני עצמה.

נסים זאב: נכון, אני גם לא חייב להתייסר כל כך הרבה שעות בלי לדבר, יש גבול...

נסים זאב: אדוני היושב-ראש, אני רק רוצה לדעת, אנחנו פה ועדת גמ"חים או בית דין לממונות?

נסים זאב: לא הבנתי.

שי חרמש: ועדה לצדק חלוקתי.

דוד רותם: אם זה היה תלוי בך, ועדה לממונות.

נסים זאב: אני רוצה להזכיר לכולם, את ההיסטוריה הקצרה אולי שכחתם, כל קדימה נולדה בחטא.

נסים זאב: הרי אריק שרון היה ראש הממשלה של הליכוד.

נסים זאב: הוא פשוט טרק את הדלת, הפנה עורף - - -

רונית תירוש: ולקח גם את החובות.

שי חרמש: לקח חובות.

נסים זאב: זה לא משנה מה הוא לקח - -

רונית תירוש: זה מאוד חשוב.

נסים זאב: - - הוא לקח את מדינת ישראל למהלך שונה לגמרי.

שי חרמש: - - - אני רוצה לדעת.

שי חרמש: זה חוב מלא על מה שהוא לוקח.

נסים זאב: מי יודע מה הוא לקח?

נסים זאב: תאמיני לי, אני לא בקיא.

רונית תירוש: אנחנו מדברים על החובות, לא על ההתנתקות.

נסים זאב: תנועת "חצ" זה כבר הנכד של אריק שרון, כי מה שקרה פה שקדימה נולדה מהליכוד, ועכשיו חצ נולדה מקדימה.

עתניאל שנלר: תצביע נגד, כי זה פסול חיתון.

עתניאל שנלר: ..

שי חרמש: זה לא דיני ממזרות, נסים?

נסים זאב: בינתיים לא, אני עוד לא יודע מה יהיה - - -

יואל חסון: מתי הברית?

יואל חסון: אתה יכול להיות המוהל, חבר הכנסת זאב...

שי חרמש: תחתוך להם, תאמין לי...

יריב לוין: רבותי, תאמינו לי, אתם צוחקים, אבל - - -

שי חרמש: לפחות נחתוך להם את התקציב, לא נורא.

נסים זאב: הנושא מאוד רציני.

נסים זאב: אפילו אחמד טיבי, תראו כמה שהוא רציני.

ישראל חסון: נסים, אתה שמייצג את המגזר החברתי כל כך הרבה וכל כך באדיקות, אתה לא יכול להתייחס בצחוק ל-32 מיליון שקל שעפים כך.

נסים זאב: אני אתייחס לזה תיכף.

נסים זאב: אדוני היושב-ראש, האמירה הברורה ביותר של היועץ המשפטי, והשאלה כבר נשאלה – האם הכסף הזה של מימון בחירות יכול ללכת לכיסוי חובות?

נסים זאב: התשובה היא שלילית, אז מה כל ההצגה הזאת?

ישראל חסון: ממש לא נכון.

ישראל חסון: אתה מרשה לי - - -

נסים זאב: זה ממש נכון.

נסים זאב: אני שמעתי את זה בדבריו או בדבריה של - - -

ישראל חסון: נסים, אתה מרשה לי לתקן אותך?

נסים זאב: כן.

ישראל חסון: החברים פה ישבו – אני ראש מטה הבחירות של קדימה – הצגתי בפניהם את התפיסה של מימון הבחירות.

ישראל חסון: במימון הבחירות כתוצאה מהחובות נקלענו לקשיים אדירים מול הבנקים.

ישראל חסון: נקלענו לקשיים אדירים ולא היו מוכנים לתת לנו שקל אחד כדי לקדם את הדבר הדמוקרטי הזה שנקרא "בחירות".

ישראל חסון: אמרתי שאנחנו ננצל את ה-60% וב-40% שיישארו בעתיד כיתרות, נגיע להסדר מול הבנקים, אבל עכשיו שיאפשרו לנו לחיות.

נסים זאב: אבל מה קורה אם בסקרים - - -

ישראל חסון: רגע.

ישראל חסון: הם יאשרו.

ישראל חסון: הם לא אמרו לך לא.

נסים זאב: סליחה, אם בסקרים - - -

רונית תירוש: זה נכון לחייב אותם בהחזר חובות כמוני?

נסים זאב: בסדר, אבל אנחנו פה לא בדיני ממונות, עם כל הכבוד.

רונית תירוש: כן או לא?

יואל חסון: רונית, יש חוב ואנחנו עומדים באופן יחסי - - -

יריב לוין: רבותי, מיצינו את הוויכוח הזה.

נסים זאב: רוצים את הסדרת החוב, בואו נדחה את הבחירות עד ש - - -

רונית תירוש: מה קורה אם כל הסיעה הזאת לא תיבחר?

יואל חסון: אם את לא תיבחרי, מה יקרה?

שלמה מולה: מה קורה אם את לא תיבחרי?

שלמה מולה: אותו דבר.

יריב לוין: די.

יריב לוין: מספיק.

יריב לוין: הוויכוח הזה נגמר.

יואל חסון: רונית, אין חבות אישית לא לך ולא לי.

יריב לוין: רבותי, מספיק.

יריב לוין: הוויכוח הזה נגמר.

יריב לוין: רבותי, הוויכוח הזה נגמר.

יריב לוין: חבר הכנסת זאב, אנא.

יואל חסון: נתנו תשובה לנושא של החובות, ממשיכים הלאה.

נסים זאב: רבותי, אתם דנים בדברים שהם בשוליים – הנושא הכספי.

נסים זאב: הנושא המהותי עכשיו שקדימה מתרסקת, מה לעשות.

נסים זאב: אלה הן העובדות.

נסים זאב: באה ציפי ואומרת: במקום שהמנדטים יתחלקו בין לפיד לבין מפלגת העבודה, אני רוצה להציל מה שאני יכולה - -

יואל חסון: שזה חבל.

נסים זאב: - - זה הכול.

יריב לוין: מאה אחוז.

נסים זאב: תן לי רק לסיים, אדוני.

נסים זאב: אני פשוט מתבלבל פה ברגע שמפריעים לי.

נסים זאב: אי-אפשר להתעלם מכך שחוק מופז זה בבחינת "הזורעים בדמעה – ברינה יקצורו".

נסים זאב: מי שזרע את החוק הזה, זה מופז, הוא רצה להוביל מהלך - - -

רונית תירוש: סליחה, זה ממש לא נכון.

רונית תירוש: חזור בך, זה רק לבני.

רונית תירוש: זה חוק של הליכוד, לבני רצתה לחשק את מופז וקראה לחוק על שמו כדי לחשק אותו.

רונית תירוש: הפוסל במומו פוסל.

רונית תירוש: היא טפלה על מופז מה שהיא לימים עשתה בעצמה.

יואל חסון: נסים, על מה אתה מדבר?

רונית תירוש: היא עשתה את זה בחוצפה.

רונית תירוש: הוא בן-אדם ערכי ומוסרי, שר ביטחון ורמטכ"ל, ואחר-כך אתה מתפלא.

רונית תירוש: היא זו שעשתה את זה, היא זו שטפלה עליו, הדביקה לו את השם הזה, כדי למנוע ממנו, כי היא חשבה שמא הוא רוצה להתפלג.

רונית תירוש: לא היה ולא נברא.

אכרם חסון: היית צריך לשמוע את השר ארדן היום במליאה.

רונית תירוש: החוק הזה הוא "חוק לבני".

קריאות: - - -

נסים זאב: החוק היה של שליש.

נסים זאב: חוק מופז היה ששליש מפלגה יכול להתפלג.

רונית תירוש: הליכוד - - -

נסים זאב: - - -

אכרם חסון: תני ליריב לתקן אותו.

אכרם חסון: יריב יכול לתקן אותו.

רונית תירוש: השעה המאוחרת, יכול להיות שאתה שוכח פרטים, אני לא יודעת.

נסים זאב: אני לא - - -

עתניאל שנלר: נסים, אתה טועה.

נסים זאב: אומר גדעון סער ששליש מהמפלגה יכול - - -

רונית תירוש: הצליח לה.

רונית תירוש: הצליח לה להדביק את זה למופז.

שי חרמש: נסים, היינו נגד החוק.

רונית תירוש: אני אדביק לה את זה עד סוף ימיה.

רונית תירוש: זה "חוק לבני".

נסים זאב: - - - עשו את החוק הזה למען מופז, כדי לקחת את השביעייה מתוך קדימה.

רונית תירוש: איזה "למען מופז"?

רונית תירוש: מה אתה מבלבל את המוח?

נסים זאב: את רוצה לטשטש את ההיסטוריה?

רונית תירוש: אתה לא יודע את ההיסטוריה כמו שאתה לא יודע מתמטיקה.

קריאות: - - -

רונית תירוש: כן.

רונית תירוש: הוא עשה לנו גם חישובים תקציביים.

נסים זאב: - - -

רונית תירוש: תעשה לי טובה, אל תטפול על אדם שלא נמצא פה.

רונית תירוש: אני אומרת לך: לא היה ולא נברא.

נסים זאב: מופז הוביל את כל המהלך הזה לבחירות.

רונית תירוש: שקר וכזב.

רונית תירוש: תשאל את יואל חסון.

רונית תירוש: אתה מוכן לומר את האמת?

ישראל חסון: איל, מי היו היוזמים של החוק?

איל ינון: החוק הזה הוצע על-ידי הממשלה, וכל סיעת קדימה, לרבות ציפי לבני ושאול מופז, הצביעו נגד החוק הזה.

יואל חסון: תודה רבה.

ישראל חסון: אתה מיוזמי החוק, נסים.

שי חרמש: נסים, לפחות תתנצל.

נסים זאב: אין לי על מה להתנצל.

נסים זאב: ברור שציפי לבני תצביע נגד, אבל ברור שמי שעמד מאחורי הנושא הזה ורצה שהממשלה תגיש את החוק הזה, זה שאול מופז.

רונית תירוש: שקר וכזב.

נסים זאב: אל תהיו צבועים.

שי חרמש: אתה הצבעת בעד.

שי חרמש: אני הצבעתי נגד, נסים.

יריב לוין: רבותי, הוויכוח הזה מוצה.

יריב לוין: בבקשה, חבר הכנסת נסים זאב, אנא נסה להתקרב לסוף.

רונית תירוש: נותנים במה לשקרים.

רונית תירוש: זה שקר וכזב.

יריב לוין: רבותי, הבנו.

יריב לוין: חבר הכנסת נסים זאב, בבקשה.

יריב לוין: משפט.

דוד רותם: מכיוון שכולם אומרים לא אמת, אני מציע - - -

נסים זאב: כל אחד יש לו האמת שלו וכל אחד חושב - - -

יריב לוין: בסדר, מאה אחוז.

יריב לוין: נסים זאב, משפט אחרון.

רונית תירוש: הפסקת להצחיק.

שי חרמש: די, נסים.

שי חרמש: באמת, נו.

יריב לוין: משפט אחרון.

נסים זאב: אדוני היושב-ראש, אני חושב שמי שהביא אותנו היום למצב הזה שאנחנו נמצאים בו כרגע זה יושב-ראש קדימה, זכותה של ציפי לבני לרוץ במפלגה נפרדת - - -

רונית תירוש: אתה רוצה להצביע - - -

שי חרמש: נכון, אני בעד.

נסים זאב: עם כל הכבוד - - -

שי חרמש: אני תומך.

יריב לוין: חבר הכנסת חרמש, די.

נסים זאב: הכסף שמיועד למפלגות - - -

שי חרמש: אין לי בעיה.

רונית תירוש: אתה מבין איך הוא מסובב את הגלגל כדי להצביע בעד?

יריב לוין: רבותי.

נסים זאב: הכסף שמיועד למפלגות זה רק למפלגות, זה לא לכיסוי חובות.

נסים זאב: אני מציע לכם, אני מוכן להיות הבורר ביניכם אחרי הבחירות כמה תשלם - - -

יריב לוין: רבותי.

יריב לוין: תודה.

שי חרמש: אני כבר לא סומך.

שכיב מוראד שנאן: - - - הברית חיים רמון-דרעי חזרה לעבוד.

שי חרמש: נסים, שרפת את עצמך אצלי.

יריב לוין: רבותי.

יריב לוין: רבותי.

יריב לוין: רבותי.

יריב לוין: רבותי, אני לא יודע מה אתכם, לא הצלחתי להבין מחבר הכנסת נסים זאב מה עמדתו ומה נימוקיו.

נסים זאב: בסוף תראה את זה בהצבעה.

נסים זאב: פה האומנות, שאני יכול לדבר - - -

יריב לוין: חבר הכנסת זאב, רשמתי בפני את הערתו של חבר הכנסת שכיב שנאן - - -

שלמה מולה: יריב, אני מבקש הערה בסוף.

דוד רותם: מדברים פה על חובות 30 מיליון, 20 מיליון, נניח שקדימה לא עוברת את אחוז החסימה, מה קורה?

דוד רותם: מי חייב את הכסף או שהכסף הזה הלך לאיבוד?

איל ינון: אתה יכול לשאול את השר פורז, על זה היה לנו ויכוח כבר כמה שנים.

יואל חסון: היועץ המשפטי, לא היה כסף.

שי חרמש: דודו, אפשר לעשות כל מאמץ שהכסף לא ילך לאיבוד.

רונית תירוש: אני מציעה שלא תדאגו.

יריב לוין: רבותי, שאלו שאלה פשוטה, הגיונית.

יריב לוין: ייתן לנו היועץ המשפטי תשובה.

איל ינון: אגב הערתי הקודמת בתשובה לחבר הכנסת חסון או חסוּן, אני לא זוכר למי עניתי, המצב הוא הפער בין הדיונים שמתקיימים פה עכשיו לפער בדיונים האקדמיים, או הלא אקדמיים, הפרלמנטריים הנקיים שמתקיימים.

איל ינון: נוצר פער שחברי הכנסת במודע עשו אותו, והוא, שסיעה, שמיוצגת בכנסת יוצאת, מקבלת מקדמות מימון ללא הצגת ערבות בנקאית לעומת מפלגה חדשה או ותיקה, שאינה מיוצגת בכנסת ומתמודדת, שמקבלת מקדמות רק נגד ערבות בנקאית.

איל ינון: והנה, ראו זה פלא, כשמסתיימות בחירות, ממפלגות חדשות שלא עוברות את אחוז החסימה אין בעיה לגבות בחזרה את מקדמות המימון שנתנו להן כי יש ערבות, ועם מפלגות מיוצגות בכנסת שלא עוברות את אחוז החסימה – אין עם מי לדבר.

איל ינון: ניהלנו מאבק עקרוני, ופה אני חייב לומר מלה בהגינות לחבר הכנסת לשעבר פורז, שניהל בשום שכל ובגזברות טובה את קופת מפלגת חצ.

איל ינון: אצלו להבדיל מרבים מעמיתיו שלא עברו את אחוז החסימה, נשאר כסף בקופה, ולכן היה למדינה ולכנסת את מי לתבוע.

איל ינון: ניהלנו אתו עימות עקרוני על כך, עימות משפטי עקרוני שהגיע עד לבית המשפט העליון.

איל ינון: חבר הכנסת לשעבר פורז, כפי שטען פה בפניכם, אמר שהנוהג היה במשך 30 שנה, והוא צודק, שלא לגבות מהמפלגות המיוצגות, שלא הצליחו ונכשלו בבחירות, את הכסף, ואילו הכנסת טענה והמדינה טענה – היועץ המשפטי לממשלה – שהחוק כן מחייב לגבות מהם, והעובדה שלא לקחו מהם ערבות בנקאית היא לא סיבה שהן לא צריכות להחזיר את הכסף בניגוד למפלגות חדשות.

איל ינון: בית המשפט העליון קיבל את עמדתנו העקרונית, אבל בא לקראת מפלגת חצ, בגלל נסיבות מסוימות שהיו בין חצ לבין הכנסת באותה תקופה, ועשה תספורת מסוימת, הנחה מסוימת, וחבר הכנסת פורז, כבא כוחה של מפלגת חצ, החזיר חלק מהכספים שנותרו בקופתו, את רוב הכספים נדמה לי.

איל ינון: כך נפסק, כך שברמה העקרונית מכאן ואילך הכנסת או המדינה תתבע את המפלגות שלא יעברו את אחוז החסימה.

יואל חסון: ואם אין כסף?

איל ינון: האם יש למדינה בטוחות טובות כדי לקבל את הכסף חזרה?

איל ינון: לא.

דוד רותם: איל, את מי אתם תתבעו?

איל ינון: את המפלגה.

דוד רותם: את קדימה.

שי חרמש: החלטת שזה אנחנו?

רונית תירוש: החלטת שלא עוברים את אחוז החסימה.

רונית תירוש: אני לא אוהבת שאומרים את זה.

דוד רותם: את יכולה לא לאהוב, אני חושב שלא תעברו את אחוז החסימה.

רונית תירוש: בסדר.

איל ינון: עכשיו כשאנחנו, היועצים המשפטיים באים - - -

רונית תירוש: נעשה הכול, נעבור את האחוז ונחזיר חובות.

יריב לוין: רבותי.

שי חרמש: אצלם זה 23 - - -

יריב לוין: אל תפריעו לו.

יריב לוין: נו באמת.

איל ינון: כשאנחנו, היועצים המשפטיים, באים בפני חברי הכנסת המכהנים ואומרים להם: ראו, יש פה לקונה מסוימת בחוק וניתנת הנחה משמעותית למפלגות המיוצגות לעומת המפלגות החדשות, אנא תקנו את זה.

איל ינון: מה אומרים לנו רוב רובם של חברי הכנסת?

איל ינון: לא רוצים לתקן את זה.

איל ינון: ועכשיו באים בטענות איך אי-אפשר לגבות את הכסף ומה קורה עם הכסף ומי אחראי על הכסף.

איל ינון: לכן בבוא היום אני אעשה מאמץ גדול, גם אשתמש בפרוטוקול של הדיון הזה, כדי לשכנע אתכם, מי מכם שיגיע לכנסת הבאה, כדי לתקן את התיקונים האלה.

איל ינון: אבל אי-אפשר ביד אחת לא להסכים לבצע שום תיקון שמחמיר את המצב, וביד שנייה לטעון טענות – איפה הכסף ואיך אפשר לקבל בחזרה את הכסף.

יריב לוין: תודה רבה.

איל ינון: הכול תלוי בסוף בכם.

יריב לוין: תודה.

יריב לוין: זה ברור.

יריב לוין: שני המתייחסים האחרונים, לפחות שביקשו – חבר הכנסת אחמד טיבי, ואחריו – חבר הכנסת שלמה מולה.

יריב לוין: בבקשה.

אחמד טיבי: האמת היא במחשבה שנייה, אדוני היושב-ראש, אני מוותר על זכות הדיבור.

אחמד טיבי: אני יודע שהוויכוח הוא חם, רגשי וכולם דיברו באופן אותנטי, אבל כאיש אופוזיציה הייתי מעדיף שאנשי קדימה משני הפלגים היו מדברים בפאתוס כזה נגד נתניהו, ואז אפשר היה להפיל אותו מוקדם יותר.

יואל חסון: לפחות על חלקם.

יריב לוין: תודה רבה.

יריב לוין: חבר הכנסת שלמה מולה.

שלמה מולה: אני רוצה להעיר הערה ברמה האישית.

שלמה מולה: כשמדברים על שאול מופז ואומרים "חוק מופז", עושים לאיש הזה עוול.

שלמה מולה: אני יודע איך הוא דיבר במליאה, אני גם יודע איך הוא התעצבן, אני יודע בדיוק איך הוא הצביע.

שלמה מולה: מה שאני מציע, במקום שכל אחד יגיד: מי אמר, מי כינה, מי נתן, אני מציע שאנחנו לפחות, חברי הכנסת שהיינו נוכחים כאן, נעשה חשבון נפש ונאמר: החוק הזה בא מבית מדרשו של ראש הממשלה.

שלמה מולה: אני לא יודע להגיד מי שיתף פעולה, מי לא שיתף פעולה, מי היה בלשכת ראש הממשלה, מי לא היה בלשכת ראש הממשלה, אני לא יודע לומר.

שלמה מולה: אני יודע שזה בא מבית מדרשו של ראש הממשלה כחקיקה ממשלתית.

שלמה מולה: ולכן אני מציע, בלקסיקון שלנו לפחות, שנשאיר כבוד לכל אחד מאתנו.

שלמה מולה: החוק שמכונה "חוק מופז", הדביקו לו, מופז דחה אותו.

שלמה מולה: אני מציע שלפחות אנחנו נמשיך לכבד את עצמנו וגם את מופז.

יריב לוין: תודה.

יריב לוין: תודה רבה על ההערה הזאת.

יריב לוין: תראו, רבותי, אני מוכרח לומר שאחד הימים שאני לא אשכח אף פעם היה אותו יום שבו התכנסה הוועדה הזאת, אז בראשותו של חבר הכנסת רוני בר-און, כדי לאשר את התפלגותם של 14 חברי הכנסת – נדמה לי, אם אינני טועה, רק חבר הכנסת מגלי והבה נמצא אתנו היום והיה גם אז – שפרשו ועזבו את תנועת הליכוד ולקחו את המנדטים שהם קיבלו, ניסו לקחת אתם כמעט את כל נכסיה של המפלגה - - -

מרינה סולודקין: אני לקחתי מנדט של ישראל בעלייה.

יריב לוין: חברת הכנסת סולודקין, אתם התמזגתם אל תוך הליכוד, כי היתה לכם בעיה של חובות.

יריב לוין: את רוצה שנפתח את זה?

יריב לוין: לא כדאי.

מרינה סולודקין: כן.

יריב לוין: תאמיני לי, לא כדאי.

אחמד טיבי: מרינה, את בסדר.

יריב לוין: תאמיני לי שלא כדאי.

יואל חסון: הפעילות שלך בדיור הציבורי, זה מה שיזכרו.

יריב לוין: ואחרי שהליכוד לקח על עצמו גם את החובות שלכם, נעשה אז מעשה שפגע פגיעה אנושה גם בציבור שבחר בחברי הכנסת האלה וגם בכבודה של הכנסת, ואני אזכיר לכולם שהוא נעשה אחרי משאל מתפקדים שבו הליכוד הוציא מיליוני שקלים שהכניס אותו לחובות, ביוזמה של אריאל שרון, ומתפקדי הליכוד קבעו שהם מעדיפים להיצמד לדרכה של התנועה והתנגדו לאותו גירוש שאת התוצאה שלו ראינו לצערי רק לא מזמן בירי על יישובי הדרום, וקמו והלכו ועשו מה שעשו.

יריב לוין: אני אומר לך ידידי, חבר הכנסת אכרם חסון, דיברת מדם לבך, ואני באמת שואל אותך: מה חשבת?

יריב לוין: איך חשבת שמפלגה שקמה כך, בדרך הזאת, באופן הזה, תסיים את דרכה באופן אחר?

יריב לוין: מה חשבת, שמי שפרש אז לא יעשה את זה היום?

רונית תירוש: אתה מדבר על התנועה או על קדימה?

רונית תירוש: אלה אותם חברים, זו אותה ציפי לבני שפרשה.

יריב לוין: מה חשבו מי שבאו לתנועה הזאת?

יריב לוין: מה חשבו מי שהצביעו עבור התנועה הזאת?

יריב לוין: אבל אני אומר לכם מה אני חושב.

יריב לוין: אני חושב שמפלגת קדימה קמה בדרך שביזתה את הפוליטיקה הישראלית, הורידה אותה למדרגה הנמוכה ביותר, והיא הולכת ומתפלגת לה לחלקים באופן שביזה את כולנו פעם נוספת.

אכרם חסון: כשאתה אומר את הדברים האלה היום - -

יריב לוין: זו דעתי, חבר הכנסת אכרם חסון.

אכרם חסון: - - אתה מתכוון גם לאריאל שרון?

יריב לוין: זו דעתי.

יריב לוין: אני מתכוון לאריאל שרון שהוביל את מהלך הפילוג, לאנשים שהלכו אתו לא מנימוקים אידיאולוגיים ולדרך שבה אנחנו מגיעים עד הערב הזה, שבו המפלגה הזאת שוב – וניסיתי לשמוע כאן בדל ויכוח אידיאולוגי, מלה אחת שקשורה למשהו שנוגע - -

מרינה סולודקין: המלה "מרכז" אתה לא מכיר?

יריב לוין: - - לוויכוח ערכי.

מרינה סולודקין: המלה "מרכז" אתה לא מכיר?

יריב לוין: חברת הכנסת סולודקין, לא שמעתי גם את המלה הזאת עד עכשיו.

יריב לוין: מלה לא שמעתי.

אכרם חסון: איך בחרתם את צחי הנגבי אצלכם?

יריב לוין: אני אזכיר לך שחבר הכנסת צחי הנגבי, חבר הכנסת לשעבר, השר לשעבר, בניגוד לאנשים אחרים לא פרש עם ה-14, השאיר את המנדט בליכוד, הלך בלי המנדט, בלי המימון, בלי כל הדברים האלה, קיבל את ההחלטה האישית שלו, ולכן אגב יכול היה לחזור בדרך שבה חזר - -

אחמד טיבי: זה מודל לחיקוי אתה מתכוון?

יריב לוין: - - כי הוא לא עשה את זה.

דוד רותם: גם אתה יכול להצטרף לליכוד, רק שאתה לא תיבחר.

יריב לוין: הוא לא עשה את זה.

יריב לוין: רבותי, אני אומר לכם בצורה הברורה ביותר: הדרך הזאת, ואני אומר את זה גם לכם, בעיקר לכם: חבר הכנסת חסון, חבר הכנסת והבה וחבר הכנסת טיבייב, אתם עושים עוד פעם מה שעשיתם אז, וזה יסתיים עוד פעם באותה צורה, רק שכולנו משלמים מחיר כבד של ביזוי הכנסת כולה, וחבל.

יריב לוין: אני מבקש לעבור להצבעה על הבקשה - - -

ישראל חסון: מה עם הבקשה שלי, יריב?

יריב לוין: חבר הכנסת חסון, אין לי יכולת, זה לא על-פי סמכותנו לבוא ולחייב ולדרוש שיגישו בפנינו תצהירים כאן, ואפילו לא לחייב לדרוש את התייצבותם של כל חברי הכנסת הנוגעים בדבר משעה שזה לא נעשה מראש.

יריב לוין: לו היתה באה אלי בקשה מראש שהיתה מבקשת שכל חברי הכנסת יתייצבו, או לפחות ימסרו הודעה בכתב, יכול להיות שהייתי נענה לה, אבל מאחר שזה לא נעשה מראש, ודאי שאינני יכול בדרך הזאת לסכל את היכולת, אם יהיה כאן רוב לקיים את הבקשה.

יריב לוין: אני חושב שלא אנהג כך ולא נכון לנהוג כך.

יריב לוין: אני מוכרח גם לומר באופן אישי, מעבר לעובדה שאני לא חושב שנכון שדווקא אני אהיה זה שיכריע במחלוקת הפנימית הזאת בין אותם חברים מקדימה, אם כי אולי אם הגורל זימן למצב הזה, גם בזה היה צדק מסוים, אני בהחלט חושב שלא נחה דעתי, חבר הכנסת חסון, מהתשובות שניתנו כאן - - -

ישראל חסון: תגיד לאיזה חבר כנסת אתה מתכוון.

יריב לוין: חבר הכנסת יואל חסון.

יריב לוין: לכן אני אומר בצורה ברורה, למרות המגבלות הברורות שהציג היועץ המשפטי של הכנסת, ואני כמובן מקבל את חוות דעתו, כי מה לעשות, זה החוק כפי שאנחנו חוקקנו, אני אמנע בהצבעה הזאת.

דוד רותם: אתה לא פועל לפי הנחיות היועץ המשפטי?

יריב לוין: אמרתי, בהתחשב בהנחיות היועץ המשפטי, ומאידך בתשובות הבלתי מספקות שקיבלתי - - -

שי חרמש: לא כל כך ראיתי אותך בוועדת החוקה פועל רק לפי הנחיות הייעוץ המשפטי.

יריב לוין: חבר הכנסת רותם, אני לא אטול לעצמי סמכות שאין לי בחוק.

יריב לוין: ומצד שני - -

שי חרמש: דודו, טול קורה מבין עיניך.

יריב לוין: - - אני לא יכול, נוכח התשובות שהתקבלו כאן, להיות שותף למהלך שאחר-כך יתברר שעומדים מאחוריו דברים שאני מקווה שלא עומדים מאחוריו.

יריב לוין: לצערי אני לא יכול להיות בטוח, כי תשובות ברורות לא שמעתי.

יריב לוין: רבותי, אני עובר להצבעה.

יריב לוין: (קורא בשמות חברי הכנסת) יריב לוין - נמנע זאב אלקין - אינו נוכח אופיר אקוניס - אינו נוכח אורי אורבך - אינו נוכח אכרם חסון - נגד מרינה סולודקין - נגד ישראל חסון - נגד שי חרמש - נגד דוד רותם - בעד רוברט אילטוב - בעד איתן כבל - אינו נוכח שכיב שנאן - בעד אברהם מיכאלי - בעד נסים זאב - בעד ישראל אייכלר - אינו נוכח אחמד טיבי - בעד ציון פיניאן - אינו נוכח

יריב לוין: רבותי, להלן תוצאות ההצבעה והן כדלקמן: אני קובע כי ברוב של שישה בעד, מול ארבעה מתנגדים ונמנע אחד, סיעת קדימה התפלגה.

יריב לוין: סיעת קדימה תמנה מעתה 21 חברי כנסת.

יריב לוין: הסיעה המתפלגת, סיעת "התנועה" בראשות ציפי לבני, תמנה שבעה חברי כנסת שחתמו על בקשת ההתפלגות.

אברהם פורז: הדגש על צירופם למפלגה.

אברהם פורז: הם מייצגים את חצ בכנסת.

יריב לוין: כן, על-פי ההודעה הם מייצגים את מפלגת חצ, אבל לא אנחנו מחליטים, חבר הכנסת פורז.

אברהם פורז: הבנתי שזה בסדר.

יריב לוין: השר לשעבר פורז, על זה לא אנחנו מחליטים.

יריב לוין: הם מייצגים כאן את מפלגת חצ.

יריב לוין: אגב, זו קביעה שהם לא מוכרחים לעשות מייד ברגע זה, כפי שכולנו יודעים.

ישראל חסון: האם יש אפשרות לבקש רביזיה?

יריב לוין: כן.

יריב לוין: אם מישהו יבקש רביזיה, יהיה דיון ברביזיה בעוד חצי שעה.

ישראל חסון: אני מבקש רביזיה.

יריב לוין: אני מודיע לכולם שיהיה דיון בבקשת הרביזיה של חבר הכנסת ישראל חסון בשעה 10:00 בלילה.

יריב לוין: רבותי, אני עובר מכאן לנושא השני על סדר-היום, והוא בקשת הרשימה הערבית המאוחדת, התנועה הערבית להתחדשות, להתפלג.

יריב לוין: בקשתו של חבר הכנסת טלב אלסאנע.

יריב לוין: בבקשה.

טלב אלסאנע: כבוד היושב-ראש, זו בקשה שמוגשת בהתאם לסעיף 59(2) לחוק הכנסת, כאשר הבקשה היא בקשה להתפלגות רע"מ-תע"ל, כך שהמפלגה הדמוקרטית הערבית תיוצג על-ידי סיעה עצמאית, שתיקרא "מד"ע-רע"מ".

יריב לוין: רגע, חבר הכנסת אלסאנע, לא שומעים, לא שומעים.

יריב לוין: רבותי.

יריב לוין: אני רק אקריא, חבר הכנסת אלסאנע, דקה אחת, כדי שלא תהיינה אי-הבנות – אני אקרא את הנוסח הרשמי של ההחלטה שקיבלנו קודם.

יריב לוין: רק דקה אחת, ברשותך, שלא תהיינה אי-הבנות, אני אקרא בדיוק את הנוסח המתחייב מן הבחינה הטכנית.

יריב לוין: בהתאם להוראות סעיפים 59(1) ו-60 לחוק הכנסת וסעיף 10(א) לתקנון הכנסת, החליטה ועדת הכנסת על השינויים הבאים בהרכב הסיעתי של הכנסת השמונה-עשרה: סיעת קדימה עם ציפי לבני לראשות הממשלה התפלגה לשתי סיעות: סיעת קדימה, אשר תמנה 21 חברי כנסת, שהם חברי הכנסת שנמנו עם הסיעה לפני ההתפלגות, למעט חברי הכנסת האמורים בפסקה (2), וסיעת התנועה בראשות ציפי לבני אשר תייצג בכנסת את מפלגת חצ ותמנה שבעה חברי כנסת: מאיר שטרית, יואל חסון, שלמה מולה, רוברט טיבייב, מגלי והבה, רחל אדטו ואורית זוארץ.

יריב לוין: תודה.

יריב לוין: בבקשה.

טלב אלסאנע: כבוד היושב-ראש, הבקשה הזאת מוגשת, בהתאם לסעיף 59(2) לחוק הכנסת, כאשר הבקשה מוסכמת, כי אני מסכים עם הערתו של חבר הכנסת אברהים צרצור, שהשם של הסיעה יהיה מד"ע, ולא מד"ע-רע"מ, לכן אני מבקש לאשר את הבקשה.

יריב לוין: זאת אומרת, יש הסכמה.

יריב לוין: חבר הכנסת טיבי, הבקשה, אני מבין, מוסכמת גם על דעתך.

אחמד טיבי: היות והשם הוא מד"ע, שזה שם מפלגתו של העומד בראשה, עמיתי, חברי, חבר הכנסת טלב אלסאנע - - -

יריב לוין: נדמה לי המפלגה של חבר הכנסת לשעבר עבד אל-והאב דראושה.

אחמד טיבי: עמד בראשה חברנו, שאנחנו מוקירים, המייסד.

אחמד טיבי: למרות שאני מקווה שהפילוג הזה הוא לכאורה בלבד, וחבר הכנסת טלב אלסאנע יחליט היום או מחר להישאר ברשימה, אנחנו לא מתנגדים לבקשה של הפילוג.

יריב לוין: רבותי, הערות והתייחסות.

יריב לוין: מאחר שיש הסכמה - - -

אחמד טיבי: זה מזכיר לי, אגב, אנשים שמתגרשים כדי לעשות חתונה מחדש.

טלב אלסאנע: לעבור את החוויה.

טלב אלסאנע: תמיד להיות אופטימי זה דבר טוב.

אחמד טיבי: יכול להיות שטלב מתכוון לכך.

אחמד טיבי: יכול להיות.

איל ינון: ביהדות יש מצווה שנקראת "מחזיר גרושתו".

יריב לוין: רבותי, אם כך - - -

אחמד טיבי: מה עם החובות ...

יריב לוין: קודם כול, אני שמח על ההסכמה, ולפיכך שוב אני אקריא.

יריב לוין: מבחינה טכנית ההחלטה היא שסיעת הרשימה הערבית המאוחדת, התנועה הערבית להתחדשות, מתפלגת לשתי סיעות: האחת, סיעת הרשימה הערבית המאוחדת, התנועה הערבית להתחדשות, שתמנה שלושה חברי כנסת, שנמנו עם סיעתה לפני ההתפלגות, למעט חבר הכנסת האמור בפסקה (2), והשנייה זו סיעת מד"ע – המפלגה הדמוקרטית הערבית, אשר תמנה את חבר הכנסת טלב אלסאנע.

טלב אלסאנע: תודה רבה.

יריב לוין: מי בעד הבקשה?

יריב לוין: את יכולה לצרף גם את קולי.

יריב לוין: שלושה בעד.

יריב לוין: מי נגד?

יריב לוין: רבותי, מי נגד?

יריב לוין: אני בהצבעה.

קריאה: שניים נגד.

יריב לוין: שניים נגד.

עתניאל שנלר: אני יכול להצביע?

עתניאל שנלר: אני מחליף.

יריב לוין: אתה יכול להצביע.

יריב לוין: רבותי, מי נגד?

יריב לוין: חבר הכנסת חסון, אנחנו באמצע הצבעה.

יריב לוין: מי נגד?

עתניאל שנלר: למה אני לא יכול להצביע?

יריב לוין: אתה יכול להצביע, אף אחד לא אמר שאתה לא יכול, גם חברת הכנסת שמאלוב-ברקוביץ יכולה להצביע אם היא מעוניינת.

יוליה שמאלוב-ברקוביץ: אני לא רוצה להצביע.

יריב לוין: רבותי, אני חוזר על ההצבעה.

יריב לוין: רבותי, מי בעד הבקשה - - -

קריאות: - - -

אחמד טיבי: הבקשה בהסכמה.

טלב אלסאנע: אדוני היושב-ראש - - -

אחמד טיבי: התייעצות סיעתית.

יריב לוין: חבר הכנסת טיבי ביקש התייעצות סיעתית, ואני אאפשר לו.

יריב לוין: שלוש דקות התייעצות סיעתית.

יריב לוין: שבו.

יריב לוין: בבקשה, רבותי.

יריב לוין: אני עובר להצבעה שמית, על מנת שלא תהיינה אי-הבנות ולא תהיינה טעויות.

יריב לוין: רבותי, הבקשה, כפי שאמרתי, הוגשה בהסכמה, ולכן אני עובר עכשיו להצבעה.

יריב לוין: (קורא בשמות חברי הכנסת) יריב לוין - בעד זאב אלקין - אינו נוכח אופיר אקוניס - אינו נוכח אורי אורבך - אינו נוכח אכרם חסון - נגד מרינה סולודקין, במקומה חברת הכנסת רונית תירוש - נגד ישראל חסון - נגד שי חרמש - נגד דוד רותם - בעד רוברט אילטוב - בעד איתן כבל - אינו נוכח שכיב שנאן - בעד אברהם מיכאלי, במקומו חבר הכנסת חיים אמסלם - אינו נוכח נסים זאב - אינו נוכח ישראל אייכלר - אינו נוכח אחמד טיבי - בעד ציון פיניאן - אינו נוכח

יריב לוין: לפיכך התוצאות הן שישה בעד בקשת ההתפלגות, ארבעה נגדה, אין נמנעים.

יריב לוין: לפיכך הבקשה התקבלה.

לפרוש מסיעתם: א.

לפרוש מסיעתם: בקשת חה"כ חיים אמסלם לפרישה מסיעת ש"ס

יריב לוין: רבותי, אני עובר לנושא הבא על סדר-היום, בקשתו של חבר הכנסת חיים אמסלם לפרוש מסיעת ש"ס.

יריב לוין: חבר הכנסת אמסלם, מכובדי בבקשה.

חיים אמסלם: אדוני היושב-ראש, אני אקצר.

חיים אמסלם: בעקבות אמירות שלי בזמנו בעניינים שהבעתי בהם דעתי בצורה נחרצת: גיוס חרדים, תורה ופרנסה, גיור חיילי צה"ל, רווקים ונושא אפליה, ש"ס הדיחה אותי הדחה חד-צדדית, לא אפשרו לי אפילו להסביר את עצמי.

חיים אמסלם: נרדפתי, הושמצתי, משפחתי נרדפה על לא עוול בכפה.

חיים אמסלם: לא אפשרו לי להעלות הצעות חוק במשך שלוש שנים, לא אפשרו לי לדבר במליאת הכנסת במשך כשלוש שנים, הודחתי מכל ועדות הכנסת, ולכן היום אני מבקש להכריז עלי כפורש ברוח הפסוק "ולא חפץ בברכה ותרחק ממנו".

חיים אמסלם: גם אני רוצה להפריש את עצמי לגמרי מהם.

יריב לוין: תודה.

רונית תירוש: מה זה אומר?

רונית תירוש: בלי כסף?

שי חרמש: הלוואי שתהיה ברכה.

יריב לוין: נציגי סיעת ש"ס אינם פה, לפיכך אני יכול להסיק מזה שאין להם התנגדות מאחר שהם היו כאן קודם ויצאו.

שי חרמש: או שהם התעייפו מהדיון הקודם.

יריב לוין: אם אין הערות נוספות, אני אעבור להצבעה.

יריב לוין: גם כאן אני אקיים הצבעה שמית.

יריב לוין: (קורא בשמות חברי הכנסת) יריב לוין - בעד זאב אלקין - אינו נוכח אופיר אקוניס - אינו נוכח אורי אורבך - אינו נוכח אכרם חסון - נגד מרינה סולודקין, במקומה חברת הכנסת רונית תירוש - בעד ישראל חסון - בעד שי חרמש - בעד דוד רותם - בעד רוברט אילטוב - בעד איתן כבל - אינו נוכח שכיב שנאן - בעד אברהם מיכאלי - אינו נוכח נסים זאב - אינו נוכח ישראל אייכלר - אינו נוכח אחמד טיבי - בעד ציון פיניאן - אינו נוכח

יריב לוין: רבותי, בעד שמונה, אחד נגד, אין נמנעים.

יריב לוין: לפיכך הבקשה של חבר הכנסת אמסלם להכריז על עצמו כפורש מסיעת ש"ס אושרה.

יריב לוין: ב.

יריב לוין: בקשת חה"כ יוליה שמאלוב ברקוביץ לפרישה מסיעת קדימה

יריב לוין: אני עובר לבקשה האחרונה, בקשתה של חברת הכנסת יוליה שמאלוב-ברקוביץ, שפרשה מסיעת קדימה.

יריב לוין: חברת הכנסת שמאלוב-ברקוביץ, בבקשה.

יוליה שמאלוב-ברקוביץ: אדוני היושב-ראש, כתבתי לך פתק לפני הישיבה שאני מבקשת, כשאתה מגיע לדון בנושא שלי, שתעשה הפסקה של כמה דקות.

יריב לוין: בבקשה.

יריב לוין: אני עושה הפסקה, רבותי.

יריב לוין: אני מודיע שהישיבה תתחדש בשעה 22:00.

יריב לוין: אני גם אומר לכם יותר מזה, לאחר בדיקה שנעשתה בכל זאת, על מנת למנוע ספקות, נצביע גם על הבקשה להכריז עליכם כמיצגיה של סיעת חצ.

יריב לוין: לכן נקיים את זה ב-22:00, הצבעה על הרביזיה.

יוליה שמאלוב-ברקוביץ: אדוני היושב-ראש, האם אני יכולה לבקש לקיים את ההצבעה בנושא שלי אחרי שמסתיימת הרביזיה?

יריב לוין: את יכולה, ואני מסכים.

יוליה שמאלוב-ברקוביץ: תודה רבה.

יריב לוין: חבר הכנסת ישראל חסון, האם זה מוסכם עליך?

ישראל חסון: תן לנו עשר דקות.

יריב לוין: מאה אחוז.

יריב לוין: אנחנו נחדש את הישיבה בשעה 22:00.

יריב לוין: תודה רבה.

יריב לוין: רבותי, אני מחדש את הישיבה.

יריב לוין: על-פי ההנחיה של הייעוץ המשפטי, נצביע קודם כול על תוספת להצעת ההחלטה שאומרת כך: כמו כן החליטה ועדת הכנסת, בהתאם לסעיף 1 לחוק מימון מפלגות, התשל"ג-1973, כי סיעת "התנועה – בראשות ציפי לבני", מייצגת בכנסת את מפלגת "חצ – המפלגה החילונית הציונית".

יריב לוין: אני אעבור להצבעה.

יריב לוין: נעשה את זה ליתר ביטחון, כדי שלא יהיו לנו בעיות.

יריב לוין: אני עובר להצבעה.

יריב לוין: (קורא בשמות חברי הכנסת) יריב לוין - נמנע זאב אלקין - אינו נוכח אופיר אקוניס - אינו נוכח אורי אורבך - אינו נוכח אכרם חסון - נגד מרינה סולודקין, במקומה חברת הכנסת רונית תירוש - נגד ישראל חסון - נגד שי חרמש - נגד דוד רותם - בעד רוברט אילטוב - בעד איתן כבל - אינו נוכח שכיב שנאן - בעד אברהם מיכאלי - בעד נסים זאב - בעד ישראל אייכלר - אינו נוכח אחמד טיבי - בעד ציון פיניאן - אינו נוכח

יריב לוין: לפיכך, ברוב של שישה מול ארבעה ונמנע אחד, כפי שהיה גם בהצבעה על החלק המהותי של ההחלטה, התוספת להחלטה התקבלה.

יריב לוין: עכשיו אני אעבור להצבעה על הרביזיה להחלטה כולה, לרבות התוספת שהתקבלה בעניינה.

שי חרמש: אנחנו נגד הרביזיה.

יריב לוין: (קורא בשמות חברי הכנסת) יריב לוין - נמנע זאב אלקין - אינו נוכח אופיר אקוניס - אינו נוכח אורי אורבך - אינו נוכח אכרם חסון - בעד מרינה סולודקין, במקומה חברת הכנסת רונית תירוש - בעד ישראל חסון - בעד שי חרמש - בעד דוד רותם - נגד רוברט אילטוב - נגד איתן כבל - אינו נוכח שכיב שנאן - נגד אברהם מיכאלי - נגד נסים זאב - נגד ישראל אייכלר - אינו נוכח אחמד טיבי - נגד ציון פיניאן - אינו נוכח

יריב לוין: שוב שישה הצביעו נגד הרביזיה, ארבעה בעד ואחד נמנע, לפיכך הרביזיה נדחתה וההחלטה על כל מרכיביה עומדת בתוקפה ותיחתם על-ידי.

יריב לוין: רבותי, אני עובר מכאן לנושא האחרון על סדר-היום: בקשתה של יוליה שמאלוב-ברקוביץ - - -

רונית תירוש: היא לא נמצאת.

מגלי והבה: היא לא נמצאת.

יריב לוין: אנא תקראו לה.

רונית תירוש: היא עוד לא יודעת מה היא רוצה.

שי חרמש: היא רוצה 1.3 מיליון.

יריב לוין: בקשתה של חברת - - -

קריאות: - - -

יריב לוין: רבותי, בבקשה.

יריב לוין: בקשתה של חברת הכנסת יוליה שמאלוב-ברקוביץ להכריז על עצמה כפורשת מסיעת קדימה.

יריב לוין: חברת הכנסת שמאלוב-ברקוביץ, בבקשה.

יריב לוין: חברי הכנסת טיבי ושנאן, בבקשה, היא ברשות דיבור.

יריב לוין: לא שומעים.

אחמד טיבי: סליחה, אני מתנצל.

יריב לוין: בבקשה.

יוליה שמאלוב-ברקוביץ: אדוני היושב-ראש, אני מבקשת שתכריזו עלי כפורשת ממפלגת קדימה.

יריב לוין: וזה למה?

יריב לוין: יש איזה נימוק?

אחמד טיבי: זו לא התפלגות?

דוד רותם: לא.

דוד רותם: היא פורשת.

יריב לוין: לא.

יריב לוין: זו פרישה.

רונית תירוש: מה המשמעות?

רונית תירוש: אני צריכה להבין.

יריב לוין: תיכף היועץ המשפטי יסביר את המשמעות.

יריב לוין: אני רק שואל, חברת הכנסת שמאלוב-ברקוביץ, אם את רוצה להסביר, לנמק?

יריב לוין: את לא חייבת, רק אם את רוצה.

יוליה שמאלוב-ברקוביץ: אני לא רוצה לנמק, אדוני.

יוליה שמאלוב-ברקוביץ: אני מעדיפה לנמק את הנימוקים שלי בהמשך השבוע.

יוליה שמאלוב-ברקוביץ: כרגע אני מבקשת לפרוש.

יריב לוין: כרגע את מבקשת לפרוש, למעשה ללא נימוקים.

יריב לוין: בסדר.

יריב לוין: זכותך.

יריב לוין: היועץ המשפטי, מר איל ינון, ייתן לנו איזו סקירה, ואחר-כך אני אאפשר לכם, חברי סיעת קדימה, כמובן להתייחס אם אתם מקבלים את הבקשה או מתנגדים לה וכן הלאה.

יריב לוין: תודה.

איל ינון: קודם כול, מלה על מסגרת הדיון שאנחנו נמצאים בו.

איל ינון: סעיף 61 לחוק הכנסת קובע: "(א) פרש חבר הכנסת מסיעתו שלא במסגרת התפלגות" – וכאן אנחנו מדברים על פרישה שהיא לא במסגרת התפלגות – "תקבע ועדת הכנסת בישיבה שבסמוך לאחר הפרישה ולאחר שנתנה לחבר הכנסת הזדמנות להשמיע את טענותיו, את דבר פרישתו, וכן את השינוי במספר חברי אותה סיעה; (ב) לא תקבע ועדת הכנסת כי חבר הכנסת פרש מסיעתו אלא לאחר שבדקה את העובדות הנוגעות לפרישתו ומצאה כי נתקיימו המבחנים שנקבעו בסעיף 6א לחוק-יסוד: הכנסת; (ג) על החלטת ועדת הכנסת על פי סעיף זה, רשאי חבר הכנסת לערער לבית המשפט המחוזי בירושלים, שידון בערעור בשלושה; (ד) חבר הכנסת שוועדת הכנסת הודיעה על פרישתו, לא יצורף לסיעה כלשהי בתקופת כהונתה של אותה הכנסת".

איל ינון: עד כאן המסגרת הדיונית שלנו.

איל ינון: באשר להשלכות לפרישה במועד הזה שבו אנחנו נמצאים.

איל ינון: סעיף 16(3) לחוק מימון מפלגות קובע כך: "רשימת מועמדים המוגשת על ידי מפלגה שאינה מיוצגת על ידי סיעה בכנסת היוצאת," – וברגע שמכריזים על חברת הכנסת שמאלוב-ברקוביץ כפורשת היא אינה מיוצגת יותר על-ידי סיעה בכנסת היוצאת – "והעומד בראשה ובא כוחה הוא חבר הכנסת היוצאת שאינו חבר סיעה בה, רשאית לקבל מקדמה למימון הוצאות הבחירות של הרשימה, על פי סעיפים ‎4(א) ו-(א‎1), בסכום המגיע לסיעה בעלת חבר אחד, לאחר שמסרה ליושב-ראש הכנסת אישור של יושב-ראש ועדת הבחירות המרכזית שהיא הגישה רשימת מועמדים לכנסת הבאה".

איל ינון: המשמעות היא שאם חברת הכנסת שמאלוב-ברקוביץ מוכרזת כפורשת, היא איננה יותר חלק מסיעה בכנסת, ואם ביום חמישי עד השעה 22:00 בלילה היא מגישה לוועדת הבחירות המרכזית רשימת מועמדים שבראשה היא עומדת והיא באת-כוחה, היא תהיה זכאית לקבל מקדמת מימון אחת על חשבונה של סיעת קדימה.

דוד רותם: כנגד ערבות.

איל ינון: לא כנגד ערבות.

איל ינון: לא בטוח שכנגד ערבות.

שי חרמש: כסף על קרן הצבי, שום ערבות.

שי חרמש: גם זה מתאים לך, דודו?

איל ינון: אומרים לי אנשי החשבות: לא כנגד ערבות.

איל ינון: על חשבון קדימה.

איל ינון: אני שם את הדברים על השולחן.

איל ינון: אלה הדברים.

איל ינון: אני רוצה לומר משהו - - -

קריאות: - - -

רוברט אילטוב: הכסף שלך גם על קרן הצבי.

שי חרמש: מאז חורבן הבית - - -

איל ינון: אני רוצה לומר - - -

שי חרמש: תסביר לי אתה.

איל ינון: בשונה ממה שדיברנו קודם בסוגיית ההתפלגות, אין הרבה מאוד תקדימים לפרישות בכנסת.

איל ינון: נדמה לי שבעשור האחרון לא היתה פרישה בכנסת.

איל ינון: הפרישות האחרונות שהיו בכנסות השתיים-עשרה והשלוש-עשרה.

איל ינון: זה דבר מאוד-מאוד נדיר.

איל ינון: בעיקרון פרישה בעיצומה של כנסת, יש בה סנקציות משמעותיות על חבר הכנסת, והמחוקק ראה את הפרישה, להבדיל מהתפלגות, כדבר לא לגיטימי, ולכן יש להטיל עליו סנקציות.

איל ינון: והוא הטיל עליו סנקציות, כגון אי-קבלת מימון שוטף, אי-אפשרות לקבל מינוי כשר או כסגן שר באותה כנסת, אי-אפשרות להתמודד במסגרת אף אחת מהרשימות שנמצאת בכנסת היוצאת, ולכן לרוב הדיון הוא הפוך, כמו הדיון שהיה לנו לפני זמן לא רב, שבו סיעות מבקשות להכריז על חבר הכנסת או על חברי הכנסת כפורשים, וחברי הכנסת מתגוננים מפני הפנייה הזאת.

איל ינון: ורק לפני זמן לא רב חברת הכנסת שמאלוב-ברקוביץ נמנתה על קבוצה שסיעת קדימה ביקשה להכריז עליה כפורשת, והיא ביקשה שלא יוכרז עליה כפורשת, וועדת הכנסת קיבלה את עמדתה ואת עמדת חבריה, וגם עמדתנו באותה בקשה, אני חייב לומר, כייעוץ משפטי לכנסת היתה שלא נתמלאו התנאים המשפטיים.

איל ינון: עוד פעם אני מפריד, אני יודע שקשה בדיון הזה להפריד בין הטיעונים המוסריים הציבוריים לבין הטיעונים המשפטיים הלגליסטיים, הפורמליים, אבל אין מה לעשות, אנחנו חיים בדיסוננס הזה, ואני אז ייצגתי פה עמדה שלא נתמלאו התנאים להכריז על אותם אנשים כפורשים.

איל ינון: הם אכן גם לא הוכרזו כפורשים.

איל ינון: היום, חברת הכנסת שמאלוב-ברקוביץ מבקשת להכריז על עצמה כפורשת.

איל ינון: הבקשה שלה כשלעצמה היא בקשה לגיטימית, היא נעשית לפי הסעיפים בחוק.

איל ינון: זה בהחלט מסמכות

איל ינון: כם גם לקבל את ההסברים והנימוקים שלה.

איל ינון: במקרה הזה של פרישה, להבדיל מהתפלגות, עמדתנו ועמדת המחוקק שיש לכם שיקול דעת רחב הרבה יותר מהתפלגות, וכך גם כתוב בלשון החוק, אתם צריכים לשקול ולבחון את הנימוקים שבגינם רוצה חברת הכנסת שמאלוב-ברקוביץ לפרוש, וזכותכם המלאה לקבל החלטה לכאן או החלטה לכאן.

איל ינון: הסברתי לכם את המשמעויות מבחינה כספית, שהרי הערב אנחנו עוסקים הרבה בענייני כסף.

ישראל חסון: הבקשה לא מנומקת, איל.

איל ינון: בקשה לא מנומקת, זכותכם לדחות.

רונית תירוש: אם אנחנו דוחים, מה קורה ל - - -

ישראל חסון: לא חלה חובה לנמק?

איל ינון: חלה חובה לנמק.

איל ינון: אני אומר שיש חובה - - -

יוליה שמאלוב-ברקוביץ: אני מוכנה לנמק, אדוני היושב-ראש.

איל ינון: אני מקריא לכם עוד פעם: "- - - ולאחר שנתנה לחבר הכנסת הזדמנות להשמיע את טענותיו - - -; (ב) לא תקבע ועדת הכנסת כי חבר הכנסת פרש מסיעתו אלא לאחר שבדקה את העובדות הנוגעות לפרישתו - - -".

איל ינון: היא חייבת לשמוע.

איל ינון: כדי לקבל החלטה היא צריכה לבדוק את העובדות הנוגעות לפרישתו, ולקבל ממנה את הסיבות.

יוליה שמאלוב-ברקוביץ: אני מוכנה לנמק, אדוני היושב-ראש, פשוט אמרתם לי שאתם רעבים כולם, רציתי לשלוח אתכם הביתה.

שי חרמש: לא, לא, אנחנו כבר תקועים בירושלים לכל הלילה, את יכולה לדבר.

דוד רותם: את מבינה שכל הפורשים האלה מחזיקים אותנו עד אמצע הלילה ולא מביאים אפילו סנדוויץ'...

שי חרמש: מהמימון מפלגות שלהם אפשר להביא כיבוד לפחות.

שי חרמש: ..

אחמד טיבי: חולקו כאן מיליונים ואף לא סנדוויץ' אחד...

אכרם חסון: ידידתנו יוליה התפקדה לליכוד, הצטרפה לליכוד והלכה לבחירות.

אכרם חסון: מה זאת אומרת?

איל ינון: אני אסביר עוד פעם, אנחנו חוזרים לפערים ולמתח בין המישור הציבורי לבין המישור הלגליסטי.

איל ינון: על-פי החוק שהכנסת חוקקה, 90 ימים לפני הבחירות, כל חבר כנסת בבית הזה רשאי, גם אם הוא חבר בסיעה מסוימת, להודיע ואף להתמודד במסגרת סיעה אחרת.

שי חרמש: הוא נשאר בסיעה הקודמת?

איל ינון: הוא נשאר בסיעה הקודמת.

שי חרמש: יש שתי זהויות?

איל ינון: כן.

איל ינון: כך קבעתם.

איל ינון: כך חבר הכנסת נחמן שי וחברת הכנסת נינו אבסדזה, שכבר נבחרו במסגרת רשימת העבודה – בכנסת הזאת, כך קבעתם – הם חלק מסיעת קדימה.

איל ינון: אגב, סיעת קדימה מקבלת עבורם גם מימון ומקדמות והכול בסדר, אותו דבר גם במקרה של חברת הכנסת שמאלוב-ברקוביץ אם תחליטו שהיא אינה פורשת.

איל ינון: העובדה שהיא התמודדה בליכוד לכנסת הבאה אינה משליכה על היותה חברה בסיעת קדימה בכנסת הנוכחית, על היותכם מקבלים בגינה גם מימון שוטף וגם מקדמת בחירות, ולכן יש לכם שיקול דעת רחב ומוחלט להחליט כל החלטה בעניין בקשתה.

שי חרמש: אתה שלם עם כל החלטה, איל?

שי חרמש: אין לך עמדה?

שי חרמש: בפעם הקודמת היית מאוד נחרץ.

שי חרמש: תהיה נחרץ גם עכשיו.

שי חרמש: זה נראה לך מוסרי?

שי חרמש: תגיד לי.

איל ינון: אני לא מתעסק בזה.

שי חרמש: מה זה, "שיטת מצליח"?

קריאה: הוא אשם?

שי חרמש: - - - זו "שיטת מצליח"?

איל ינון: אתם מבינים במוסר, אני משתדל להבין במשפט.

דוד רותם: אתה שם לב שאתה מדבר עם היועץ המשפטי?

שי חרמש: זו "שיטת מצליח".

דוד רותם: תיזהר.

יריב לוין: רבותי.

יריב לוין: חברת הכנסת שמאלוב-ברקוביץ רצתה להשלים את הבקשה שלה ולנמק אותה.

יריב לוין: בבקשה.

יוליה שמאלוב-ברקוביץ: אדוני היושב-ראש, אכן הכנסת הבאה צריכה לעשות הרבה מאוד סדר בכל הנוגע לנושא של פרישות והתפלגויות וכו'.

יוליה שמאלוב-ברקוביץ: תמוה בעיני הדיון שהיה כאן לפני של אותם אנשים שהתפלגו כרגע.

יוליה שמאלוב-ברקוביץ: מישהו כבר אמר את זה, הביאו ספריי ומסיכות ואמרו שזה תרגיל מסריח, ופתאום עכשיו משתמשים בזה, ואני עצמי אמרתי שאני לא רוצה לפרוש ופתאום עכשיו אני מבקשת פרישה, וזה שהתמודדתי בליכוד ופתאום אני יכולה לצאת מקדימה.

יוליה שמאלוב-ברקוביץ: אני חושבת, אדוני היושב-ראש, אכן הכנסת הבאה חייבת לטפל בכל הנושאים האלה, כי הנושאים האלה באמת לא כל כך אפשר להסביר אותם לציבור בחוץ.

שי חרמש: מוטרפים.

יוליה שמאלוב-ברקוביץ: כן.

יוליה שמאלוב-ברקוביץ: עם זאת, אני אכן התמודדתי במפלגת הליכוד.

יוליה שמאלוב-ברקוביץ: אני לא מצטערת לחלוטין שהתמודדתי במפלגת הליכוד.

יוליה שמאלוב-ברקוביץ: לא יצאתי לתקשורת ולא דיברתי על כך אף פעם, אבל לצערי הרב בשל תקלה במחשב ביום הבחירות שמי הושמט מהמחשבים בחלק מהמקרים, ובחלק גדול מהמקרים לא היה בסדר הרציף של המועמדים שהוגשו לבחירות בליכוד.

שי חרמש: אנחנו אחראים לברדק בליכוד?

שי חרמש: אנחנו לא אחראים לברדק אצלנו.

יוליה שמאלוב-ברקוביץ: שנייה, שי.

יוליה שמאלוב-ברקוביץ: דקה-דקה.

יוליה שמאלוב-ברקוביץ: באמת, די.

שי חרמש: אנחנו אחראים לברדק בליכוד?

יוליה שמאלוב-ברקוביץ: די, אתם רוצים ללכת לאכול, נכון?

יוליה שמאלוב-ברקוביץ: די.

שי חרמש: לא.

שי חרמש: אני לא רוצה לאכול, יש לי כל הלילה פה, אני כבר תקוע בירושלים.

יואל חסון: זה אומר שלא תאכל?

שי חרמש: הזמנתי מלון, אין בעיה.

יוליה שמאלוב-ברקוביץ: ירושלים היא לא תקיעה, זו זכות להיות פה.

רונית תירוש: לפחות אין לך צבע אדום.

שי חרמש: אין לי צבע אדום.

יוליה שמאלוב-ברקוביץ: מה שקרה בעצם, אדוני היושב-ראש, שבשל התקלה הזאת, כשברור לכל בר דעת שנלקחה ממני זכות להיבחר, וברור לכולם שגם אם אני מגישה, והגשתי עתירה לוועדת הבחירות של הליכוד – גם אם אני מגישה עתירה, העתירה מחייבת בחירות מחודשות במפלגת הליכוד - -

שי חרמש: רעיון טוב.

יוליה שמאלוב-ברקוביץ: - - ואנחנו נמצאים שלושה ימים לפני סגירת הרשימות, והחלטתי - - -

קריאות: - - -

יוליה שמאלוב-ברקוביץ: סליחה זה קצת מפריע לי, אני מנסה לנמק בשבילך, כדי שתוכל לדעת מה אתה מצביע.

רונית תירוש: היא דוחה את הבחירות.

רונית תירוש: ..

יוליה שמאלוב-ברקוביץ: מאחר שברור שבג"ץ לא יאפשר בגלל תקלה במחשב לעשות את הבחירות מחדש, על אף עשייה מאוד פורה מצדי בכנסת האחרונה נלקחה ממני הזכות להיות כאן.

יוליה שמאלוב-ברקוביץ: אני בטוחה שאם התקלה הזאת היתה קורית למישהו יותר בכיר בליכוד, אני מניחה שאף אחד לא היה עובר על זה לסדר-היום, אני העדפתי – אני כהרגלי אומרת את מה שיש בלבי – העדפתי לא לעשות הרבה רעש.

יוליה שמאלוב-ברקוביץ: ניסיתי לתקן את התקלה, לא הצלחתי, ועל כן אני מבקשת היום לתת לי זכות להחליט את המשך דרכי בכנסת הבאה.

יוליה שמאלוב-ברקוביץ: הדרך היחידה שלי להחליט מה אני עושה, זה באמת לקבל את הפרישה הזאת, ואני אחליט בתוך יומיים האם אני מחליטה אכן לעמוד בראש רשימה שלי או שאני מוותרת על הזכות הזאת, אבל אני מבקשת שהזכות הזאת תינתן לי בשל תקלה שקרתה.

יוליה שמאלוב-ברקוביץ: לא היה לי פשוט, בגלל זה גם ביקשתי ממך לדחות את הבקשה, כי מבחינה מוסרית באמת יש פה בעיה.

יוליה שמאלוב-ברקוביץ: בכל החקיקה הזאת יש בעיה לא פשוטה, אבל אני חושבת שאם וכאשר אני אהיה בכנסת הבאה, בכנסת התשע-עשרה, אני מניחה שאני אביא תועלת לא קטנה לאזרחים רבים שלמענם עבדתי בכנסת הזאת, ולכן אני מבקשת לאפשר לי את הזכות לקבל החלטה על המשך דרכי.

יריב לוין: תודה.

יריב לוין: רבותי - - -

איל ינון: אני רק רוצה להשלים לעניין ההנמקות שיכולות להיות רלוונטיות לפרישה מסיעה.

איל ינון: בסעיף 6א לחוק-יסוד: הכנסת - - -

יוליה שמאלוב-ברקוביץ: אחרי שתגיד, אני אשמח להגיב למה שאתה רוצה להגיד.

איל ינון: "חבר הכנסת שפרש מסיעתו ולא התפטר מכהונתו סמוך לפרישתו, לא ייכלל, בבחירות לכנסת שלאחריה, ברשימת מועמדים שהגישה מפלגה שהיתה מיוצגת על ידי סיעה של הכנסת היוצאת;" – עד כאן הסנקציה לגבי הפורש – "הוראה זו לא תחול על התפלגות סיעה בתנאים שנקבעו בחוק.

איל ינון: לענין סעיף זה – "פרישה מסיעה" – ופה חשוב להקשיב להגדרה – "לרבות" – כלומר זה לא ממצה את זה, אבל הוא נותן דוגמאות המחוקק – "הצבעה במליאת הכנסת שלא בהתאם לעמדת הסיעה בענין הבעת אמון לממשלה או אי-אמון בה; ואולם הצבעה כאמור לא תיחשב כפרישה אם חבר הכנסת לא קיבל כל תמורה בעד הצבעתו;" – כלומר כשהמחוקק ניסה לשרטט איזה קווי מתאר לשיקול הדעת של חברי הכנסת בהחלטה אם חבר הכנסת פורש או לא, הוא נתן כדוגמה הצבעה בניגוד לעמדת הסיעה לגבי הצעות להביע אי-אמון בממשלה.

יריב לוין: אוקיי.

יריב לוין: רבותי - - -

אברהם מיכאלי: אדוני היושב-ראש, אני רק רוצה משהו להעיר לסדר.

דוד רותם: לא תוכלי להתמודד בקדימה.

אברהם מיכאלי: חבר הכנסת רותם, לפני חצי שעה פרש פה חבר כנסת אחר.

אברהם מיכאלי: לא הספקתי אפילו לחזור לחדר, חצי דקה, כבר אישרו לו פרישה - -

יריב לוין: אני אגיד לך למה.

אברהם מיכאלי: - - מה רוצים מיוליה?

שי חרמש: יצאתם בשתיקה.

אברהם מיכאלי: סליחה.

שי חרמש: יצאתם בשתיקה.

אברהם מיכאלי: אני כרגע רואה פה שעושים לה חקירת שתי וערב.

שי חרמש: גירשתם אותו.

שי חרמש: מיכאלי, מה אתה רוצה?

דוד רותם: לפני שנה כבר גירשתם אותו.

יריב לוין: לא, זה לא רלוונטי.

יוליה שמאלוב-ברקוביץ: גם אותי גירשו, דרך אגב.

יריב לוין: רבותי, זה לא רלוונטי.

שי חרמש: זה לא הלך.

יוליה שמאלוב-ברקוביץ: רציתי להישאר אתך.

ישראל חסון: שי, תרגיע.

יריב לוין: חבר הכנסת מיכאלי, אתם לא נכחתם פה, לאחר שהודעתם לי מראש שלא תהיו פה - -

אברהם מיכאלי: חברי קדימה לא שאלו את אותן שאלות שהם שואלים את יוליה.

שי חרמש: ידענו שאתם מסכימים.

יריב לוין: - - ולכן ניתן היה לפרש את ההיעדרות - - -

קריאות: - - -

ישראל חסון: - - -

יריב לוין: ישראל, עזוב, עזוב.

יריב לוין: עשה לי טובה.

יריב לוין: ולכן אפשר היה לפרש.

יריב לוין: חבר הכנסת מיכאלי, משכך נתפסתם כמי שמסכימים ואין לכם שום התנגדות למהלך הזה.

יריב לוין: כאשר באה בקשה של מישהו מטעם סיעת קדימה והעלו חברי סיעת קדימה שאלות, נהוג לאפשר להם - - -

אברהם מיכאלי: השאלות האלה היו רלוונטיות גם לדיון הקודם.

יריב לוין: נכון, אבל איש לא שאל.

דוד רותם: אתם גירשתם אותו, לא גירשו אותה.

יריב לוין: חבר הכנסת רותם, אני מסכים עם חבר הכנסת מיכאלי - - -

אברהם מיכאלי: דברים דמגוגיים - - -

יריב לוין: חבר הכנסת מיכאלי, השאלות היו רלוונטיות, רק לא היה מי שישאל.

אברהם מיכאלי: יש פה שמונה חברי כנסת.

אברהם מיכאלי: לא שאלו את אותן שאלות.

יריב לוין: לא שאלו, כי זה לא נגע למפלגה שלהם, וזכותם לא לשאול.

אברהם מיכאלי: אותו עיקרון של חוקיות וצדק תופס לגבי כולם.

ישראל חסון: אברהם, הוא ישב ואמר כך: אני לא חבר בשום ועדה, לא שיבצו אותי לדבר בשום מקום, נימק שנגרע ממנו - - -

אברהם מיכאלי: אני לא פותח את הדיון שלו.

ישראל חסון: לא, אתה פתחת, קבל תשובה.

ישראל חסון: אתה פתחת ואתה עוד מעט תצביע.

ישראל חסון: אתה לא תרחץ בעניין הזה בטענה שהיא לא טענה נכונה.

אברהם מיכאלי: למה לא?

ישראל חסון: כי אמר אמסלם פה שעמדו כל הנימוקים שנדרשים לצורך בקשה לפרישה.

אברהם מיכאלי: אם אותן קושיות הייתם שואלים אותו, הייתי מבין שאתם הוגנים.

יריב לוין: רבותי, לא שאלנו גם בעניינו של - - -

ישראל חסון: אני צודק או לא צודק?

אברהם מיכאלי: ממש לא.

יריב לוין: לא שאלנו גם בעניינו של חבר הכנסת - - -

ישראל חסון: - - -

יריב לוין: חבר הכנסת חסון, לא שאלנו גם בעניינו של חבר הכנסת אלסאנע, כי במקום שיש הסכמה, אז יש הסכמה, אנחנו מכבדים את ההסכמות.

יריב לוין: במקום שאין הסכמה או שאנשים בסיעה שממנה פורשים מתלבטים ורוצים לשמוע ולהבין מה המשמעות של העניין לפני שהם קובעים את עמדתם, מן הדין לאפשר להם את זה.

ישראל חסון: גם אמרתם לנו שאין לכם התנגדות.

יריב לוין: לכן אני שואל עכשיו את מה שרציתי לפני שהערת את ההערה.

יריב לוין: אני שואל את חברי קדימה, האם אתם מבקשים להתנגד לבקשה הזאת, ואז תנמקו את ההתנגדות - - -

רונית תירוש: אני יכולה להסביר רגע?

יריב לוין: בוודאי.

יריב לוין: בבקשה.

יריב לוין: זה תלוי רק בכם.

רונית תירוש: אני חברה, אני מאוד מעריכה את יוליה, אבל כמו שהיא אומרת מה שיש על לבה, גם אני אגיד מה שיש על לבי.

רונית תירוש: מה בעצם אמרה פה חברת הכנסת שמאלוב-ברקוביץ?

רונית תירוש: הלכתי לליכוד, היתה תקלה ובגלל התקלה לא נבחרתי וכרגע נמנע ממני להופיע בכנסת הבאה, ואז מי שצריך לשלם על התקלה של הליכוד, זה שוב קדימה.

יוליה שמאלוב-ברקוביץ: זה לא מדויק.

יוליה שמאלוב-ברקוביץ: סליחה, זה לא מדויק.

יריב לוין: רבותי, אני לא רציתי - - -

יוליה שמאלוב-ברקוביץ: אני חושבת, רונית - - -

יריב לוין: רבותי, למען הסר ספק, אני לא מקבל את הטענה שהיתה תקלה, אלא שאני לא רוצה להיכנס לזה.

יריב לוין: אמרה חברת הכנסת שמאלוב-ברקוביץ את הנימוק שלה, בסדר.

יריב לוין: אני לא רוצה להיכנס לזה.

יוליה שמאלוב-ברקוביץ: אדוני היושב-ראש, אני חושבת שישעמם את כולם אם אזכיר את הבקשה של מפלגת קדימה להפריש אותי מהסיעה, בשל העובדה - - -

יריב לוין: - - -

יוליה שמאלוב-ברקוביץ: נכון, הכול הפוך פה.

יוליה שמאלוב-ברקוביץ: מי שרואה אותנו עכשיו בטלוויזיה אומר: אלוהים ישמור, מה קורה - - -

שי חרמש: את צודקת, הם אומרים "אלוהים ישמור".

יוליה שמאלוב-ברקוביץ: אז באמת, אני חייבת להגיד - - -

שי חרמש: הם צריכים להגיד מתחילת הערב "אלוהים ישמור".

יוליה שמאלוב-ברקוביץ: אני יכולה להגיד שבחדר הזה אין טובים ואין רעים, כולם פה רעים.

שי חרמש: תיזהרי מהכללות.

קריאות: - - -

יוליה שמאלוב-ברקוביץ: אתה טוב.

יוליה שמאלוב-ברקוביץ: אתה מעולה.

יריב לוין: חברת הכנסת שמאלוב-ברקוביץ, אל תכלילי את האחרים במה שקורה בסיעת קדימה, קדימה א' וקדימה ב' ואולי קדימה ג'.

רונית תירוש: בנקודת זמן זו – אני אומרת לחברת הכנסת שמאלוב-ברקוביץ – אין היגיון שקדימה תוותר על יחידת מימון - -

יריב לוין: מאה אחוז, זו בהחלט זכותכם, רבותי.

רונית תירוש: - - עם כל האמפתיה והסימפתיה.

ישראל חסון: אדוני היושב-ראש, אדוני היועץ המשפטי, הדיון של סיעת קדימה ב-24 ביולי, לצורך בקשתה של הפרשתה של יוליה שמאלוב, התקיים כאן.

רונית תירוש: פרישתה, לא הפרשתה.

יוליה שמאלוב-ברקוביץ: הוא חושב שאני חלה.

יוליה שמאלוב-ברקוביץ: ..

ישראל חסון: סיעת קדימה ביקשה להפריש.

ישראל חסון: נאמר בחדר הזה בצורה שאינה משתמעת לשתי פנים, שצריכים להתקיים מבחנים, מבחנים כאלה ואחרים על מנת לאשר.

ישראל חסון: וכאן ברוב עם וברוב קהל החברים שיושבים פה הצביעו נגד הבקשה שלנו.

יריב לוין: כי לא התקיימו המבחנים.

ישראל חסון: מאה אחוז, כי לא התקיימו המבחנים.

יריב לוין: היו עוד נימוקים לפני שלב המבחנים.

ישראל חסון: מה-24 ביולי ועד עצם היום הזה הכנסת הזאת התכנסה פעמיים, זאת אומרת, ששום מבחן לא היה יכול לעמוד ולהיות רלוונטי, כי היה צריך להתרחש משהו בין ה-24 עד התאריך הזה, אחרת לבטח אין שום – נקרא לזה תבחין שיכול לתמוך בבקשה הזאת.

ישראל חסון: אנחנו חוזרים שוב פעם לסוגיה אחת.

ישראל חסון: מחברת הכנסת יוליה שמאלוב לא נגרע ולא נמנע מלהשתתף במשחק הדמוקרטי ולנסות להיבחר כמו חברים אחרים מסיעת קדימה, שחלקם הצליחו וחלקם לא, והם הלכו לדרכם.

ישראל חסון: הדיון שעומד פה כרגע על הפרק שאני לא חושב שמשהו נגרע מחברת הכנסת יוליה שמאלוב להמשיך ולממש את רצונותיה.

ישראל חסון: דרך אגב, היא אומרת פה בלשונה.

ישראל חסון: היא אומרת: אני רוצה שתגרעו אותי ובתוך יומיים אני אחליט.

ישראל חסון: זאת אומרת, קיימת פה אופציה שזה גם לא יהיה, יש גם אופציה שלילית.

יוליה שמאלוב-ברקוביץ: אני משאירה לך את הכסף.

יוליה שמאלוב-ברקוביץ: מה הבעיה?

ישראל חסון: את לא משאירה לי כלום.

איל ינון: אני רוצה להבהיר.

איל ינון: האופציה שעליה מדברת חברת הכנסת שמאלוב-ברקוביץ היא טובה לקדימה, כי התנאי לקבלת מקדמת המימון שהיא תגיש ביום חמישי - - -

שי חרמש: זה יורד מאתנו בכל מקרה.

ישראל חסון: איל, בדקנו.

שי חרמש: המדינה מרוויחה.

איל ינון: הבנתי.

איל ינון: זה לא ילך אליה, אבל זה ירד מכם.

איל ינון: נכון, סליחה.

יוליה שמאלוב-ברקוביץ: אולי אחרי מה שעשתה קדימה לכולם, עכשיו יהיה פיצוי למדינה של 800,000 שקל.

ישראל חסון: יש פה מין סיטואציה שאתה שואל את עצמך מה עוד אתה יכול לטעון.

ישראל חסון: ההיגיון כנראה לא שורה פה.

ישראל חסון: אברהם מיכאלי, באשר לחבר הכנסת אמסלם, בדקנו את התבחינים, שאלנו את עמדתכם, אמרתם לנו ברמה הפורמלית שזה בתיאום ובהסכמה.

אברהם מיכאלי: לא תיאום ולא הסכמה.

אברהם מיכאלי: זה שבחרתי לא להשתתף פה זה מסיבותי שלי.

שי חרמש: לא אתה.

שי חרמש: לא אתה.

שי חרמש: האנשים שלכם אמרו לנו שיש חופש בעניין.

אברהם מיכאלי: מי זה אנשים שלנו?

שי חרמש: איציק וקנין אמר לי.

אחמד טיבי: שי, אתה לא מדבר לעניין.

ישראל חסון: שי, די כבר, מה עובר עליך?

ישראל חסון: לא איציק וקנין.

שי חרמש: לי הוא אמר.

ישראל חסון: שי.

אחמד טיבי: אגב, מרינה חסרה לי...

ישראל חסון: אברהם, שאלנו.

ישראל חסון: תקשיב טוב, אתה רואה, שאלנו והם אמרו שזה בהסכמה ואין מניעה, כך שאני לא יודע למה אתם מחברים הא בהא תליא.

ישראל חסון: אני אומר לכם, אם תתנו את ידכם לעניין הזה, אתה יודע מה, בסדר.

איל ינון: אני חייב בתגובה לדבריו של חבר הכנסת ישראל חסון.

איל ינון: אכן, אין ספק בכלל שנימוק של חברת הכנסת שמאלוב-ברקוביץ הוא לא הנימוק הקלסי לפרישה, הוא לא עומד במבחנים המקובלים לפרישה.

איל ינון: קראתי בפניכם את הסעיפים הרלוונטיים.

איל ינון: העניין הוא שאנחנו פה בדיון מוזר מעט.

איל ינון: לרוב חבר הכנסת לא מבקש שיכריזו עליו כפורש, אלא מתנגד שיכריזו עליו כפורש.

איל ינון: כשיש חבר כנסת שמבקש להכריז על עצמו כפורש, נוצר באמת איזה עיוות גם בגלל המועד והעיתוי שבו אנחנו נמצאים, כי הוא לא סובל מהסנקציות של פורש, אלא רק מרוויח מהאפשרות של אותו סעיף שמאפשר לו, אם הוא רץ לכנסת הבאה בראש רשימה, להרוויח מקדמת מימון כתוצאה מהפרישה.

איל ינון: זאת אחת הבעיות - -

אברהם מיכאלי: זאת העוולה שבחוק.

איל ינון: - - שעלו פה היום בחוק, אבל זו המציאות של החוק.

איל ינון: ולכן ועדת הכנסת בהחלט סוברנית לקבל החלטה שלא לאשר את בקשת הפרישה.

שי חרמש: יש לך איזה המלצה בעניין, איל?

איל ינון: לא.

איל ינון: אני לא יכול להמליץ לחברי הכנסת בעניין הזה.

יוליה שמאלוב-ברקוביץ: קודם מה שהוא המליץ לא מצא חן בעיניך.

יוליה שמאלוב-ברקוביץ: אמרת: מה זה ההמלצות האלה?

יוליה שמאלוב-ברקוביץ: איזה מין דבר זה?

שי חרמש: לא אמרתי: מה זה ההמלצות, אמרתי שאני לא מקבל את המלצתו קודם.

יוליה שמאלוב-ברקוביץ: הכול הפוך.

יוליה שמאלוב-ברקוביץ: זה עליסה בארץ הפלאות מה שקורה פה.

יריב לוין: מרחב שיקול הדעת שיש לנו בעניין הזה הוא יותר רחב.

ישראל חסון: אם מתקבלת פה החלטה שסותרת את התבחינים הנדרשים.

ישראל חסון: מה עמדתכם?

איל ינון: אני אגיד לכם עוד פעם: אין תבחינים מדויקים.

ישראל חסון: - - -

איל ינון: שנייה, ישראל.

איל ינון: שאלת, אתה רוצה תשובה.

איל ינון: משפטים זה לא מדע מדויק, זה לא מתמטיקה ואפילו לא פיזיקה.

איל ינון: זה לא מדע מדויק, ואין הרבה תקדימים ואין הרבה פסיקה אם בכלל בנושאים האלה, ולכן אני לא יודע להגיד לך מה יהיה.

איל ינון: אני חוזר ואומר: הנימוק שנתנה חברת הכנסת שמאלוב-ברקוביץ לפרישה הוא לא הנימוק המקובל.

יוליה שמאלוב-ברקוביץ: אני יכולה לתת נימוקים, אדוני.

יוליה שמאלוב-ברקוביץ: אני יכולה לשקר כמו שכולם משקרים פה, אבל הייתי אמתית, אמרתי את האמת, והנימוק הזה לא מקובל.

יוליה שמאלוב-ברקוביץ: אין לי בעיה, אתה רוצה נימוקים, אני יכולה להגיד לך הרבה נימוקים, אידיאולוגיה.

יוליה שמאלוב-ברקוביץ: מה שאתה רוצה, באמת.

איל ינון: אני לא רוצה שינמקו לי, אני לא רוצה כלום.

יוליה שמאלוב-ברקוביץ: הייתי אמתית, אמרתי את האמת, אבל בבית הזה קשה לחיות עם האמת.

יוליה שמאלוב-ברקוביץ: רוצים שאני אמציא נימוקים עכשיו, אין בעיה.

יוליה שמאלוב-ברקוביץ: רוצים, אני אביא נימוקים.

רונית תירוש: בואו נעבור להצבעה.

רונית תירוש: די, זה לא מכובד.

יריב לוין: אני אבין את עמדתכם מתוך ההצבעה.

יריב לוין: אני עובר להצבעה.

יריב לוין: אני אצביע בסוף.

יריב לוין: (קורא בשמות חברי הכנסת) זאב אלקין - אינו נוכח אופיר אקוניס - אינו נוכח אורי אורבך - אינו נוכח אכרם חסון - נגד מרינה סולודקין, במקומה חברת הכנסת רונית תירוש - נגד ישראל חסון - נגד שי חרמש - נגד דוד רותם - בעד רוברט אילטוב - בעד איתן כבל - אינו נוכח שכיב שנאן - בעד אברהם מיכאלי - בעד נסים זאב - אינו נוכח ישראל אייכלר - אינו נוכח אחמד טיבי - נגד ציון פיניאן - אינו נוכח יריב לוין - נמנע

אחמד טיבי: שוב הכרעתי את הכף.

אחמד טיבי: ..

שי חרמש: הערבים האלה מנהלים את המדינה הזאת.

שי חרמש: ..

יוליה שמאלוב-ברקוביץ: מדינה דו-לאומית.

אחמד טיבי: אני מוכיח שהיא לא כזאת.

יריב לוין: תוצאות ההצבעה הן כדלקמן: בעד הבקשה ארבעה, נגד הבקשה חמישה, נמנע אחד.

יריב לוין: לפיכך הבקשה נדחתה.

יוליה שמאלוב-ברקוביץ: אני מבינה שאני חברת הכנסת שהכי רוצים בכנסת.

יוליה שמאלוב-ברקוביץ: קדימה רוצה את שמאלוב-ברקוביץ בפנים.

שי חרמש: ניצל כבוד הכנסת בהצבעה הזאת.

שי חרמש: היה כדאי לחכות לסוף.

יוליה שמאלוב-ברקוביץ: אני יכולה לבקש רביזיה, אדוני היושב-ראש?

יוליה שמאלוב-ברקוביץ: אני רוצה לבקש רביזיה.

יריב לוין: רבותי, יש בקשת רביזיה, והיא תידון בדיוק בעוד חצי שעה, בשעה 11:05.

יריב לוין: תודה.

יריב לוין: אני מכריז על הפסקה עד לחידוש הדיון ברביזיה.

יריב לוין: רבותי, אני מבקש לשבת, אני פותח את הישיבה לאחר ההפסקה כדי להצביע על בקשת הרביזיה של חברת הכנסת יוליה שמאלוב-ברקוביץ, שיכולה לנמק את הרביזיה בדקה, אם את רוצה.

יריב לוין: את רוצה לנמק את הבקשה בדקה, חברת הכנסת שמאלוב-ברקוביץ?

יוליה שמאלוב-ברקוביץ: אדוני היושב-ראש, אני חושבת שהייתי מספיק אמתית וברורה.

יוליה שמאלוב-ברקוביץ: נכון, לצערי הרב במקום הזה רגילים שאנשים לא תמיד יאמרו את האמת.

יוליה שמאלוב-ברקוביץ: אני פועלת מתוך האמת, מתוך היושרה שלי.

יוליה שמאלוב-ברקוביץ: אני לא מצטערת לרגע שהתמודדתי במפלגת הליכוד.

יוליה שמאלוב-ברקוביץ: לא אמרתי שאני עוזבת את מפלגת הליכוד.

יוליה שמאלוב-ברקוביץ: ביקשתי להשתמש באותה פרצה בחוק, שצריך לתקן, אני חוזרת ואומרת שצריך לתקן אותה - - -

שי חרמש: אחרי שאני אעבור בה.

יוליה שמאלוב-ברקוביץ: די, די.

יוליה שמאלוב-ברקוביץ: שי, תעשה לי טובה.

יוליה שמאלוב-ברקוביץ: די עם הפופוליזם.

יוליה שמאלוב-ברקוביץ: די.

ישראל חסון: אני אחראי עליו.

יוליה שמאלוב-ברקוביץ: הציבור רואה אתכם ופשוט בא לו להקיא ממה שקורה פה.

יוליה שמאלוב-ברקוביץ: די.

יוליה שמאלוב-ברקוביץ: די עם הפופוליזם הזה.

יוליה שמאלוב-ברקוביץ: מספיק.

יוליה שמאלוב-ברקוביץ: רק לפני ארבעה חודשים עמדת פה על הרגלים בשביל לזרוק אותי מכאן, עכשיו אתה רוצה להשאיר אותי?

יוליה שמאלוב-ברקוביץ: שהציבור ישפוט מי פה דובר אמת ומי שקר - -

ישראל חסון: יוליה, עזבי אותו.

יוליה שמאלוב-ברקוביץ: - - ומחר אתה רוצה להיות בכנסת.

שי חרמש: נכון.

יוליה שמאלוב-ברקוביץ: לא תיתן הזדמנות לבחור בשבילי עכשיו בכנסת, אבל אתה אולי תהיה בכנסת עם הדברים הלא אמיתיים שאתה מדבר פה.

יוליה שמאלוב-ברקוביץ: מספיק כבר עם הפופוליזם.

יוליה שמאלוב-ברקוביץ: העם מסתכל עלינו ומתבייש.

יוליה שמאלוב-ברקוביץ: מתבייש.

יוליה שמאלוב-ברקוביץ: אני מקבלת אס.

יוליה שמאלוב-ברקוביץ: אמ.

יוליה שמאלוב-ברקוביץ: אסים – מה קורה פה בכנסת.

יוליה שמאלוב-ברקוביץ: אם אני באה ואומרת שיש פה פרצה, אני רוצה להשתמש בה, אבל היא לא נכונה בשביל ישראל, זה לא טוב לך?

יוליה שמאלוב-ברקוביץ: אין לי מה לומר מעבר לזה.

יוליה שמאלוב-ברקוביץ: אני יכולה להגיד שהאידיאולוגיה לא מתאימה לי, אני לא רוצה לדבר על הנימוקים האלה.

יוליה שמאלוב-ברקוביץ: אני תמיד אלך עם האמת, אומר את האמת, הציבור שצופה בי ואולי לא צופה בי, מכיר אותי, יודע, כשחברת הכנסת שמאלוב-ברקוביץ אומרת משהו זה אמיתי.

יוליה שמאלוב-ברקוביץ: אני לא מוכנה לשקר.

יוליה שמאלוב-ברקוביץ: זה הטיעון שלי.

יוליה שמאלוב-ברקוביץ: אני מבקשת לתת לי זכות נוספת להחליט מה קורה.

יוליה שמאלוב-ברקוביץ: דרך אגב, תמוה בעני מדוע אתה נמנע, אדוני היושב-ראש, כי על-פי חוק אין שום מניעה לא לתת לי לפרוש.

יוליה שמאלוב-ברקוביץ: היו פה היום פילוגים, פרישות.

יוליה שמאלוב-ברקוביץ: לא שאלו שאלות קשות.

יוליה שמאלוב-ברקוביץ: איך קרה שפתאום שואלים אותי?

יוליה שמאלוב-ברקוביץ: קודם כול, תודה רבה, אני חייבת לומר לכם, זה מאוד מחזק אותי, זה רק מראה עד כמה המקום הזה זקוק לי כאן.

יוליה שמאלוב-ברקוביץ: כל כך לא רוצים אותי פה, אז כנראה שהמקום הזה זקוק לי.

יוליה שמאלוב-ברקוביץ: אני מבקשת שאתה תחשוב מחדש, כי בסך הכול כל השאר אני יודעת איך הולכים להצביע.

יוליה שמאלוב-ברקוביץ: אחמד טיבי קובע במדינת ישראל איך תיראה מדינת היהודים.

אחמד טיבי: אפשר לחזור על זה, סליחה?

יוליה שמאלוב-ברקוביץ: אני אסביר.

יוליה שמאלוב-ברקוביץ: הליצן אחמד טיבי, שכל-כך אוהבים אותך כולם על השנינות שלך, רק הציבור הערבי לא יודע איך להיפטר ממך, בגלל שאתה לא מטפל בו, אלא מטפל בפלסטינים ובטרוריסטים.

יוליה שמאלוב-ברקוביץ: זה שאתה שנון, כולנו יודעים.

אחמד טיבי: אני ממליץ לך תמיד - -

יריב לוין: די, די.

יוליה שמאלוב-ברקוביץ: אני לא רוצה לשמוע אותך.

יוליה שמאלוב-ברקוביץ: לא רוצה לשמוע אותך.

יריב לוין: תתאפק פעם אחת, חבר הכנסת טיבי.

אחמד טיבי: - - תרופות – יש לקחת - -

יריב לוין: חבר הכנסת טיבי, די תתאפק.

אחמד טיבי: - - שלוש פעמים ביום.

יריב לוין: תתאפק פעם, לא יקרה כלום.

אחמד טיבי: יש לי אחריות.

יריב לוין: מספיק.

יוליה שמאלוב-ברקוביץ: אחמד טיבי יקירי, אני מציעה לך - - -

יריב לוין: חברת הכנסת שמאלוב-ברקוביץ - - -

אחמד טיבי: הסברת את הקייס שלך גרוע מאוד.

יוליה שמאלוב-ברקוביץ: - - -

יריב לוין: חברת הכנסת שמאלוב.

יריב לוין: חבר הכנסת טיבי.

יוליה שמאלוב-ברקוביץ: - - - אני מבינה שאתה מתבייש, אבל אני רוצה להגיד לך - -

יריב לוין: את לא צריכה להעצים.

יוליה שמאלוב-ברקוביץ: - - טיעון התרופות כבר הבאת לפני שנה ולפני שנתיים, אני מציעה לך - - -

אחמד טיבי: זו מחלה כרונית כנראה.

יוליה שמאלוב-ברקוביץ: אני מציעה לך בדיחה חדשה.

יריב לוין: די, מספיק.

יריב לוין: מה אתה רוצה, שאני אוציא אותך?

אחמד טיבי: הנה, אני שותק.

יוליה שמאלוב-ברקוביץ: אל תוציא אותו כי זה לא דמוקרטי.

יריב לוין: חברת הכנסת שמאלוב-ברקוביץ, משפט אחרון לעניין הרביזיה, כי זה מה שאנחנו דנים בו.

יוליה שמאלוב-ברקוביץ: אני מבקשת, אדוני, שאתה תחשוב מחדש על ההצבעה שלך ותיתן לי את הזכות, כי אני חושבת שכולם דיברו פה על מוסר, ויש פה משהו מאוד מוסרי.

יוליה שמאלוב-ברקוביץ: אני אומרת את האמת: אין פה אחד שהוא מוסרי, מצטערת לומר.

יוליה שמאלוב-ברקוביץ: אין פה אחד בחדר הזה, לא אלה ולא אלה.

קריאות: - - -

רונית תירוש: אני מוחה על זה.

שי חרמש: היא אמרה לי שאני מוסרי, עכשיו פתאום לא?

שי חרמש: הכול מתהפך פה?

רונית תירוש: אני מוחה על זה.

רונית תירוש: מה זה שאף אחד לא מוסרי פה?

יריב לוין: זו דעתה.

יריב לוין: היא חושבת שאין פה אף אחד מוסרי.

יוליה שמאלוב-ברקוביץ: אין פה אף אחד מוסרי, גם את, חברתי היקרה, כי רק לפני ארבעה חודשים רציתם שאני אלך, עכשיו רוצים שאני אשאר, בואו נהיה אמיתיים.

יוליה שמאלוב-ברקוביץ: אני מבקשת שאתה תחשוב מחדש.

יריב לוין: מאה אחוז.

יריב לוין: זכותך.

יוליה שמאלוב-ברקוביץ: תודה.

יריב לוין: אני גם אענה, חברת הכנסת שמאלוב-ברקוביץ.

יריב לוין: אני רק אבהיר ואומר לך בצורה באמת גלויה, במקום שבו היתה הסכמה, חשבתי שצריך לכבד את ההסכמות בסיעות.

יריב לוין: במקום שאין בו הסכמה, אני לא יכול לתמוך בבקשה.

רוברט אילטוב: האם היתה הסכמה בש"ס?

יריב לוין: התשובה היא כן.

אברהם מיכאלי: במפורש לא.

יריב לוין: חבר הכנסת מיכאלי.

אברהם מיכאלי: במפורש לא.

יריב לוין: חבר הכנסת מיכאלי, כאשר אנשים יוצאים מן החדר בתחילת הדיון, משמע שאין להם התנגדות.

רונית תירוש: תתביישו על חוסר האומץ שלכם, ש"ס, יצאת החוצה.

רונית תירוש: יצאתם החוצה.

רונית תירוש: למה לא עמדת פה, הסתכלת עליו בעיניים והתנגדת?

אברהם מיכאלי: הכסף שלוקחים מש"ס זה לא כסף של המדינה?

רונית תירוש: בושה.

רונית תירוש: אתם יצאתם.

רונית תירוש: לא לקחת אחריות על ההצבעה שלך בכלל.

אברהם מיכאלי: באמת.

רונית תירוש: איך אתה מעז לדבר?

רונית תירוש: אתה יצאת.

יריב לוין: רבותי, תודה רבה.

רונית תירוש: אתה יצאת.

רונית תירוש: לא הצבעת, לא לכאן ולא לכאן.

אברהם מיכאלי: מותר לי ביציאה להביע מחאה.

רונית תירוש: אז אני פירשתי אותה כהסכמה שבשתיקה.

אברהם מיכאלי: - - - הכסף של המדינה.

אברהם מיכאלי: את דואגת רק כשזה נוגע לקדימה.

יריב לוין: חבר הכנסת ישראל חסון, אתם מתנגדים לרביזיה?

ישראל חסון: א', מתנגדים, ב', תרשה לי מלה אחת, אדוני היושב-ראש.

ישראל חסון: היה בחוץ איזה אירוע עם שכיב שנאן – הוא לא נמצא כרגע כאן – שהוא נפגע ממישהו, הוא טוען שמקדימה, שהתבטא בצורה לא רצויה.

ישראל חסון: אני אומר פה - -

שי חרמש: על דעת כולם.

ישראל חסון: - - שאני מביע צער על דעת כולנו.

יריב לוין: זה ברור.

ישראל חסון: אני מתנצל.

יריב לוין: רבותי תודה רבה, אני עובר להצבעה.

יריב לוין: אנחנו מצביעים על הרביזיה.

יריב לוין: מי שבעד הרביזיה, בעד.

יריב לוין: מי שנגד הרביזיה, נגד.

יריב לוין: (קורא בשמות חברי הכנסת) יריב לוין - נמנע זאב אלקין - אינו נוכח אופיר אקוניס - אינו נוכח אורי אורבך - אינו נוכח אכרם חסון - נגד מרינה סולודקין, במקומה חברת הכנסת רונית תירוש - נגד ישראל חסון - נגד שי חרמש - נגד דוד רותם - אינו נוכח רוברט אילטוב - בעד איתן כבל - אינו נוכח שכיב שנאן - אינו נוכח אברהם מיכאלי - בעד נסים זאב - אינו נוכח ישראל אייכלר - אינו נוכח אחמד טיבי - נגד ציון פיניאן - אינו נוכח

יריב לוין: לפיכך התוצאה היא חמישה נגד הרביזיה, שניים בעדה, אחד נמנע.

יריב לוין: הרביזיה נדחית, ההחלטה נשארת על כנה.

יריב לוין: תודה רבה.

יריב לוין: הישיבה נעולה.